Kazalo vsebine

[NOSILEC: MINISTRSTVO ZA IZOBRAŽEVANJE, ZNANOST IN ŠPORT 2](#_Toc10037870)

[NOSILEC: MINISTRSTVO ZA DELO, DRUŽINO, SOCIALNE ZADEVE IN ENAKE MOŽNOSTI 12](#_Toc10037871)

[NOSILEC: MINISTRSTVO ZA ZDRAVJE 22](#_Toc10037872)

[NOSILEC: MINISTRSTVO ZA OKOLJE IN PROSTOR 25](#_Toc10037873)

[NOSILEC: MINISTRSTVO ZA GOSPODARSKI RAZVOJ IN TEHNOLOGIJO 30](#_Toc10037874)

[NOSILEC: MINISTRSTVO ZA KULTURO 31](#_Toc10037875)

[NOSILEC: MINISTRSTVO ZA KMETIJSTVO, GOZDARSTVO IN PREHRANO 41](#_Toc10037876)

[NOSILEC: MINISTRSTVO ZA NOTRANJE ZADEVE 43](#_Toc10037877)

[NOSILEC: URAD VLADE REPUBLIKE SLOVENIJE ZA NARODNOSTI 52](#_Toc10037878)

[NOSILEC: GENERALNI SEKRETARIAT VLADE REPUBLIKE SLOVENIJE V SODELOVANJU Z URADOM VLADE REPUBLIKE SLOVENIJE ZA NARODNOSTI IN OSTALIMI PRISTOJNIMI VLADNIMI ORGANI 72](#_Toc10037879)

[NOSILEC: VLADA REPUBLIKE SLOVENIJE (IZVAJALEC: URAD VLADE REPUBLIKE SLOVENIJE ZA NARODNOSTI) 74](#_Toc10037880)

| NOSILEC: MINISTRSTVO ZA IZOBRAŽEVANJE, ZNANOST IN ŠPORT |
| --- |
| **Prioritetno področje: VZGOJA IN IZOBRAŽEVANJE** |
| **3.3.1.1.1 Cilj: dopolnitev in prilagoditev strateških usmeritev na področju vzgoje in izobraževanja Romov.**  **UKREP:**  **Prenova Strategije vzgoje in izobraževanja Romov v Republiki Sloveniji.**  **Podlage za izvajanje ukrepa**[[1]](#footnote-2):  Veljavna Strategija vzgoje in izobraževanja Romov v Republiki Sloveniji (iz leta 2004 in dopolnjena leta 2011); veljavna zakonodaja na področju vzgoje in izobraževanja; ZRomS-1; NPUR 2017–2021.  **Ali gre za ciljno usmerjen ukrep ali za integracijski ukrep**[[2]](#footnote-3):  Ciljno usmerjen ukrep.  **Kratek opis izvedenih aktivnosti v letu 2019**[[3]](#footnote-4):  Pregled dela v vseh večnamenskih romskih centrih, ki delujejo v okviru projekta Skupaj za znanje, in obisk večjih osnovnih šol, tudi tistih s prilagojenim programom, ki jih obiskujejo romski otroci. S tem je ustvarjena podlaga za pripravo evalvacije prejšnjih strategij in pripravo ukrepov za nadgradnjo strategije. Marca 2020 je MIZŠ začel pripravljati besedilo novega strateškega dokumenta.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**[[4]](#footnote-5):  /  **Dodeljena in porabljena finančna sredstva v letu 2019**[[5]](#footnote-6):  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**[[6]](#footnote-7):  Ciljna skupina so pripadniki romske skupnosti na vseh ravneh izobraževanja in usposabljanja.    **Pozitivne / negativne izkušnje pri izvajanju ukrepa**[[7]](#footnote-8):  /  **Predlogi za izboljšave oziroma potrebe po morebitnem prihodnjem ukrepanju**[[8]](#footnote-9):  Prenova strategije bo sledila novostim na področju vzgoje in izobraževanja; na podlagi dosedanjih izkušenj in analiz bo MIZŠ predlagal rešitve in ukrepe, ki naj bi omogočili uspešnejše vključevanje romskih otrok, pa tudi odraslih, v sistem vzgoje, izobraževanja in usposabljanja. |
| **3.3.1.1.2 Cilj: zgodnje vključevanje v vzgojno-izobraževalni sistem**  **UKREP:**  **Zagotavljanje pogojev za uspešno vključitev v predšolsko vzgojo.**  **Podlage za izvajanje ukrepa**:  Strategija vzgoje in izobraževanja Romov v Republiki Sloveniji; NPUR 2017–2021, ZVrt.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  MIZŠ sofinancira dejavnosti predšolske vzgoje otrok Romov iz državnega proračuna. Na podlagi ZVrt, v skladu s Pravilnikom o normativih za opravljanje dejavnosti predšolske vzgoje in Pravilnikom o metodologiji za oblikovanje cen programov v vrtcih, ki izvajajo javno službo, in skladno s sprejetim finančnim načrtom ministrstva MIZŠ zagotavlja sredstva za plačilo višjih stroškov za oddelke otrok Romov v več vrtcih. V šolskem letu 2018/19 so organizirali oddelke, v katere so bili vključeni otroci Romov, naslednji zavodi:   * Vrtec Murska Sobota, * Vrtec Mavrica Trebnje, * OŠ France Prešeren Črenšovci, * Otroški vrtec Metlika, * Vrtec Pedenjped Novo mesto.   V skupaj 7 oddelkih je bilo vključenih 90 romskih otrok. Oddelki delujejo v romskih naseljih oziroma v njihovi neposredni bližini.  MIZŠ zagotavlja sredstva za financiranje višjih stroškov, ki nastajajo v teh oddelkih, in sicer za stroške dela in stroške materiala in storitev. Stroški dela predstavljajo delež plače za drugega vzgojitelja predšolskih otrok – pomočnika vzgojitelja, ki se vključi v oddelek 1. starostnega obdobja za vsaj 3 ure, ko je v oddelek vključenih 12 otrok, in prav tako v obsegu 3 ure dnevno, ko se vključi v oddelek 2. starostnega obdobja, ko je v oddelek vključenih 21 otrok. MIZŠ vrtcem zagotavlja višje stroške materiala in storitev, ki presegajo sredstva v rednih oddelkih. Skupna realizirana višina sredstev za predšolsko vzgojo otrok Romov iz postavk MIZŠ v letu 2019 je bila 37.540,53 evra.  **Podatki o številu Romov, vključenih v krajši program v obsegu 240 ur letno za otroke, ki v letu pred vstopom v OŠ še niso bili vključeni v vrtec:**  V šolskem letu 2018/19 so vrtci prvič organizirali krajše programe. Dva vrtca, in sicer Vrtec Kekec Grosuplje in Vrtec Kočevje, sta organizirala krajši program, tako da je vsak vrtec v ta program vključil 6 otrok, med katerimi so bili tudi romski otroci.  **Projekt Skupaj za znanje:**  V okviru projekta Skupaj za znanje je MIZŠ nadaljeval z zastavljenimi aktivnostmi na področju predšolske vzgoje in jih na določenih področjih še nadgradil.  Romski pomočniki so se aktivno vključevali v projektne aktivnosti na področju predšolske vzgoje. 8 romskih pomočnikov se je tako v sklopu svojega delovnega časa redno vključevalo tudi v delo vrtcev (praviloma 1x tedensko, v različne starostne skupine), drugi romski pomočniki pa so sodelovali pri izvajanju programov za predšolske otroke v večnamenskih centrih (VNC) ali v sklopu obšolskih dejavnosti. Poleg tega so se v času šolskih počitnic vsi romski pomočniki redno vključevali v oddelke bližnjih vrtcev, z namenom pridobivanja praktičnih izkušenj pri delu s predšolskimi otroki in vzpostavljanja prvega stika z bodočimi prvošolčki (da bi na ta način še olajšali vstop prvošolčkov v šolsko okolje).  V okviru projekta se je nadaljevalo z izvajanjem posebnih programov za predšolske otroke, ki niso vključeni v vrtce ali jih ne obiskujejo redno, v okviru določenih večnamenskih centrov (VNC Smrekec, VNC Dobruška vas, VNC Boriha) in v sklopu obšolskih dejavnosti. Ob vpeljavi mentorskega sistema v VNC-jih, ki zagotavlja dodatno strokovno in pedagoško podporo delu v teh centrih, se je še naprej posebno pozornost namenjalo vsebinski izpeljavi in nadgradnji teh programov glede na zaznane potrebe ciljne skupine. Ob tem se je še posebej spodbujalo aktivnosti, ki so usmerjene k povečanju vpisa predšolskih otrok v vrtce, kot so npr. tedenski obiski bližnjih enot vrtcev z namenom skupnih aktivnosti z vpisanimi otroci, občasne skupne aktivnosti z vzgojiteljicami bližnjih vrtcev in otroci v naseljih, seznanjanje staršev s pomenom predšolske vzgoje za lažje vključevanje v vzgojno-izobraževalni sistem ipd.  Z uspešnim in kvalitetnim delom je v letu 2019 nadaljeval tudi pripravljalni vrtec v naselju Kerinov grm (Občina Krško), kjer je bil zaradi kadrovskih sprememb in menjav, povezanih predvsem z daljšimi (porodniškimi) odsotnostmi strokovnih delavk vrtca in nadomestnimi zaposlitvami, sicer v določenem obdobju zabeležen manjši upad pri obisku otrok, a se je po določenem času, ko so starši začeli zaupati novima sodelavkama, obisk ponovno povečal in otroci so dlje časa ostajali v dnevnem programu. Tudi v okviru tega vrtca se je posebno pozornost namenjalo aktivnostim vzporedne integracije v redne oddelke vrtca, ki potekajo praviloma na tedenski ravni in se izvajajo v obliki skupnih aktivnosti v različnih enotah vrtca pri OŠ Leskovec pri Krškem.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Glede na vprašalnike MIZŠ, ki so jih izpolnili ravnatelji vrtcev, so romski otroci v vrtce vključeni v približno 35% (povprečje). V okviru tega kazalnika (tudi v okviru projekta Skupaj za znanje) MIZŠ poroča tudi o posebnih modelih predšolske vzgoje za romske predšolske otroke, ki so primerljivi z vsebinsko in organizacijsko strukturo rednih oddelkov vrtcev. V skladu s tem so pri beleženju vrednosti za ta kazalnik v letu 2019 upoštevali le pripravljalni vrtec v romskem naselju Kerinov Grm (Občina Krško), ki je tako vsebinsko kot tudi organizacijsko zastavljen kot redni oddelek vrtca Leskovec pri Krškem, z določenimi specifikami in prilagoditvami glede na ciljno skupino.  V okviru projekta Skupaj za znanje se izvajajo tudi posebni programi za predšolske otroke v VNC-jih, kjer so za to vzpostavljeni pogoji, a se jih ne upošteva v okviru tega kazalnika, ker trenutno še niso strukturirani v tolikšni meri, da bi bili primerljivi z rednimi oddelki vrtcev.  **Dodeljena in porabljena finančna sredstva v letu 2019**:  Skupna realizirana višina sredstev za predšolsko vzgojo otrok Romov iz postavk MIZŠ v letu 2019 je bila 37.540,53 evra. Za izvedbo vseh projektnih aktivnosti v projektu Skupaj za znanje je bilo v proračunskem letu 2019 namenjenih 1.277.420 evrov, ki so bile v celoti realizirane.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Približno 180 otrok, vpisanih v vrtce. V okviru projekta Skupaj za znanje je bilo v aktivnosti večnamenskih centrov (kumulativno od začetka projekta v 2016 do konca koledarskega leta 2019) vključenih 77 predšolskih otrok .  **Pozitivne / negativne izkušnje pri izvajanju ukrepa**:  Pozitivne izkušnje: otroci, ki so obiskovali vrtec, so bistveno bolje pripravljeni na nadaljnji izobraževalni proces.  **Predlogi za izboljšave oziroma potrebe po morebitnem prihodnjem ukrepanju**:  MIZŠ je pripravil novPravilnik o spremembah in dopolnitvah pravilnika o organiziranju, delovanju in financiranju oddelkov vrtcev, ki izvajajo krajše programe in so financirani iz državnega proračuna, s katerim želi ministrstvo povečati število krajših programov za otroke iz ranljivih skupin, med katere sodijo tudi otroci Romov. Vključuje naslednje novosti:   * razpis za financiranje oddelkov krajših programov se določi za celotno obdobje, tj. od 15. oktobra do 30. aprila; * oddelek krajšega programa se že sedaj lahko oblikuje, ko je vanj vključenih 5 otrok, predlagano pa je, da se v to število upoštevajo tudi sorojenci, če dopolnijo vsaj 4 leta starosti; * predvideva se tudi možnost, da minister odloči, da se krijejo tudi stroški prevoza otrok, če ni zagotovljenih drugih virov in je to edina možnost za organiziranje krajšega programa.   Namen novele pravilnika je, da se spremenijo pogoji, tako da bi lahko vrtci lažje organizirali krajše programe, predvsem za otroke iz ranljivih skupin, ter da bi se s tem ukrepom predvsem izboljšalo delež vključenosti romskih otrok in drugih otrok iz ranljivih skupin v vrtce.  V okviru projekta Skupaj za znanje: krepitev zaupanja romskih staršev v vzgojno-izobraževalni sistem preko romskih pomočnikov in ostalih aktivnosti v sklopu projekta Skupaj za znanje, ukrepi za ozaveščanje strokovnih delavcev vrtcev. |
| **3.3.1.1.3 Cilj: vključevanje romskih pomočnikov v vzgojno-izobraževalni proces.**  **UKREP:**  **Vključevanje romskih pomočnikov v osnovnih šolah, deloma na srednjih šolah.**  **Podlage za izvajanje ukrepa**:  Strategija vzgoje in izobraževanja Romov v Republiki Sloveniji; NPUR 2017–2021.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  V letu 2019 je MIZŠ v okviru projekta Skupaj za znanje nadaljeval z uspešnim izvajanjem projektnih aktivnosti romskih pomočnikov na področju vključevanja romskih otrok v vzgojno-izobraževalni proces, hkrati pa se je še naprej omogočalo njihovo nadaljnje izobraževanje. V letu 2019 je v okviru projekta delovalo 28 romskih pomočnikov na 33 osnovnih šolah in v 9 vrtcih.  Romski pomočniki so v skladu s cilji projekta aktivno sodelovali pri lažjem vključevanju romskih otrok in staršev v vzgojno-izobraževalni proces na partnerskih osnovnih šolah in vrtcih, prav tako so se aktivno vključevali v projektne aktivnosti na področju dela z romskimi predšolskimi in šolskimi otroki v okviru večnamenskih centrov in obšolskih dejavnosti.  Pomembni uspehi v letu 2019 so zabeleženi tudi na področju nadaljnjega izobraževanja romskih pomočnikov:   * v letu 2019 sta dodatno 2 romski pomočnici uspešno zaključili poklicno maturo na področju predšolske vzgoje, kar pomeni, da ima skupno 23 romskih pomočnikov doseženo 5. stopnjo izobrazbe na področju predšolske vzgoje; * prav tako uspešno je s študijem nadaljevalo 5 romskih pomočnic, ki so v letu 2019/20 uspešno vpisale absolventski staž visokošolskega strokovnega programa predšolska vzgoja na Pedagoški fakulteti Univerze na Primorskem (študijsko središče Ptuj). V času absolventskega staža opravljajo še manjkajoče izpite. Večina ima že potrjeno dispozicijo diplomske naloge. Predvideno je, da bodo v letu 2020 zagovarjale svojo diplomsko nalogo in s tem tudi zaključile izobraževanje; * ena romska pomočnica je v šolskem letu 2019/20 nadaljevala študij v 3. letniku na visokošolskem strokovnem programu predšolske vzgoje Pedagoške fakultete Univerze na Primorskem (študijsko središče Novo mesto); * dve romski pomočnici sta se v šolskem letu 2019/20 vpisali v 2. letnik visokošolskega strokovnega programa na Pedagoški fakulteti Univerze na Primorskem (študijsko središče Novo mesto); * v letu 2019 sta dva romska pomočnika ponovno pristopila k strokovnemu izpitu, a sta bila žal tudi tokrat neuspešna, kar pomeni, da ima v letu 2019 opravljen strokovni izpit v VIZ 13 romskih pomočnikov. Glede na trenutno zanimanje se ocenjuje, da se bo do konca šolskega leta 2019/20 ta številka dvignila na skupno 22 romskih pomočnikov; * v letu 2019 je imelo 27 romskih pomočnikov opravljeno nacionalno poklicno kvalifikacijo »romski pomočnik«, z izjemo nove romske pomočnice na OŠ Louisa Adamiča Grosuplje, ki je z delom pričela v septembru 2018 in je trenutno še vedno na seznamu kandidatov za opravljanje te poklicne kvalifikacije.   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Število zaposlenih romskih pomočnikov v okviru projekta: 28.  **Dodeljena in porabljena finančna sredstva v letu 2019**:  V proračunskem letu 2019 je bilo za izvedbo projektnih aktivnosti namenjenih 1.277.420 evrov, katerih realizacija je bila 100 %. Razčlembe niso na voljo.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Povprečno mesečno število otrok, ki se udeležujejo aktivnosti romskih pomočnikov v šolskem letu 2018/19, je bilo 621 predšolskih otrok in učencev. V to izračunano vrednost so vključeni le tisti romski otroci, s katerimi romski pomočniki bolj aktivno in pogosteje delajo na partnerskih šolah in v vrtcih. V to vrednost torej niso všteti otroci in starši, ki jim romski pomočniki le občasno nudijo pomoč in podporo v komunikaciji s strokovnimi delavci šole ali pomagajo pri razreševanju njihovih težav.    **Pozitivne / negativne izkušnje pri izvajanju ukrepa**:  MIZŠ ocenjuje, da so z romskimi pomočniki zelo pozitivne izkušnje, saj ne le nudijo učno pomoč, pač pa so tudi pomembna vez med vrtcem oziroma šolo in starši. Krepijo zaupanje romskih staršev v vzgojno izobraževalni proces.    **Predlogi za izboljšave oziroma potrebe po morebitnem prihodnjem ukrepanju**:  MIZŠ se je zavezal k sistemizaciji delovnega mesta »romski pomočnik«, in sicer s šolskim letom 2021/2022. V letu 2019 je bila tako ustanovljena delovna skupina za pripravo predloga za sistemsko umestitev romskega pomočnika, v katero so vključeni predstavniki MIZŠ, predstavniki ZRSŠ, ravnatelja osnovne šole in vrtca z romskimi otroki ter predstavniki projekta Skupaj za znanje, CŠOD. |
| **3.3.1.1.4 Cilj: povečati socialni in kulturni kapital v romskem naselju oziroma naselju, kjer večinsko živi romsko prebivalstvo.**  **UKREP:**  **Povezovanje med institucijami na terenu (sociala, zdravje, delo, družina, formalno in neformalno izobraževanje, infrastruktura, okolje, lokalno povezovanje).**  **Podukrep:**  **Izvajanje izobraževalnih inkubatorjev, s poudarkom na učni pomoči, izobraževalnih aktivnostih in obšolskih dejavnostih.**  **Podlage za izvajanje ukrepa**:  Strategija vzgoje in izobraževanja Romov v Republiki Sloveniji; NPUR 2017–2021.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  V letu 2019 je MIZŠ v okviru projekta Skupaj za znanje nadaljeval z uspešnim izvajanjem različnih oblik vzgojno-izobraževalnega dela v romskih naseljih, ki potekajo v okviru večnamenskih centrov in obšolskih dejavnosti.  V letu 2019 se je tako nadaljevalo s kvalitetnim izvajanjem projektnih aktivnosti v VNC-jih na vseh obstoječih lokacijah (VNC Vanča vas-Borejci, VNC Smrekec, VNC Vejar, VNC Brezje, VNC Dobruška vas, VNC Kerinov grm, VNC Boriha), z izjemo VNC v Šmihelu, kjer je bilo zaradi neustreznih delovnih pogojev v naselju treba do nadaljnjega prekiniti z izvajanjem projektnih aktivnosti. Delo v večnamenskih centrih je potekalo na podlagi vsebinskih in programskih izhodišč, ki so bili glede na zaznane potrebe na terenu prilagojeni že v prejšnjem obdobju. V vseh VNC-jih se je nadaljevalo s pripravo in implementacijo aktivnosti v okviru (več)mesečnih programov dela, ki so omogočili poenotenje okvirov programa ob hkratni individualizaciji in diferenciaciji dela s posameznimi otroki in s tem prenesli težišče na bolj usmerjeno pomoč otrokom pri pridobivanju in utrjevanju osnovnih znanj, zlasti na področju branja, pisanja in matematike, s poudarkom na individualnem delu in krepitvi dela z družinami. Posebna pozornost je bila namenjena tudi aktivnostim, prek katerih se lahko tudi starši romskih otrok aktivneje vključujejo v te procese, kot so npr. programi družinske pismenosti in program priprave individualiziranih programov skupaj z vsemi pomembnimi deležniki v teh procesih, s čimer se je okrepilo tudi sodelovanje z lokalnimi institucijami.  Prav tako se je v letu 2019 nadaljevalo z uspešnim izvajanjem obšolskih dejavnosti, ki potekajo tako v okviru VNC-jev kot v naseljih, kjer (še) ni zagotovljenih ustreznih prostorov za izvajanje aktivnosti. Izvajalci obšolskih dejavnosti izvajajo različne aktivnosti učenja na prostem, ki so vezane na možnosti v posameznem lokalnem okolju in na interese otrok. Skozi različne obšolske dejavnosti otroci pridobivajo dodatna znanja z različnih vsebinskih področij (naravoslovje, družboslovje, šport, glasba, ustvarjanje, dnevna rutina, ...). Pri otrocih se na ta način odkriva in razvija njihova močna področja, skozi dejavnosti, ki jim ponujajo možnosti doseganja uspehov, se gradi na njihovi samozavesti, razvija motorične in koordinacijske spretnosti ter z njimi na različne načine spoznava svet, v katerem živijo.  V aktivnosti večnamenskih centrov in obšolske dejavnosti so se tudi v letu 2019 aktivno vključevali romski pomočniki, ker to na podlagi dosedanjih izkušenj pomembno pripomore h krepitvi vezi med predstavniki vzgojno-izobraževalnih institucij, otroci in starši otrok.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Aktivno delo v 7 večnamenskih centrih.  **Dodeljena in porabljena finančna sredstva v letu 2019**:  V proračunskem letu 2019 je bilo za izvedbo projektnih aktivnosti namenjenih 1.277.420 evrov, katerih realizacija je bila 100 %. Razčlembe niso na voljo.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Konec leta 2019 je delo potekalo v 7 večnamenskih centrih. Od začetka projekta do konca leta 2019 je bilo v projektne aktivnosti VNC-jev vključenih 616 romskih predšolskih otrok in učencev (v tem obdobju je bilo v te aktivnosti vključenih tudi 213 staršev); število udeležencev na obšolskih dejavnostih pa je bilo v šolskem letu 2018/19 skupno 391 predšolskih otrok in učencev.  **Pozitivne / negativne izkušnje pri izvajanju ukrepa**:  Okrepitev socialnega in kulturnega kapitala otrok.  **Predlogi za izboljšave oziroma potrebe po morebitnem prihodnjem ukrepanju**:  / |
| **3.3.1.1.5 Cilj: spodbujanje učenja jezika za romske otroke**.  **UKREP:**  **Krepitev besednega zaklada romskih otrok.**  **Podlage za izvajanje ukrepa**:  Strategija vzgoje in izobraževanja Romov v Republiki Sloveniji; NPUR 2017–2021, Resolucija o nacionalnem programu za jezikovno politiko 2014–2018.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  **Podpora učenju romščine kot maternega jezika:**   * ZRSŠ pripravlja priporočila za poučevanje romščine. Predvideno je, da se bo v nadaljevanju vzpostavil dopolnilni pouk romskega jezika in kulture za pripadnike romske skupnosti. Člani delovne skupine za uvajanje dopolnilnega pouka romskega jezika, ki je bila vzpostavljena pod okriljem ZRSŠ in v sodelovanju z MIZŠ, pripravljajo Načrt za poučevanje romskega jezika in kulture v RS, ki nastaja na osnovi gradiv Sveta Evrope (Kurikularni okvir za poučevanje in učenje romskega jezika, Evropski jezikovni listovnik za romski jezik), raziskave o odnosu do romskega jezika in poučevanja romščine v šolah (ciljne skupine: ravnatelji, mentorji romskih pomočnikov, učitelji, starši, otroci; raziskavo izvaja Samanta Baranja) in ob upoštevanju položaja romskega jezika v Sloveniji; * MIZŠ se je na tem področju povezal tudi z Javno agencijo RS za knjigo, Pedagoškim inštitutom in MK, da bi skupaj pripravili kakovostna učna gradiva v romskem jeziku ter spodbujali produkcijo otroške in mladinske literature v romščini; * v sodelovanju z Andragoškim centrom RS so bile izvedene delavnice družinskega branja v romskem jeziku, ki so jih na terenu izvedli izvajalci projekta Skupaj za znanje v njihovih večnamenskih centrih. Delavnice so bile izvedene v okviru Meseca skupnega branja (2.500 evrov); * že v letu 2018 so bila razvita posebna učna e-gradiva v obliki t. i. misij v aplikaciji CŠOD Misija in v obliki učnih gradiv in modulov v spletni učilnici. S pomočjo teh gradiv lahko otroci krepijo besedišče v romskem in slovenskem jeziku na temo doma, družine, okolja, delov telesa, poklicev itd. Z uporabo gradiv se je nadaljevalo tudi v letu 2019.     **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  10.000 evrov.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  Zelo pozitivne izkušnje se kažejo z uporabo aplikacije CŠOD Misija, katere namen je med drugim tudi lažje opismenjevanje.    **Predlogi za izboljšave oziroma potrebe po morebitnem prihodnjem ukrepanju**:  Predvideno je dodatno opremljanje romskih oddelkov knjižnic. MIZŠ načrtuje tudi dodatne aktivnosti za promocijo romskega jezika in kulture, kot so dnevi odprtih vrat v šolah, dogodki v knjižnicah ipd. |
| **3.3.1.1.6 Cilj: Dvig izobrazbene ravni pripadnikov romske skupnosti**  **UKREP:**  **Poklicno izobraževanje in usposabljanje pripadnikov romske skupnosti ter izobraževanje odraslih Romov**  **Podlage za izvajanje ukrepa**:  Ciljno raziskovalni projekt (CRP).  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  V letu 2018 se je začel projekt Vključenost Romov v srednješolsko in visokošolsko izobraževanje ter izobraževanje odraslih: dejavniki spodbud in ovir, s katerimi se soočajo pripadniki romske skupnosti v izobraževalnem sistemu v Sloveniji po končani osnovni šoli. Trajal bo dve leti, sofinancirata ga Javna agencija za raziskovalno dejavnost (ARRS) in MIZŠ, izvaja ga Inštitut za narodnostna vprašanja (INV).  Glavni cilji projekta so:   1. izdelati kvantitativni pregled stanja glede vključenosti in uspešnosti Romov v srednješolskem in univerzitetnem izobraževanju ter izobraževanju odraslih; 2. identificirati in analizirati dejavnike, ki vplivajo na stopnjo vključenosti in uspeh Romov v izobraževalnem sistemu nasploh, s poudarkom na srednješolskem in univerzitetnem izobraževanju ter izobraževanju odraslih; 3. identificirati glavne probleme in ovire, s katerimi se srečujejo Romi v procesu srednješolskega in univerzitetnega izobraževanja ter izobraževanja odraslih in proučiti možnost za njihovo ublažitev oziroma odpravo; 4. pridobiti informacije o odnosu, ki ga imajo srednješolske in visokošolske izobraževalne institucije ter institucije, ki izvajajo izobraževanja odraslih, do pripadnikov romske skupnosti, ki se šolajo v njih, pa tudi, kako Romi percipirajo ta odnos; 5. pridobiti informacije o izkušnjah, motivih, percepcijah, željah in pričakovanjih romskih dijakov, študentov in odraslih v procesu izobraževanja.   Posebno pozornost se na projektu daje tudi:   * medregionalnim razlikam in specifikam znotraj Slovenije; * kakšne vrste širših in dolgoročnih vplivov ima lahko dvig izobrazbene ravni romske skupnosti; * morebitnim pojavom vzorništva in pomoči s strani srednješolsko ali univerzitetno izobraženih romskih posameznikov v odnosu do drugih šolajočih se Romov.   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Kratek povzetek ugotovitev CRP (vir: INV): na podlagi različnih virov, predvsem na osnovi ocen, ki so jih podali predstavniki izbranih srednjih šol, je v šolskem letu 2017/18 srednje šole v Sloveniji obiskovalo od 133 do 145 romskih dijakov. V univerzitetno izobraževanje je bilo vključenih 13 romskih študentov, noben pripadnik romske skupnosti pa ni obiskoval srednješolskih programov na institucijah za izobraževanje odraslih. Glede na to, da se nekatere od omenjenih šol niso odzvale na povpraševanja po tovrstnih podatkih, da šole ne vodijo evidenc dijakov glede na etnično pripadnost in da INV ni kontaktiral tudi izobraževalnih ustanov v regijah, kjer razpršeno živi samo zelo majhno število pripadnikov romske skupnosti, je število romskih dijakov verjetno še nekoliko višje. Največja koncentracija romskih dijakov je še naprej v srednjih šolah pomurske regije. Od ostalih regij pa so romski dijaki v veliki večini vpisani v šole v urbanih središčih, kot so: Maribor (Podravje), Novo mesto (JV Slovenija) in Ljubljana (osrednja Slovenija).    Od 87 romskih dijakov, za katere so za šolsko leto 2017/18 poznani podrobnejši podatki (o izobraževalnih programih in smereh, spolu in letniku), jih je največ obiskovalo srednje poklicno izobraževanje (3-letno), srednje tehniško in strokovno izobraževanje (4-letno) in nižje poklicno izobraževanje (2–3 leta). Največ romskih dijakov je bilo vpisanih v srednješolske programe in smeri s področja zdravstva, gostinsko-turističnega področja, živilske industrije in ekonomsko-trgovskega področja. Od te skupine 87 dijakov je bilo skoraj 60 % deklet.    Skoraj polovica od te skupine dijakov, 42, jih je obiskovalo 1. letnik, 25 jih je bilo iz 2. letnika, 12. iz 3. letnika, 7 iz 4. letnika in eden iz 5. letnika. Tako strm upad števila vpisanih romskih dijakov z vsakim višjim letnikom je dejansko kontinuiteta trenda že iz osnovne šole. Tovrsten upad je bil v šolskem letu 2017/18 mnogo manjši pri celotni srednješolski populaciji v Sloveniji (SURS 2018). Iz odgovorov šol je možno sklepati tudi, da romski dijaki praviloma ne obiskujejo srednjih šol v krajih, ki so bolj oddaljeni od njihovega stalnega bivališča – izven regije njihovega prebivališča. Srednje šole nimajo vzpostavljenih mehanizmov dodatne pomoči ali posebne obravnave, ki bi bili namenjeni specifično romskim dijakom, imajo pa na voljo različne tovrstne ukrepe, namenjene vsem dijakom, ne glede na etnično pripadnost. Razlike se pojavljajo le glede na vrste pomoči, ki jo/jih imajo vpeljane v posameznih šolah. Iz kratkih odgovorov, ki so jih posredovale šole, je možno sklepati, da se večina romskih dijakov, ki uspešno zaključi srednjo šolo, odloči iskati zaposlitev. Le peščica šol je poročala o primerih romskih dijakov, ki so se v zadnjih letih odločili za študij. Temu primerno je zelo nizko tudi število romskih študentov – je pa velika večina od teh žensk.    **Dodeljena in porabljena finančna sredstva v letu 2019**:  Vrednost pogodbe CRP je 30.000 evrov, od tega pol financira MIZŠ (v letu 2019), pol pa ARRS (v letu 2018).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  MIZŠ bo sofinanciral ljudske univerze, izbrane na javnem razpisu, za dejavnosti informiranja in svetovanja v izobraževanju odraslih. S tem bomo tudi v prihodnje zagotavljali kakovostno izvajanje dejavnosti informiranja in svetovanja pred vključitvijo v izobraževanje, med in po končanem izobraževanju ter povečanje vključenosti v vseživljenjsko učenje, zlasti ranljivih ciljnih skupin. Dejavnosti so namenjene odraslim, ki niso zaposleni, med katere spadajo: brezposelni, osipniki, priseljenci, Romi, starejši odrasli, migranti, invalidi, obsojenci in drugi. Skupna višina sofinanciranja je 781.720,69 evra. |
| **3.3.1.1.7 Cilj: izobraževanje strokovnih delavcev, ki izvajajo delo z učenci Romi.**  **UKREP:**  **Krepitev kompetenc strokovnih delavcev.**  **Podlage za izvajanje ukrepa**:  Strategija vzgoje in izobraževanja Romov v Republiki Sloveniji; NPUR 2017–2021.  **Ali gre za ciljno usmerjen ukrep ali za integracijski ukrep**:  Ciljno usmerjeni in splošni integracijski ukrepi, sofinancirani iz ESS.  **Kratek opis izvedenih aktivnosti v letu 2019**:  MIZŠ izvaja konstantna usposabljanja strokovnega kadra za delo v večkulturnem okolju. Gre za splošno izobraževanje za delo v večkulturnem okolju, ki se sicer ne nanaša izključno na delo z Romi.  Trenutno še teče projekt ESS Izzivi medkulturnega sobivanja. Razpis je bil sestavljen iz dveh vsebinskih sklopov, zato se izvajata dva projekta: Izzivi medkulturnega sobivanja in Le z drugimi smo. Namen aktivnosti je izboljšanje usposobljenosti strokovnih delavcev za uspešnejše vključevanje otrok, učencev, dijakov in študentov priseljencev iz drugih jezikovnih in kulturnih okolij v slovenski vzgojno-izobraževalni sistem ter krepitev slovenskega jezika in multikulturnosti, in sicer skozi neposredno izvajanje vzgojno-izobraževalnih aktivnosti.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  Gre za finančna sredstva, porabljena v širšem kontekstu krepitve državljanskih kompetenc strokovnih delavcev in medkulturnega dialoga ter strpnosti, ne le za delo z romsko populacijo.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  Prizadevati si je treba za čim večjo vključenost strokovnih delavcev v vzgoji in izobraževanju, za kar bo MIZŠ poskrbel z ustrezno promocijo usposabljanj in z izborom kakovostnih vsebin. |

| NOSILEC: MINISTRSTVO ZA DELO, DRUŽINO, SOCIALNE ZADEVE IN ENAKE MOŽNOSTI |
| --- |
| **Prioritetno področje: ZAPOSLOVANJE** |
| **3.3.2.1.1 Cilj: zmanjšanje brezposelnih Romov in povečanje njihove zaposljivosti.**  **UKREP:**  **Vključevanje Romov v ukrepe države na trgu dela za obdobje 2017–2021.**  **Podlage za izvajanje ukrepa**:   * Zakon o urejanju trga dela (Uradni list RS, št. [80/10](http://www.uradni-list.si/1/objava.jsp?urlurid=20104304), [40/12](http://www.uradni-list.si/1/objava.jsp?urlurid=20121700) - ZUJF, [21/13](http://www.uradni-list.si/1/objava.jsp?urlurid=2013785), [63/13](http://www.uradni-list.si/1/objava.jsp?urlurid=20132512), [100/13](http://www.uradni-list.si/1/objava.jsp?urlurid=20133600) in [32/14](http://www.uradni-list.si/1/objava.jsp?urlurid=20141320)- ZPDZC-1, 47/15-ZZSDT, 55/17 in 75/19; ZUTD), * Pravilnik o izvajanju ukrepov aktivne politike zaposlovanja (Uradni list RS, št. [20/12](http://www.uradni-list.si/1/objava.jsp?urlurid=2012812), [28/14](http://www.uradni-list.si/1/objava.jsp?urlurid=20141173), 60/15 in 82/18), * Pravilnik o standardih in normativih za izvajanje storitev za trg dela in metodologiji za oblikovanje cen teh storitev (Uradni list RS, št. [74/11](http://www.uradni-list.si/1/objava.jsp?urlurid=20113165) in 69/15), * Pravilnik o koncesijah za opravljanje storitev za trg dela (Uradni list RS, št. [65/11](http://www.uradni-list.si/1/objava.jsp?urlurid=20113014)), * Pravilnik o prijavi in odjavi iz evidenc, zaposlitvenem načrtu, pravicah in obveznostih pri iskanju zaposlitve ter nadzoru nad osebami, prijavljenimi v evidencah ([Uradni list RS, št. 106/10](http://www.uradni-list.si/1/content?id=101469), 10/14, 98/15 in 82/18), * Pravilnik o izboru in sofinanciranju programov javnih del (Uradni list RS, št. 96/13, 84/15, 67/16, 55/17 in 77/19), * Katalog ukrepov aktivne politike zaposlovanja, * Smernice za izvajanje ukrepov aktivne politike zaposlovanja, * Načrt za izvajanje ukrepov aktivne politike zaposlovanja za proračunsko obdobje.   **Ali gre za ciljno usmerjen ukrep ali za integracijski ukrep**:  Gre za splošni integracijski ukrep, v okviru katerega sodijo Romi v prednostno ciljno skupino za vključitev v ukrepe aktivne politike zaposlovanja in Storitve za trg dela in predstavlja programski ukrep. Položaj Romov je glede na predpise v okviru zaposlovanja, ki so v pristojnosti MDDSZ, izenačen s pravicami in dolžnostmi ostalih državljanov Republike Slovenije. Brezposelni Romi imajo, tako kot vse druge brezposelne osebe, zaradi povečanja svojih zaposlitvenih možnosti, pravico in obveznost, da se vključijo v ukrepe APZ in Storitve za trg dela. Pred vključitvijo brezposelnih Romov v posamezni program ali delavnico svetovalec zaposlitve na ZRSZ ugotavlja smiselnost vključitve v program APZ (smiselnost se ugotavlja na podlagi 114. člena ZUDT, in sicer glede na osebne, poklicne, delovne in druge sposobnosti osebe, možnosti za uspešen zaključek ukrepa, realne možnosti zaposlitve po zaključku ukrepa ipd..). Prednost pri vključevanju v ukrepe APZ imajo osebe, ki prejemajo denarno nadomestilo za primer brezposelnosti ali socialno varstvene prejemke, osebe iz ranljivih skupin na trgu dela (kamor sodijo tudi Romi) ter brezposelne osebe, ki še niso bile vključene v noben ukrep APZ. Brezposelni Romi se vključijo v ukrepe APZ in delavnice, ki sodijo pod Storitve za trg dela, na podlagi zaposlitvenega načrta.  **Kratek opis izvedenih aktivnosti v letu 2019**:  V ukrep NPUR 2017–2021 »Vključevanje Romov v ukrepe države na trgu dela« sodijo trije sklopi aktivnosti: (1) sklop APZ, (2) Storitve za trg dela in (3) Karierna središča. V letu 2019 je bilo v ukrep »Vključevanje Romov v ukrepe države na trgu dela« vključenih skupaj 3.534 Romov, kar je 3,6 % manj kot v letu 2018, ko je bilo v ukrep vključenih 3.662 Romov. V letu 2019 je bilo v (1) sklop APZ vključenih 447 brezposelnih Romov (v letu 2018: 480), (2) v delavnice Storitve za trg dela 146 Romov (v letu 2018: 225) in v (3) Karierna središča 2.941 Romov (v letu 2018: 2.957).  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  V sklop APZ, kamor sodijo: Usposabljanje in izobraževanje, Spodbude za zaposlovanje, Kreiranje delovnih mest in Spodbujanje samozaposlovanja je bilo v letu 2019 vključenih 447 Romov, od tega 233 moških in 214 žensk oziroma 6,87 % manj kot v letu 2018, ko je bilo v ukrep APZ vključenih 480 Romov. V letu 2019 je bilo največ brezposelnih Romov vključenih v Programe formalnega izobraževanja (131 Romov) ter v javna dela (84 Romov).  V letu 2019 je število obiskov Romov v Kariernih središčih (osnovno in poglobljeno karierno svetovanje, rehabilitacijsko svetovanje itd.) v letu 2019 v primerjavi z letom 2018 ostalo približno enako. V letu 2018 je te storitve koristilo 2.957 Romov, v letu 2019 pa 2.941 Romov, od tega 1.492 moških in 1.449 žensk.  **Dodeljena in porabljena finančna sredstva v letu 2019**:  Za leto 2019 je bil za vključitev Romov v ukrep »Vključevanje Romov v ukrepe države na trgu dela« načrtovan obseg porabe sredstev v višini 1,5 milijonov evrov, dosežena je bila realizacija v skupni višini 1.245.642,50 evra, kar je za približno 17 % manj od načrtovane vrednosti. Iz sredstev integralnega dela proračuna RS je bil ukrep sofinanciran v višini 748.336,50 evra, iz sredstev Evropskega socialnega sklada pa v višini 497.306 evrov.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Podrobnejši pregled vključevanja Romov v letu 2019 v ukrep »Vključevanje Romov v ukrepe države na trgu dela«:   1. **Ukrepi APZ (Usposabljanje in izobraževanje, Spodbude za zaposlovanje, Kreiranje delovnih mest, Spodbujanje samozaposlovanja)**   V ukrep APZ: Usposabljanje in izobraževanje je bilo v letu 2019 vključenih skupaj 342 Romov, od tega 176 moških in 166 žensk. Vključitve v posamezne programe ukrepa:   * Programi neformalnega izobraževanja in usposabljanja: 68 Romov, od tega 31 moških in 37 žensk, * Nacionalne poklicne kvalifikacije (NPK): 7 Romov, od tega 4 moški in 3 ženske, * Programi neformalnega izobraževanja in usposabljanja za mlade: 77 Romov, od tega 45 moških in 32 žensk, * Lokalni programi neformalnega izobraževanja in usposabljanja: 27 Romov, od tega 9 moški in 18 ženski, * Podporni in razvojni programi: vključena 1 Rominja, * PUMo – Projektno učenje mlajših odraslih: 21 Romov, od tega 12 moških in 9 žensk, * Delovni preizkus: 4 Romi, 2 moška in 2 ženski, * Usposabljanje na delovnem mestu: 4 Romi, 1 moški in 3 ženske, * Usposabljanje na delovnem mestu – mladi: 2 Rominji in * Programi formalnega izobraževanja: 131 Romov, od tega 72 moških in 59 žensk.   V ukrep APZ: Spodbude za zaposlovanje je bilo vključenih skupaj 14 Romov, od tega 8 moških in 6 žensk. Vključitve v posamezne programe ukrepa:   * Spodbujanje zaposlovanja – Zaposli me: 7 Romov, od tega 4 moški in 3 ženske, * Spodbujanje zaposlovanja starejših – Aktivni do upokojitve: 1 Rom in * Spodbude za zaposlovanje prejemnikov denarnega nadomestila: 6 Romov, od tega 3 moški in 3 ženske.   V ukrep APZ: Kreiranje delovnih mest je bilo vključenih skupaj 91 Romov, od 49 moških in 42 žensk. Vključitve v posamezne programe ukrepa:   * Učne delavnice: 5 Rominj, * Spodbude za zaposlovanje oseb iz programa Učne delavnice: 2 Rominji, * Javna dela: 84 Romov, od tega 49 moških in 35 žensk.  1. **Storitve za trg dela**   V delavnice Storitev za trg dela je bilo vključenih 146 Romov, od tega 84 moških in 62 žensk. Vključitve v posamezne programe ukrepa:   * Delavnice ZRSZ – zunanji izvajalci: 11 Romov, od tega 8 moških in 3 ženske in * Zdravstveno zaposlitveno svetovanje: 135 Romov, od tega 76 moških in 59 žensk.  1. **Karierna središča**   V različne storitve je bilo vključenih 2.941 Romov, od tega 1.492 moških in 1.449 žensk.  Storitve Karierna središča pomembno vplivajo na identifikacijo sposobnosti, kompetenc in interesov za sprejemanje odločitev Romov na področju usposabljanja, izobraževanja, zaposlovanja in izbire poklica. Zato v nadaljevanju navajamo najpomembnejše storitve Kariernih središč, ki jih izvede ZRSZ s ciljem povečanja zaposlitvenih možnosti Romov in število obravnavanih Romov:   * informativni seminar: 159 Romov, od tega 77 moških in 82 žensk, * prvi intervju: 96 Romov, od tega 41 moških in 55 žensk, * priprava na hitre zmenke z delodajalci: 27 Romov, od tega 15 moških in 12 žensk, * informativni sestanek o namenu programu socialne aktivacije in pogojih za vključitev v programe socialne aktivacije (namen socialne aktivacije je opolnomočenje najranljivejših skupin prebivalstva s kompleksno socialno in zdravstveno problematiko, s ciljem okrepitve posameznika na osebni ravni, vključevanje v delovno  aktivnost ter približevanje  vstopu  na trg dela z  razvojem in dvigom socialnih kompetenc ter funkcionalnih spretnosti): 128 Romov, od tega 11 moških in 117 žensk, * osnovno karierno svetovanje: 2749 Romov, od tega 1396 moških in 1353 žensk, * osnovno karierno svetovanje po 12-ih mesecih: 263 Romov, od tega 124 moških in 139 žensk, * poglobljeno karierno svetovanje: 362 Romov, od tega 191 moških in 171 žensk, * rehabilitacijsko svetovanje: 232 Romov, od tega 127 moških in 105 žensk, * predizbor kandidatov za prosta delovna mesta: 146 Romov, 85 moških in 61 žensk, * skupinske oblike svetovanja: 359 Romov, 154 moških in 205 žensk, * sodelovanje z delodajalci pri izboru kandidatov za zaposlitev: 99 Romov, od tega 53 moških in 46 žensk, * uporaba storitev v Kariernem središču: 354 Romov, od tega 198 moških in 156 žensk.   **Pozitivne / negativne izkušnje pri izvajanju ukrepa**:  Problematika vključevanja romske populacije v zaposlitev je večplastna in zahteva predhodno ukrepanje na različnih medresorskih področjih. Največja ovira pri vključevanju brezposelnih Romov na trg dela je njihova (1) nizka raven izobrazbe ter pomanjkanje delovnih izkušenj in (2) zmožnost ter pripravljenost pripadnikov romske skupnosti za še aktivnejši pristop k identifikaciji lastnih sposobnosti, kompetenc in interesov za sprejemanje odločitev na področju izobraževanja, usposabljanja in izbire poklica in zaposlovanja.  Ukrepanje na področju uresničevanja ciljev NPUR 2017–2021 za prioritetno področje zaposlovanja je zato ciljno usmerjeno v:   1. **povečanje izobrazbene ravni brezposelnih Romov in pridobivanje delovnih izkušenj:**   Konec leta 2019 je bilo v evidenci brezposelnih oseb prijavljenih 1.305 Romov z nepopolno šolsko izobrazbo (56% vseh prijavljenih konec leta: 2.337), 813 pripadnikov romske skupnosti oziroma 35 % vseh pa je imelo osnovnošolsko izobrazbo. V letu 2019 je bilo z namenom izboljšanja izobrazbene ravni brezposelnih in pridobivanja delovnih izkušenj 342 Romov vključenih v ukrep usposabljanje in izobraževanje (neformalno in formalno izobraževanje, usposabljanje na delovnem mestu, delovni preizkus, ipd.) oziroma 2,6 % več kot v letu 2018, ko je bilo v ta ukrep vključenih 333 brezposelnih Romov. Programi, v katere je bilo vključenih največ Romov:   * 131 brezposelnih Romov je bilo vključenih v osnovno šolo za odrasle (za pridobitev javno veljavne formalne izobrazbe, ti programi torej zajemajo veljavne izobraževalne programe v osnovnih šolah itd.), * 172 Romov je bilo vključenih v neformalno izobraževanje in usposabljanje (namen teh programov je povečanje zaposljivosti in izboljšanje pogojev vstopa na trg dela z dvigom usposobljenosti in pridobitvijo neformalno pridobljenih veščin/ključnih kompetenc), od tega je bilo v ta program vključenih 77 mladih Romov, * 21 Romov je bilo vključenih v aktivnosti Projektno učenje mlajših odraslih, ki je namenjen pridobitvi funkcionalnih znanj, potrebnih za uspešno vključitev na trg dela oziroma reintegracijo v šolsko okolje in vsakdanje življenje.  1. **načrtovanje in pomoč pri izobraževalni ali zaposlitveni karieri**   Storitve karierna središča (bivši CIPSi) so namenjena brezposelnim, iskalcem zaposlitve, katerih zaposlitev je ogrožena ter drugim iskalcem zaposlitve (učenci, dijaki, študenti, zaposleni, ki iščejo ustreznejšo zaposlitev idr.). V kariernih središčih lahko osebe samostojno ali ob pomoči svetovalcev dostopajo do pripomočkov za samostojno iskanje zaposlitve in vodenje kariere ter se udeležujejo kratkih delavnic veščin iskanja zaposlitve ali predstavitev aktualnih prostih delovnih mest, ki jih zavod organizira v sodelovanju z delodajalci. Ena oseba lahko koristi več storitev kariernih središč.  V letu 2019 je število Romov (2.941), ki so bili zainteresirani za storitve v Kariernih središčih, ostalo na približno enaki ravni kot v letu 2018 (2.957), kar kaže na še vedno izdatno usmerjenost Romov v načrtovanje izobraževalne ali zaposlitvene kariere in intenzivno delo ZRSZ na tem področju v primerjavi z letom 2017, ko je bila ta številka manjša (2.561).  V letu 2019 je 2.941 Romov koristilo storitve Kariernih središč, od tega kar 2.749 osnovno karierno svetovanje. Pri osnovnem kariernem svetovanju ZRSZ z brezposelno osebo dogovori zaposlitvene cilje in aktivnosti za zaposlitev. V najkrajšem možnem času po prijavi ZRSZ naredi prvi svetovalni intervju in prvi zaposlitveni načrt. V kasnejših svetovanjih ZRSZ spremlja realizacijo dogovorov in stopnjuje ukrepe in prilagaja pogostost obravnav. Pri osnovnem kariernem svetovanju svetovalci veliko pozornosti namenjajo motiviranju in pripravi brezposelnih oseb za vključitev v ukrepe APZ ter pripravi brezposelnih oseb na predstavitve delodajalcem.    362 Romov je bilo vključenih v poglobljeno karierno svetovanje. Storitve poglobljenega kariernega svetovanja (karierno, rehabilitacijsko in zdravstveno zaposlitveno svetovanje) ZRSZ nudi prednostno brezposelnim osebam s kompleksnejšimi težavami za vstop na trg dela z namenom čim hitrejšega odpravljanja morebitnih ovir in s tem preprečevanja prehoda v dolgotrajno brezposelnost. Ostali so koristili informativne seminarje (159 oseb), informativne sestanke za vključitev v program socialne aktivacije, katerega cilj je opolnomočenje najranljivejših skupin prebivalstva s kompleksno socialno in zdravstveno problematiko (128 oseb) ipd.   1. **izhodi brezposelnih Romov v zaposlitev v letu 2019**   V obdobju januar – december 2019 je ZRSZ beležil skupaj 231 izhodov v zaposlitev. V okviru APZ se je v javna dela in druge zaposlitvene programe vključilo 100 Romov. Poleg vključitev Romov v zaposlitvene programe APZ se je 115 Romov zaposlilo na trgu dela pri različnih delodajalcih, in sicer v trgovski dejavnosti, gradbeništvu, prevozništvu, gozdarstvu, čistilnih servisih, kadrovskih agencijah, ipd.  **Predlogi za izboljšave oziroma potrebe po morebitnem prihodnjem ukrepanju**:  Nabor programov ukrepa »Vključevanje Romov v ukrepe države na trgu dela« se glede na stanje in gibanja na trgu dela stalno dopolnjuje, s tem pa se tudi Romom povečujejo možnosti za usposabljanje (tudi v konkretnem delovnem okolju) kot tudi možnosti za prehod v zaposlitev. Za povečanje zaposljivosti in izboljšanje pogojev za vstop na trg dela so se v letu 2019 nadaljevali programi, ki so se izvajali tudi že v letu 2018, in sicer:   * na področju usposabljanja in izobraževanja: Programi neformalnega izobraževanja in usposabljanja, Programi neformalnega izobraževanja in usposabljanja za mlade, Lokalni programi neformalnega izobraževanja in usposabljanja, Programi formalnega izobraževanja; * na področju spodbud za zaposlovanje: Spodbujanje zaposlovanja – Zaposli.me, Spodbude za zaposlovanje prejemnikov denarnega nadomestila in program Spodbujanje zaposlovanja starejših – Aktivni do upokojitve; * prav tako sta se v letu 2019 nadaljevala program Učne delavnice, katerega namen je praktično usposabljanje brezposelnih v konkretnem delovnem okolju socialnega podjetništva in povečanje njihove socialne, poklicne in delovne integracije, konkurenčnosti na trgu dela ter pridobitev in krepitev njihovih kompetenc, znanj, veščin in spretnosti in program Spodbude za zaposlovanje oseb iz programa Učne delavnice, katerega namen je spodbujanje zaposlovanja tistih brezposelnih oseb, ki so bile predhodno vključene v Učne delavnice. |
| **Prioritetno področje: SOCIALNO VARSTVO, SOCIALNO VKLJUČEVANJE, ZAŠČITA OTROK, ŽENSK IN MLADIH TER ŠTIPENDIRANJE** |
| **3.3.3.1.1 Cilj: zmanjševanje tveganja revščine in povečevanje socialne vključenosti socialno ogroženih in ranljivih skupin prebivalstva.**  **3.3.3.1.2 Cilj: izboljšanje razpoložljivosti in pestrosti ter zagotavljanje dostopnosti in dosegljivosti storitev ter programov.**  **UKREP:**  **Mreža javne službe na področju socialnovarstvenih programov.**  **Podlage za izvajanje ukrepa**:   * Zakon o socialnem varstvu (Uradni list RS, št. 3/07 – uradno prečiščeno besedilo, 23/07 - popr., 41/07 –popr. 61/10 - ZSVarPre, 62/10 - ZUPJS, 57/12, 39/16, 52/16 - ZPPreb-1, 15/17 – DZ, 29/17 in 54/17), * Resolucija o nacionalnem programu socialnega varstva za obdobje 2013 - 2020 (Uradni list RS, št. 39/13), * Izvedbeni načrt nacionalnega programa socialnega varstva za obdobje 2016–2018 na nacionalni ravni, Vlada RS,13.7. 2017; * Pravilnik o sofinanciranju socialnovarstvenih programov (Uradni list RS, št. 70/16 z dne 11.11. 2016); * Javni razpis za sofinanciranje socialnovarstvenih programov za leto 2018; Uradni list RS, št. 81/18 z dne 14. 12. 2018.   **Ali gre za ciljno usmerjen ukrep ali za integracijski ukrep**:  Gre za splošni integracijski ukrep, v okviru katerega sodijo Romi v prednostno ciljno skupino za večjo socialno vključenost. Cilj je zmanjševanje tveganja revščine in povečevanje socialne vključenosti socialno ogroženih in ranljivih skupin prebivalstva. Cilj je tudi izboljšanje razpoložljivosti in pestrosti ter zagotavljanje dostopnosti in dosegljivosti storitev in programov.  **Kratek opis izvedenih aktivnosti v letu 2019**:  V okviru sofinanciranja mreže socialnovarstvenih programov je MDDSZ v letu 2019 sofinanciralo 4 socialnovarstvene programe socialnega vključevanja Romov, od tega 2 javna (Dnevni center za romske otroke izvajalca Društvo za razvijanje prostovoljnega dela Novo mesto in Dnevni center Kher Šu Beši izvajalca CSD Dolenjska in Bela krajina – enota Trebnje) in 2 razvojna programa (Z roko v roki izvajalca Društvo Mozaik – društvo otrok in Zeleno in zdravo vključevanje Romov – ZZ ROM izvajalca Raziskovalno in izobraževalno središče Dvorec Rakičan).  **Dodeljena in porabljena finančna sredstva v letu 2019**:  Za sofinanciranje javnih in razvojnih socialnovarstvenih programov je bilo v letu 2019 namenjenih 159.050 evrov, in sicer za stroške dela zaposlenih v socialnovarstvenih programih in nujne posredne stroške.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  V okviru sofinanciranja socialnovarstvenih programov je bil poudarek na vključevanju vseh generacij mladih in žensk.    **Pozitivne / negativne izkušnje pri izvajanju ukrepa**:  V okviru programov in projektov socialnega vključevanja se kažejo pozitivne izkušnje pri starših pri močnejši zavesti o pomenu vključevanja otrok v predšolsko vzgojo ter šolanje in posledično pri večji vključenosti otrok v predšolsko vzgojo in osnovnošolsko izobraževanje, krepitvi socialnih veščin Romov in krepitvi socialnih posameznikov in družin.  **Predlogi za izboljšave oziroma potrebe po morebitnem prihodnjem ukrepanju**:  Predlog za prihodnje ukrepanje je povečanje obsega sredstev, namenjenih sofinanciranju socialnovarstvenih programov, namenjenih opolnomočenju, socialnemu varstvu in socialni integraciji Romov (vseh generacij) ter spodbujanje širitve tovrstnih socialnovarstvenih programov v okolja, v katerih prebiva večje število Romov (in se po takih programih kažejo potrebe), vendar se tam še ne izvajajo. |
| **3.3.3.1.3 Cilj: izvajanje preventivnih programov za izobraževanje strokovnih delavcev na centrih za socialno delo o usmeritvah in priporočilih v primerih bega mladoletnih oseb v škodljiva okolja.**  **UKREP:**  **Priprava usmeritev in priporočil za delo strokovnih delavcev CSD v primerih bega mladoletnih oseb v škodljiva okolja.**  **Podlage za izvajanje ukrepa**:  Zakon o zakonski zvezi in družinskih razmerjih (Uradni list RS, št. 69/04 – uradno prečiščeno besedilo, 101/07 – Odl. US, 90/11 - Odl US, 84/12 - Odl. US in 82/15 - Odl. US, 15/17-DZ; ZZZDR) opredeljuje otrokovo korist v 5.a členu, in sicer določa, da morajo starši, druge osebe, državni organi ter nosilci javnih pooblastil v vseh dejavnostih in postopkih v zvezi z otrokom skrbeti za otrokovo korist. Starši delajo v otrokovo korist, če zadovoljujejo njegove materialne, čustvene in psihosocialne potrebe z ravnanjem, ki ga okolje sprejema in odobrava, in ki kaže na njihovo skrb in odgovornost do otroka ob upoštevanju njegove osebnosti in želja. ZZZDR v 6. členu določa, da država daje varstvo mladoletnim otrokom vselej, kadar je ogrožen njihov zdrav razvoj in kadar zahtevajo to druge koristi otrok.  V skladu s 119. členom ZZZDR ima CSD splošno pooblastilo za ukrepanje, in sicer je ta dolžan storiti potrebne ukrepe, ki jih zahtevata vzgoja in varstvo otroka ali varstvo njegovih premoženjskih ter drugih pravic in koristi. Nadalje sme CSD na podlagi 120. člena ZZZDR odvzeti otroka staršem in ga dati v vzgojo in varstvo drugi osebi ali zavodu, če so starši zanemarili otrokovo varstvo in vzgojo, ali če je to iz drugih pomembnih razlogov v otrokovo korist.  Dne 15. 4. 2019 se je v celoti pričel uporabljati je Družinski zakonik (Uradni list RS, št. [15/17](http://www.uradni-list.si/1/objava.jsp?sop=2017-01-0729), [21/18](http://www.uradni-list.si/1/objava.jsp?sop=2018-01-0887) – ZNOrg in 22/19, DZ), ki je bil sprejet dne 21. 3. 2017. Bistvena novost, ki jo DZ prinaša v pravni ureditvi družinskih razmerij, je prenos stvarne pristojnosti na sodišča za odločanje v tistih zadevah, ki so bile na podlagi ZZZDR še v pristojnosti CSD.  DZ v splošnih določbah določa načelo otrokove koristi, in sicer določa, da starši v vseh dejavnostih v zvezi z otrokom skrbijo za korist otroka. Otroke vzgajajo s spoštovanjem do njihove osebe, individualnosti in dostojanstva. Starši imajo pri skrbi in odgovornosti za korist otroka prednost pred vsemi drugimi. Starši delajo v korist otroka, če, zlasti ob upoštevanju osebnosti otroka, njegove starosti in razvojne stopnje ter hotenj, primerno zadovoljujejo njegove materialne, čustvene in psihosocialne potrebe z ravnanjem, ki kaže na njihovo skrb in odgovornost do otroka, ter mu nudijo primerno vzgojno vodstvo in ga spodbujajo v njegovem razvoju. V okviru načela otrokove koristi je tudi določeno, da morajo državni organi, izvajalci javnih služb, nosilci javnih pooblastil, organi lokalnih skupnosti ter druge fizične in pravne osebe v vseh dejavnostih in postopkih v zvezi z otrokom skrbeti za korist otroka. Država zagotavlja pogoje za delovanje nevladnih organizacij in strokovnih institucij za razvijanje pozitivnega starševstva, kot to izhaja iz 7. člena DZ.  V 153. členu DZ je določeno splošno pooblastilo glede ukrepov za varstvo koristi otroka, in sicer morata sodišče in CSD izvesti potrebna dejanja in ukrepe, ki jih zahtevata vzgoja in varstvo otroka ali varstvo njegovih premoženjskih ter drugih pravic in koristi. DZ v 154. členu določa obveznost države pri varovanju koristi otroka in določa, da imajo starši pred vsemi drugimi pravico in obveznost varovati pravice in koristi svojega otroka, zato država izvede ukrepe za varstvo pravic in koristi otroka le takrat, ko starši te svoje pravice in obveznosti ne izvajajo ali je ne izvajajo v korist otroka. Ukrepi za varstvo koristi otroka se lahko izvajajo, dokler otrok ne postane popolnoma poslovno sposoben, če DZ ne določa drugače. Ukrepe za varstvo koristi otroka izreka sodišče, in sicer začasne odredbe ter ukrepe trajnejšega značaja; nujni odvzem otroka pa izvede CSD, kot to določa DZ v poglavju 7. Ukrepi za varstvo koristi otroka.  **Ali gre za ciljno usmerjen ukrep ali za integracijski ukrep**:  Ukrep je namenjen zaščiti vseh otrok v primeru ugotovitve, da se nahajajo v za njih škodljivem okolju.  **Kratek opis izvedenih aktivnosti v letu 2019**:  S strani Skupnosti centrov za socialno delo so bile izdane *Usmeritve in priporočila za delo strokovnih delavcev Centrov za socialno delo (CSD) v primeru begov mladoletnikov v škodljiva okolja*, ki so prepoznane kot koristen pripomoček pri izvajanju nalog strokovnih služb z namenom zaščite mladoletnikov pred bivanjem v zanje škodljivih okoljih. O tem se je poročalo že v poročilu vlade za leto 2018.  V letu 2019 (28. 11. 2019) je Socialna zbornica Slovenije na podlagi pogodbe, sklenjene z MDDSZ za izvajanje javnih pooblastil, organizirala in izvedla seminar za strokovne delavce CSD. V okviru seminarja so bila izvedena štiri predavanja: dve predavanji iz vsebin bega v škodljiva okolja (smerokazi v škodljiva okolja), predstavitev aktivnosti UN na področju begov mladoletnih oseb v škodljiva okolja (oz. t. i. prezgodnjih porok romskih otrok) in prisilnih porok romskih deklic ter predstavitev primerov iz prakse in medinstitucionalno sodelovanje.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  1.045 evrov.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Seminarja se je udeležilo 57 strokovnih delavcev CSD.  **Pozitivne / negativne izkušnje pri izvajanju ukrepa**:  Na seminarju prisotni strokovni delavci so pozitivno ocenili izvedbo seminarja, negativnih izkušenj se ni zaznalo.  **Predlogi za izboljšave oziroma potrebe po morebitnem prihodnjem ukrepanju**:   * Medinstitucionalno ozaveščanje o problematiki begov mladoletnih oseb v škodljiva okolja (prezgodnjih porok) in prisilnih porok romskih deklic; * aktivno sodelovanje vseh pristojnih institucij in organizacij pri reševanju navedene problematike; * organizacija posvetov in seminarjev na temo begov mladoletnih oseb v škodljiva okolja (prezgodnjih porok) in prisilnih porok romskih deklic. |
| **3.3.3.1.4 Cilj: financiranje svetovalnih programov za romsko populacijo na temo t. i. prezgodnjih in prisilnih porok ter posledic takih ravnanj.**  **UKREP:**  **Aktivnosti za obravnavanje problematike zgodnjih, dogovorjenih in prisilnih porok.**  **Podlage za izvajanje ukrepa**:  Operativni program za izvajanje evropske kohezijske politike v obdobju 2014–2020 in NPUR 2017–2021 (javni razpis (JR) MDDSZ za vzpostavitev večnamenskih romskih centrov (VNRC-jev) – vsebine v okviru tega razpisa).  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  Financiranja svetovalnih programov za romsko populacijo na temo t. i. prezgodnjih in prisilnih porok ter posledic takih ravnanj se v letu 2019 ni izvedlo.  Socialna zbornica Slovenije je na podlagi pogodbe, sklenjene z MDDSZ za izvajanje javnih pooblastil, v letu 2019 (28. 11. 2019), organizirala in izvedla seminar za strokovne delavce centrov za socialno delo, opisan na prejšnji strani.  V letu 2019 so v nekaterih VNRC potekale delavnice, ki so obravnavale oziroma naslavljale tudi problematiko bega otrok in mladih v škodljiva okolja ter vprašanja prisilnih porok.    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Glavni rezultat izvedenih delavnic v VNRC je večja seznanjenost in ozaveščenost Romov v zvezi s predmetno problematiko. Preko navedenih delavnic se dela na zavesti Romov, da so tovrstne prakse nezakonite, škodljive oziroma celo nevarne za osebe, ki so »predmet« takih dogovorov oziroma poslov.  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  **Svetovalni programi za romsko populacijo na temo ti. prezgodnjih in prisilnih porok ter posledic takih ravnanj:**  Ker se v letu 2019 tovrstni programi niso izvajali oziroma potekali, ni mogoče predstaviti negativnih oziroma pozitivnih izkušenj.  **Za delavnice v okviru VNRC:**  Pozitivne izkušnje: spodbujanje širšega dialoga in bolj odprtega pogovora na to temo med predstavniki romske skupnosti in tudi s predstavniki državnih institucij.  Negativne izkušnje: še vedno precejšnja nepripravljenost na pogovor o predmetni temi. Nekateri Romi zavračajo pobude za pogovor o tovrstnih temah s stališčem, da so dogovorjene poroke del njihove kulture in tradicije (tj. del romske skupnosti tovrstnih porok ne vidi kot spornih). Pogovorov na to temo se moški v glavnem niso udeleževali.  **Predlogi za izboljšave oziroma potrebe po morebitnem prihodnjem ukrepanju**:   * Izvedba tovrstnih programov na čim več lokacijah oziroma na lokacijah, kjer v večjem številu živijo Romi: Kočevska, Posavje, Dolenjska-Bela Krajina, Maribor in v Pomurju; * okrepiti multidisciplinarni pristop k obravnavi problematike – intenzivnejše vključevanje policije, socialnih služb in tudi oseb, ki so imele tovrstne izkušnje pri predstavljanju spornosti takšnih praks. * okrepljeno delo z ozaveščenimi pripadniki romske skupnosti na preprečevanju takih pojavov. |
| **3.3.3.1.6 Cilj: spodbujanje izboljševanja družbeno-ekonomskega položaja pripadnikov in pripadnic romske skupnosti z vzpostavitvijo večnamenskih romskih centrov, v katerih se bodo izvajale vsebine, namenjene njihovi integraciji v družbo in približevanju trgu dela.**  **UKREP:**  **Vzpostavitev predvidoma 11 večnamenskih centrov za Rome.**  **Podlage za izvajanje ukrepa**:  Operativni program za izvajanje evropske kohezijske politike v obdobju 2014–2020 in NPUR 2017–2021 (JR MDDSZ za vzpostavitev VNRC-jev).  **Ali gre za ciljno usmerjen ukrep ali za integracijski ukrep**:  Upoštevaje cilje in ciljno skupino javnega razpisa gre za integracijsko-ciljni ukrep, namenjen izboljšanju socialno-ekonomskega položaja Romov v Sloveniji.  **Kratek opis izvedenih aktivnosti v letu 2019**:  V letu 2019 so potekale aktivnosti v skladu z načrtovanim planom. Tematsko so delavnice pokrivale širok spekter področij, namenjenih opolnomočenju pripadnikov romske skupnosti, in so segale od področja zdravja (higiena, zdrav življenjski slog (prehrana/gibanje), seznanjanje s prvo pomočjo, razbijanje tabuja ginekoloških pregledov, varna spolnost, ipd.), seznanjanja s pomenom vključevanja otrok v predšolsko vzgojo ter pomenom in koristmi zaključka oziroma nadaljevanja šolanja, požarne varnosti (nevarnost rabe pirotehnike, kurjenje ognja na odprtem, delovanje gasilske službe), ekonomike in namenske rabe sredstev, varne rabe informacijske tehnologije, begov mladostnikov v škodljiva okolja, izobraževanja (spodbujanje ciljne skupine za vključevanje v izobraževalne procese in seznanjanje z možnostmi izobraževanja odraslih v lokalnem okolju), do spodbujanja aktivnosti za krepitev socialnih mrež ter izboljšanja sodelovanja z lokalnim večinskim prebivalstvom.  Upoštevaje cilje in ciljno skupino javnega razpisa gre za integracijsko-ciljni ukrep, namenjen izboljšanju socialno-ekonomskega položaja Romov v Sloveniji ter njihovi hitrejši in učinkovitejši integraciji v lokalno in širše družbeno okolje.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  VNRC-ji so med Romi dobro sprejeti. Nudijo prostor pogovora in seznanjanja o temah, ki zadevajo vse profile in generacije pripadnikov romske skupnosti. Kjer se VNRC-ji nahajajo v romskih naseljih, se aktivnosti, ki jih organizirajo, udeležujejo predvsem ženske, otroci in mladostniki. Zavedajoč se, da longitudinalni proces integracije in izboljšanja socialno-ekonomskega položaja Romov v veliki meri temelji na ukrepih, namenjenih mladim (kot bodočim predstavnikom in nosilcem identitete skupnosti), so izvajalci, skladno z razpisom številne aktivnosti namenjali mladim in (mladim) družinam, znotraj katerih potekajo temeljni procesi primarne socializacije kot nastavka za nadaljnjo sekundarno socializacijo.  Beleži se precejšnje vključevanje predvsem žensk, zanimanje Romov za delovanje in vsebine, ki jih zagotavljajo VNRC-ji ter detabuizacija posameznih tem. Vključevanje mladih je odvisno od tem – tistih, ki se jim zdijo zanimive, se udeležujejo v večjem številu. Vse navedeno kaže na interes vključenih za seznanjanje z vsebinami z določenih področij. Vključevanje pripadnikov romske skupnosti v aktivnosti VNRC-jev slednjim daje širši pogled na možnosti, ki jim jih ponuja lokalno okolje ter daje priložnost za širitev socialnih mrež in novih, praktičnih znanj, za katera se kaže, da vključene še posebej zanimajo.  **Dodeljena in porabljena finančna sredstva v letu 2019**:  V letu 2019 je bilo za vseh sedem delujočih VNRC-jev realiziranih: 299.575,06 evra. Sredstva za izvedbo projekta se zagotavljajo iz ESS v višini 80 % navedene vrednosti in integralnega proračuna RS v višini 20 % navedene vrednosti.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Pri konkretni operaciji števila vključenih ni mogoče natančno opredeliti, saj so se v različne aktivnosti lahko vključevale iste osebe, zato se števila različnih vključenih ni spremljalo. Vseh sedem izvajalcev je v letu 2019 skupaj izvedlo 470 aktivnosti, na katerih je bilo prisotnih vsaj 12 pripadnikov in pripadnic romske skupnosti. Število 12 predstavlja minimum števila vključenih v aktivnost, na osnovi katerega se je vrednotilo, da je bila posamezna aktivnost izvedena.    **Pozitivne / negativne izkušnje pri izvajanju ukrepa**:  Pripadniki romske skupnosti, ki se udeležujejo aktivnosti, ki potekajo v okviru VNRC-jev, so projekt sprejeli za svojega in v veliko primerih sami izrazili svoje predloge oziroma ideje, kako izboljšati določene zadeve, ki predstavljajo izziv tako zanje kot za večinsko lokalno prebivalstvo (npr. skrb za red v avtobusih, ki prevažajo romske otroke do osnovnih šol – kjer je to potrebno). V večini primerov je prišlo do izboljšanja sodelovanja in razumevanja med državnimi organi/organizacijami (policija, gasilci, osebje zdravstvenih domov) in večinskim lokalnim prebivalstvom na eni ter Romi na drugi strani. VNRC-ji, kot prostori, kjer lahko pripadniki romske skupnosti pridobijo vrsto zanje koristnih informacij, Romom omogočajo kvalitetnejšo izrabo časa in direktno ter indirektno kot tudi eksplicitno in subliminalno prispevajo k dvigu kvalitete njihovega življenja in oblikovanju novih praks in stališč (npr. do skrbi za zdravje, skrbi za okolje, v katerem bivajo, ter odnosa do predšolske vzgoje in šole). Izboljšanje družbeno-ekonomskega položaja pripadnikov romske skupnosti v RS je dolgotrajen proces, katerega konkretnejše učinke ni mogoče pričakovati v kratkem času – projekt vzpostavitve VNRC-jev glede na odzive vključenih in izvajalcev predstavlja pomemben dejavnik in faktor pospeševanja realizacije ciljev navedenega procesa.  **Predlogi za izboljšave oziroma potrebe po morebitnem prihodnjem ukrepanju**:  V prihodnji evropski finančni perspektivi (tj. za obdobje 2021–2027) bi, glede na zaznane potrebe, bilo potrebno vzpostaviti dodatne VNRC-je (okvirno 19, tj. 17 na območju Kohezijske regije Vzhodna Slovenija in 2 na območju Kohezijske regije Zahodna Slovenija) in še natančneje specificirati in zamejiti vsebinske sklope (okvirno na 6 vsebinskih sklopov z bolj natančneje predpisanimi vsebinami), katere bi bili izvajalci obvezani zagotavljati, skladno s prizadevanji za njihovo učinkovitejšo integracijo v širše družbeno okolje, za njihovo opolnomočenje, socialno aktivacijo in približevanje različnim trgom dela. |
| **3.3.3.2.1 Cilj: zagotavljanje pogojev pripadnic in pripadnikov romske skupnosti za vključevanje v ustrezno štipendijsko politiko.**  **UKREP:**  **Spodbujanje informiranosti pripadnic in pripadnikov romske skupnosti o možnostih štipendiranja (v sodelovanju z MIZŠ).**  **Podlage za izvajanje ukrepa**:  Zakon o štipendiranju (Uradni list RS, št. 56/13, 99/13 – ZUPJS-C, 8/16, 61/17 – ZUPŠ in 31/18).  **Ali gre za ciljno usmerjen ukrep ali za integracijski ukrep**:  Šlo naj bi za integracijski ukrep, ki je ciljno naravnan na pripadnike romske skupnosti.  **Kratek opis izvedenih aktivnosti v letu 2018**:  V letu 2019 ni bilo izvedenih nobenih aktivnosti. MDDSZ je poročal, da ZŠtip-1 ne določa posebnih ciljnih skupin, temveč generalno določa splošne in posebne pogoje za pridobitev določene vrste štipendije. Skladno z navedenim lahko tudi Romi na podlagi zakona pridobijo katerokoli štipendijo, v kolikor izpolnjujejo zgoraj navedene splošne pogoje ter posebne pogoje za posamezno vrsto štipendije. MDDSZ zaenkrat ne načrtuje posebnih štipendijskih shem, ki bi bile izključno namenjene zgolj romski populaciji, saj ocenjuje, da so možnosti za pridobitev štipendije dovolj splošne in vsem ciljnim skupinam omogočajo dostopnost do sistema štipendiranja. MDDSZ zato v tem poročilu ne poroča o izvedenih aktivnostih v okviru tega ukrepa, saj se te izvajajo redno prek osnovnih šol, CSD in lokalnih skupnosti v regijah, kjer se šolajo pripadniki romske skupnosti.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2018**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |

| NOSILEC: MINISTRSTVO ZA ZDRAVJE |
| --- |
| **Prioritetno področje: ZDRAVSTVENO VARSTVO** |
| **3.3.4.1.1 Cilj: odpravljanje strukturnih, institucionalnih, medodnosnih in individualnih preprek pri koriščenju zdravstvenih storitev v mreži zdravstvenega varstva ter oblikovanje in posredovanje Romom dostopnih, v skupnost vključenih proaktivnih zdravstvenih vsebin.**  **UKREP:**  **Posredovanje zdravstvenih vsebin, programov, delavnic, izobraževanj ter prenosi dobrih praks, namenjenih Romom, v skupnostih, v katerih živijo; izobraževanje in ozaveščanje strokovne javnosti ter zdravstvenega osebja o Romih in zdravju; izvedbe raziskav in evalvacij (sodelujoči organ: UN).**  **Podlage za izvajanje ukrepa**:   * Resolucija o nacionalnem planu zdravstvenega varstva 2016–2025 »Skupaj za družbo zdravja«, * Zakon o zdravstvenem varstvu in zdravstvenem zavarovanju in NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  MZ spremlja delo, ki ga opravljajo zdravstvene ustanove na območjih, kjer živijo Romi. Gre za posamezne aktivnosti v romskih naseljih, za zdravstveno vzgojno delo, ki ga opravljajo posamezni centri, ter delo patronažnih uslužbencev po romskih naseljih v sklopu svojega rednega dela. Iz ugotovitev pri delu omenjenih izvajalcev izhajajo naslednji poudarki, naloge in ukrepi za Rome:   * kontracepcija in redni pregledi pri ginekologih za ženske in mladostnice (večina žensk predstavnic romske skupnosti nima izbranega ginekologa in se ne udeležuje preventivnih pregledov; prav tako se v zelo majhni meri odločajo za uporabo kontracepcije ali drugih oblik preprečevanja zanositev); * pomen vnosa raznolike prehrane v vsakdanje življenje (večina romskih družin se prehranjuje izrazito nezdravo, v prehrano vključujejo v veliki meri izključno osnovne ogljikove hidrate in pa nezdrave maščobe, velike količine soli; v svoji prehrani uporabljajo v veliki meri osnovne sladkorje, ki se pojavljajo v keksih, bonbonih in drugih sladkih prigrizkih; zaznava se, da se redkeje poslužujejo sadja in zelenjave, otroci večkrat povedo, da še nikoli niso jedli npr. brokolija, cvetače in da nimajo doma sadja-mandarin, jabolk in kivija); * pomen pitja vode (že dojenčkom ponujajo sladke pijače, zelo zgodaj pa pijejo energijske napitke, gazirane sladke pijače idr.); * osveščanja o pomenu dojenja na razvoj otroka; * osveščanje o pomenu rednih in zgodnjih obiskov pediatra in drugih specialistov z namenom preprečevanja motenj v duševnem in telesnem razvoju otrok; * osveščanje o škodljivosti kajenja (osveščanje o škodljivosti kajenja in posledicah, ki jih le to ima tako za aktivne kot za pasivne kadilce. Velika večina odraslih Romov kadi v notranjih prostorih stanovanj, v prisotnosti otrok in drugih nekadilcev); * škodljivost kajenja v času nosečnosti in posledice na plod; * večja dovzetnost od večinskega prebivalstva za obolenja na različnih organih in za druge zdravstvene težave (rak, sladkorna bolezen, holesterol) kot posledica prepoznega prepoznavanja znakov bolezni in nezdravega načina življenja; * težave v duševnem zdravju (osveščanje o pomenu stabilnega duševnega zdravja, informiranje o jemanju redne terapije in obiskovanju izbranega psihiatra, tolmačenje zdravstvene dokumentacije, informiranje širše romske skupnosti o samem konceptu težav na področju duševnega zdravja (npr. o resnosti psihoz, depresije ipd.) in sodelovanje z zdravstvenimi domovi, skupnostnimi službami ter psihiatričnimi bolnišnicami; zagovorništvo in svetovanje); * telesna vadba za ženske (zlasti osebe ženskega spola so izvzete iz kakršne koli telesne vadbe, ki ne vključuje gospodinjskih opravil oz. neposrednega dela z otroki, kar se pozna tako na slabi kondiciji, mišični oslabelosti kot na težavah pri zdravju; uvajanje rednih oblik organizirane in vodene vadbe za ženske); * približati romsko kulturo zdravstvenemu osebju (velikokrat je odnos zdravstveno osebje-uporabnik (Rom) izrazito pokroviteljski, enostranski in prihaja do nerazumevanja oziroma napačnega razumevanja tako z ene kot z druge strani; prav tako so pogosto zdravstveni delavci neinformirani o dejanskem stanju v družinah in pogosto enoznačno ocenjujejo in (ne)diagnosticirajo stanja pri Romih; potrebno bi bilo opraviti več terenskega dela in približati koncept zdravja romski populaciji); * seminarji/posveti na temo dialoga med Romi in zdravstvenimi delavci ter predstavitve stanja iz terena .   MZ vsako leto objavi Javni razpis za sofinanciranje programov neposredne pomoči, svetovanja in oskrbe ranljivih, ogroženih oseb ter bolnikov z redkimi boleznimi, ki jih izvajajo humanitarne organizacije. Romskim vsebinam je namenjen Sklop 2, kjer se razpisujejo programi zdravstvenega varstva s poudarkom na zdravju romskih mladostnic, žensk in otrok. Cilji razpisa so: povečanje ozaveščenosti in izobrazbe o tveganju v nosečnosti mladoletnih deklic, zmanjšanje števila nosečnosti mladoletnih deklic, zvišanje števila Rominj z izbranim ginekologom, krepitev in razvoj programov pomoči, osredinjenih na zdravje romskih mladostnic, žensk in otrok, opolnomočenje navedenih skupin, opozarjanje na zdravju škodljive življenjske sloge, ustvarjanje podpornih okolij, zagotoviti večjo dostopnost svetovalnih razgovorov in nudenja pomoči, napotitev na ustrezne institucije, spremljanje (ko je to potrebno) in informiranje, vzpostaviti in vzdrževati medsebojno sodelovanje med različnimi institucijami z namenom učinkovitejšega in hitrejšega reševanja problemov, terensko delo in svetovalna pomoč na mestih, kjer se romske mladostnice, ženske in otroci nahajajo z namenom doseganja skrite populacije, ustvarjanje novih zamisli.  Prednostna področja so: programi, osredotočeni na zgodnjo rodnost, mladoletna rojstva in zgodnjo umrljivost,  »brezpravnost« mladih romskih žensk, socialno-ekonomska odvisnost romskih žensk (krepitev zdravja, preprečevanje poslabšanja zdravstvenega stanja, ustvarjanje možnosti za čim bolj kakovostno in samostojno življenje), povezovanje različnih akterjev pri načrtovanju, zagovorništvu in izvajanju celovite obravnave ranljivih romskih mladostnic, žensk in otrok, oblikovanje in udejanjanje inovativnih modelov in metod pomoči ciljni skupini, izobraževanje izvajalcev, enakopravno vključevanje v življenje, ohranjanje in izboljšanje kakovosti življenja.  Po razpisu so bile leta 2019 izbrane naslednje organizacije: Romsko društvo Romani Union s projektom: Zdravje romskih žensk, mladostnic in otrok, Društvo za pomoč in samopomoč brezdomcev Kralji ulice s projektom: Osveščanje, informiranje in vključevanje romskih otrok, žensk in mladostnic z namenom izboljšanja kvalitete življenja in zdravja v Mariboru ter Društvo za razvijanje prostovoljnega dela Novo mesto s projektom: Skupnostni pristop pri skrbi za zdravje Romov. Vsakemu od izbranih izvajalcev je MZ za izvajanje programa namenil 15.000 evrov. V letu 2019 pa je MZ objavil nov razpis za leto 2020, na katerega so se javili vsi navedeni izvajalci in nekateri novi, s tem pa MZ zagotavlja kontinuiteto aktivnosti.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  **/**  **Predlogi za izboljšave oziroma potrebe po morebitnem prihodnjem ukrepanju**:  / |
| **3.3.4.1.2 Cilj: uspešno vključevanje Romov v okolje – zdrav življenjski slog.**  **UKREP:**  **Izboljšanje kompetenc zdravstvenih delavcev, povezovanje in krepitev sodelovanja zdravstvenih delavcev z romskimi pomočniki in spodbujanje romske populacije za zdravje (izvajalec: NIJZ).**  **Podlage za izvajanje ukrepa**:   * Operativni program za izvajanje evropske kohezijske politike v obdobju 2014–2020, Resolucija o nacionalnem planu zdravstvenega varstva 2016–2025 »Skupaj za družbo zdravja« in NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2018**:  Projekt se je izvajal v obdobju od 1. oktobra 2016 do 31. oktobra 2018 in se je v letu 2018 zaključil. S tem je bil ta ukrep NPUR 2017–2021 realiziran.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2018**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |

| NOSILEC: MINISTRSTVO ZA OKOLJE IN PROSTOR |
| --- |
| **Prioritetno področje: BIVANJSKE RAZMERE IN DOSTOP DO STANOVANJ** |
| **3.3.5.1.1 Cilj: vključevanje naselij, kjer večinsko živijo Romi, v poselitveni sistem Slovenije in z dodatnimi ukrepi preprečitev nadaljnje izoliranosti, segregacije in getoizacije teh naselij.**  **UKREP:**  **Priprava priporočil za občine, kjer živijo Romi, da v postopku priprave občinskega prostorskega načrta (OPN) ali sprememb in dopolnitev OPN obravnavajo evidentirana obstoječa romska naselja.**  **Podlage za izvajanje ukrepa**:  NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  V okviru dela medresorske delovne skupine je bil pripravljen tudi predlog navodil občinam za urejanje romskih naselij, ki obravnava specifično pojavnost teh naselij v naselbinskem sistemu. Po objavi v prostorskem informacijskem sistemu bodo navodila občinam za urejanje romskih naselij in spremljajoče strokovne podlage dostopne na spletni strani MOP.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **UKREP:**  **Priprava predlogov rešitev za izboljšanje bivalnih razmer Romov po posameznih romskih naseljih na podlagi pregleda trenutnega stanja prostorske problematike.**  **Podlage za izvajanje ukrepa**:  NPUR 2017–2021, sklep Vlade RS št. 01201-5/2017/6 dne 11. 5. 2017 ter prostorska in gradbena zakonodaja (ZUreP-2 in GZ).  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  Pri pripravi občinskih prostorskih načrtov (OPN), ki so v pristojnosti lokalnih skupnosti, je Ministrstvo za okolje in prostor v okviru priprave smernic in mnenj za področje prostora, občine posebej opozorilo na upoštevanje smernic, mnenj in ostalih navodila sektorja v delu, ki se nanaša na vključevanje tudi romskih naselij v naselbinski sistem, skupaj z njihovimi območji za širitev (razvojna območja naselij).  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  MOP ugotavlja, da občine pri pripravi OPN večinoma upoštevajo smernice in navodila MOP razen v primerih, ko se nelegalna romska naselja nahajajo na območjih, ki so zavarovana s posebnimi varstvenimi režimi (ožje vodovarstveno območje, območje NATURA 2000, poplavno območje, varstvo kulturne dediščine ali ko gre za naselja na območjih, ki jih iz objektivnih razlogov ni mogoče komunalno opremiti).  Pri zagotavljanju pogojev za opredelitev romskih naselij v naselbinski sistem MOP tesno sodeluje z lokalnimi skupnostmi in drugimi resorji.  **Dodeljena in porabljena finančna sredstva v letu 2019**:  Izvajanju aktivnosti, povezanih s sodelovanjem v postopkih priprave OPN, v katerih so opredeljena tudi romska naselja, niso namenjena posebna finančna sredstva, saj potekajo v okviru rednih aktivnosti MOP.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  Večinoma občine romska naselja vključujejo v svoj naselbinski sistem z namenom, da jih ustrezno prostorsko in komunalno uredijo.  Posamezne občine pa nekaterih romskih naselij nočejo vključiti v svoj naselbinski sistem, ker se nahajajo na privatnih zemljiščih in zemljiščih, na zemljiščih s posebnim varstvenim režimom ali na zemljiščih, ki jih v svojih OPN namenjajo drugim dejavnostim.  **Predlogi za izboljšave oziroma potrebe po morebitnem prihodnjem ukrepanju**:  / |
| **UKREP:**  **Uporaba podatkov o romskih naseljih, zbranih v nalogi Zajem, nadgradnja in vzdrževanje podatkov ter oblikovanje kazalcev, postopkov in metod za celostno socialno in prostorsko vključevanje romske skupnosti, pri pregledu predlogov občinskih prostorskih načrtov (OPN) občin, kjer živijo Romi (oz. predlogov sprememb in dopolnitev OPN).**  **Podlage za izvajanje ukrepa**:  NPUR 2017–2021.    **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  Podatki se uporabljajo v okviru priprave posebnih strokovnih podlag za področje razvoja poselitve in pri utemeljevanju opredelitve romskih naselij v naselbinski sistem lokalnih skupnosti. Uporabljajo se tudi v okviru drugih aktivnosti, povezanih z izboljševanjem bivalnih razmer Romov.  Redno vključevanje podatkov o romskih naseljih v strokovne podlage za pripravo prostorskih aktov občin.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Občine večinoma vključujejo romska naselja v svoj naselbinski sistem.  **Dodeljena in porabljena finančna sredstva v letu 2019**:  Izvajanju aktivnosti, povezanih s sodelovanjem v postopkih priprave OPN, v katerih so opredeljena tudi romska naselja, niso namenjena posebna finančna sredstva, saj potekajo v okviru rednih aktivnosti MOP.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **UKREP:**  **Spodbujanje občin, da evidentirana obstoječa romska naselja komunalno opremljajo na podlagi programov opremljanja (sodelujoči organ: MGRT).**  **Podlage za izvajanje ukrepa**:  Zakon o prostorskem načrtovanju (Uradni list RS, št. 33/07, 108/09 in 57/12; ZPNačrt) in NPUR 2017–2021.  **Ali gre za ciljno usmerjen ukrep ali za integracijski ukrep**:  Splošni integracijski ukrep, v okviru katerega so Romi le ena od ciljnih skupin; sistemski ukrep, pri katerem Romi ne sodelujejo.  **Kratek opis izvedenih aktivnosti v letu 2019**:  Ukrep se ne izvaja, ker od leta 2016 niso bili izvedeni razpisi MGRT za komunalno opremljanje romskih naselij.  Občine izvajajo komunalno opremljanje naselij v skladu s svojim terminskim planom na podlagi sprejetih prostorskih aktov in finančnim načrtom.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **UKREP:**  **Uzakonitev sistema dovoljevanja posegov v prostor za že zgrajene objekte.**  **Podlage za izvajanje ukrepa**:  Gradbeni zakon, ki je stopil v veljavo 17. 11. 2017 in se je pričel uporabljati 1. 6. 2018 in NPUR 2017–2021.  V novem gradbenem zakonu, ki je v zaključni fazi priprave, bodo na novo opredeljena merila in pogoji za pridobitev upravnih dovoljenj za že zgrajene objekte.  **Ali gre za ciljno usmerjen ukrep ali za integracijski ukrep**:  Splošni integracijski ukrep, v okviru katerega so Romi le ena od ciljnih skupin; sistemski ukrep, pri katerem Romi ne sodelujejo.  **Kratek opis izvedenih aktivnosti v letu 2019**:  Priprava vsebine novega Gradbenega zakona.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **UKREP:**  **Izvedba javnega razpisa za sofinanciranje izgradnje bivalnih enot.**  **Podlage za izvajanje ukrepa**:  Program sofinanciranja zagotavljanja javnih najemnih stanovanj v letih 2016 do 2020 (Uradni list RS št. 41/2016, z dne 10. junij 2016, št. 88/2016, z dne 22. december 2016 in št. 10/2019, z dne 15. februar 2019).    **Ali gre za ciljno usmerjen ukrep ali za integracijski ukrep**:  Splošni integracijski ukrep, v okviru katerega so Romi le ena od ciljnih skupin.  Ukrep je namenjen pridobivanju javnih najemnih stanovanj in bivalnih enot na območju celotne Slovenije za vse skupine prebivalstva kot zagotavljanje možnosti sofinanciranja za upravičene prosilce, med katerimi so tudi samoupravne lokalne skupnosti in javni nepremičninski skladi lokalnih skupnosti, kjer živijo Romi. Prosilci lahko v okviru obstoječih možnosti in modelov Programa sofinanciranja zagotavljanja javnih najemnih stanovanj v letih 2016 do 2020 prijavijo projekte – podajo vloge za sofinanciranje projektov, s katerimi bodo pripomogli k zagotavljanju bivanjskih zmogljivosti v občinah, kjer živijo Romi.  **Kratek opis izvedenih aktivnosti v letu 2019**:  Bivalne enote so lahko predmet sofinanciranja po Program sofinanciranja zagotavljanja javnih najemnih stanovanj v letih 2016 do 2020.  SSRS je tudi v letu 2019 na različnih dogodkih, kjer je predstavljal Program sofinanciranja zagotavljanja javnih najemnih stanovanj v letih 2016 do 2020, poudaril tudi možnost sofinanciranja zagotavljanja stanovanj za Rome in tudi možnosti zagotavljanja bivalnih enot za Rome po razpoložljivih modelih tega programa. SSRS se je s pojasnili odzval tudi na vsa zaprosila vezana na predstavitev možnosti za občine in druge prosilce. S tem je uresničeval ukrep: Izvedba javnega razpisa za sofinanciranje izgradnje bivalnih enot in ukrep: Informiranje in zagotavljanje strokovne podpore samoupravnim lokalnim skupnostim, kjer živijo Romi, o obstoječih možnostih za oblikovanje in razvoj integracijskih pristopov in ukrepov na področju zagotavljanja lokalne stanovanjske politike, k čemur je zavezan po NPUR 2017–2021.  SSRS se je udeležil tudi vseh posebnih aktivnosti in usmerjenih programov za Rome in redno poroča o svojem delu na tem področju preko MOP in UN.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  SSRS za izvajanje tega ukrepa ni prejel nobenih finančnih sredstev s strani države.  V letu 2016 je bil sprejet in objavljen »Program sofinanciranja zagotavljanja javnih najemnih stanovanj v letih 2016 do 2020«. Za izvajanje programa je SSRS namenil 30 milijonov evrov, pri čemer je 10 milijonov namenjenih za posojila, 20 milijonov evrov sredstev pa za namene soinvestitorstva. SSRS s Programom sofinancira zagotavljanje novih javnih najemnih stanovanj in bivalnih enot z dajanjem ugodnih dolgoročnih stanovanjskih posojil ter investira skupaj z lokalnimi skupnostmi, javnimi nepremičninskimi skladi in neprofitnimi stanovanjskimi organizacijami (soinvestitorstvo).  V letu 2019 sta bili po programu odobreni dve vlogi, za projekta v Ljubljani in Dravogradu. Projekt v Dravogradu je bil zaključen v letu 2019, projekt Javnega stanovanjskega sklada Mestne občine Ljubljana v Ljubljani (Novo Brdo, enota E1) bo zaključen v letu 2021. Višina dodeljenih sredstev je znašala 10.064.029 evrov, od tega 9.858.987 evrov za posojilo Javnega stanovanjskega sklada Mestne občine Ljubljana in 205.042 evrov za soinvestiranje oziroma nakup najemnih stanovanj v občini Dravograd. Z realizacijo teh dveh projektov bo skupaj pridobljenih 182 novih najemnih stanovanj.  Na stanje konec leta 2019 ima SSRS v obravnavi še pet vlog za skupno 242 stanovanj, na podlagi katerih bodo lahko prosilci s pomočjo sredstev, ki so na voljo po programu, realizirali investicijske projekte za namene zagotavljanja javnih najemnih stanovanj.  SSRS je 9. maja 2019 pripravil javno predstavitev svojih programov, na katere je kot potencialne prijavitelje med drugim (kot vedno) povabil tudi občine, v katerih prebivajo Romi, in jim ponovno podal možnost, da se odzovejo povabilu. Žal v nobeni prejeti vlogi ali spremljajoči dokumentaciji v letu 2019 in posledično v nobeni odobreni vlogi oziroma v vlogi o kateri še ni odločeno, ni bilo izrecno navedeno, da bi bile stanovanjske enote (stanovanja oziroma bivalne enote) namenjene za potrebe romske skupnosti.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  SSRS je ob sodelovanju UN uspel predstavnikom samoupravnih lokalnih skupnosti in romske skupnosti ter ostalim sodelujočim na več dogodkih predstaviti možnosti sofinanciranja projektov v okviru Programa, pri čemer morajo potrebe za tovrstne projekte prepoznati v občinah, za kar pa je potrebna politična volja in predhodna ureditev odnosov med romsko skupnostjo in občinami.  **Predlogi za izboljšave oziroma potrebe po morebitnem prihodnjem ukrepanju**:  Glede na investicijski ciklus in dejstvo, da je razpis odprt do konca leta 2020, so možnosti za prijavo projektov še vedno odprte in so sredstva še vedno na voljo. SSRS bo tudi v prihodnje v sklopu promocije o možnostih obveščal tudi UN in občine, v katerih prebivajo Romi. |

| NOSILEC: MINISTRSTVO ZA GOSPODARSKI RAZVOJ IN TEHNOLOGIJO |
| --- |
| **Prioritetno področje: BIVANJSKE RAZMERE IN DOSTOP DO STANOVANJ** |
| **3.3.5.1.3 Cilj: premagovanje razvojnih problemov ciljnih območij regionalne politike za zagotovitev osnovnih pogojev za enakopraven razvoj romske skupnosti v Sloveniji.**  **UKREP:**  **Izvajanje finančnih ukrepov za razvoj območij, kjer živi romska skupnost.**  **Podlage za izvajanje ukrepa**:  Zakon o spodbujanju skladnega regionalnega razvoja (Uradni list RS, št. 20/11, 57/12 in 46/16) in NPUR 2017–2021.    **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2018**:  MGRT in Razvojni svet razvojne regije Jugovzhodna Slovenija sta dne 7. novembra 2017 podpisala Dogovor za razvoj razvojne regije Jugovzhodna Slovenija. V omenjenem Dogovoru sta se dogovorila o izvedbi in financiranju projekta Prostorsko-komunalna ureditev romskega naselja Žabjak – Brezje. Gre za projekt Mestne občine Novo mesto. Vrednost celotnega projekta je 3,65 milijonov evrov. Od tega zneska država (pristojna ministrstva) zagotavlja 3,1 milijone evrov. Projekt je v izvajanju in bo končan do konca leta 2020.  MGRT od 1. januarja 2017 do danes ni izvajalo drugih aktivnosti vezanih na Prioritetno področje: Bivanjske razmere in dostop do stanovanj, 3.3.5.1.3 Cilj: premagovanje razvojnih problemov ciljnih območij regionalne politike za zagotovitev osnovnih pogojev za enakopraven razvoj romske skupnosti v Sloveniji, Ukrep: Izvajanje finančnih ukrepov za razvoj območij, kjer živi romska skupnost.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  V letu 2019 je bilo v proračunu MGRT načrtovanih 969.000 evrov za projekt Prostorsko-komunalna ureditev romskega naselja Žabjak – Brezje, porabljenih je bilo 569.000 evrov. Do zamude pri izvedbi projekta je prišlo zaradi pozne pridobitve gradbenega dovoljenja (september 2019). Zamuda bo nadoknadena v letu 2020, tako da bo projekt zaključen pravočasno in v načrtovanem obsegu.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  Zaradi navedenega projekta MGRT od 1. januarja 2017 do danes ni izvajalo drugih aktivnosti vezanih na ta ukrep. Javnih razpisov za sofinanciranje projektov osnovne komunalne infrastrukture v romskih naseljih ni bilo, ker na proračunski postavki, namenjeni za sofinanciranje projektov osnovne komunalne infrastrukture v romskih naseljih, ni zadostnih proračunskih sredstev.  **Predlogi za izboljšave oziroma potrebe po morebitnem prihodnjem ukrepanju**:  / |

| NOSILEC: MINISTRSTVO ZA KULTURO |
| --- |
| **Prioritetno področje: VKLJUČEVANJE V DRUŽBENO IN KULTURNO ŽIVLJENJE TER KREPITEV VLOGE SKUPNOSTI** |
| **3.3.6.1.1 Cilj: ustvarjanje pogojev za spodbujanje informativne, založniške in druge kulturne dejavnosti romske skupnosti ter za ohranjanje in razvoj različnih oblik romskega jezika.**  **UKREP:**  **Podpora raznim kulturnim dejavnostim na področju romske skupnosti in spodbujanje širjenja ozaveščenosti o romski kulturi.**  **Podlage za izvajanje ukrepa**:  Zakon o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg) in NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, saj MK vsako leto izvede javni razpis za sofinanciranje kulturnih dejavnosti za ohranjanje in promocijo kulture in identitete romske skupnosti ter spodbujanje kakovostne kulturne ustvarjalnosti pripadnikov romske skupnosti.  **Kratek opis izvedenih aktivnosti v letu 2019**:  V jeseni 2018 je bil izveden javni razpis za izbor kulturnih projektov na področju romske skupnosti za leto 2019, ki je bil odprt mesec dni (od 5. oktobra do 6. novembra 2018). MK je odobrilo v sofinanciranje projekte na vseh področjih kulture: izdajateljska in založniška dejavnost, spletne strani, dejavnosti kulturnih skupin, kulturna animacija, dejavnosti za ohranjanje jezika, mednarodno sodelovanje, medsebojno kulturno sodelovanje različnih manjšinskih etničnih skupnosti, predstavitve kulturnih dejavnosti širšemu okolju, prireditve, predavanja, seminarji, delavnice, digitalizacija ipd.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Od 73 obravnavanih projektov je bilo izbranih v sofinanciranje 71 projektov v skupni višini 92.115 evrov (kar znaša 84 % obravnavanih projektov), kar pomeni, da je bila ciljna vrednost presežena. Izvedenih je bilo 69 projektov.  **Dodeljena in porabljena finančna sredstva v letu 2019**:  Razpoložljivih je bilo 92.115 evrov, porabljenih pa 90.614,96 evra, kar znaša 98,37 %.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno):**  Števila vključenih oseb ni možno podati, saj se ga ne spremlja sistematično. Kljub temu se lahko poda podatek, da je bilo leta 2019 vse skupaj vključenih 33 nevladnih organizacij in 4 samozaposleni na področju kulture (kot prijavitelji in kot partnerji).  **Pozitivne / negativne izkušnje pri izvajanju ukrepa**:  Kljub temu, da so projekti sofinancirani v manjšem znesku, kot prijavitelji zaprošajo, predvsem zaradi veliko večjih potreb, kot je na voljo razpoložljivih sredstev, je smiselno, da se financira kakršnokoli ohranjanje, razvoj in promocijo romske kulture, še posebej, ker projekti zadevajo vsa področja kulture, in ne le to, še več, kultura se povezuje tudi s področjem izobraževanja, zaposlovanja in sociale.  **Predlogi za izboljšave oziroma potrebe po morebitnem prihodnjem ukrepanju**:  Ukrep se naj v prihodnjih letih nadaljuje. Zaradi povečevanja prijavljenih neromskih organizacij s projekti, ki so namenjeni Romom, in posledično nezadovoljstva romskih organizacij, bo MK nadaljevalo s pogojem obveznega partnerstva neromskih organizacij z romskimi. |
| **UKREP:**  **Spodbujanje ohranjanja in učenja različnih oblik romskega jezika ter spodbujanje izdelave literature v romskem jeziku.**  **Podlage za izvajanje ukrepa**:  Zakon o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg).  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, sicer znotraj ukrepa – financiranje kulturnih dejavnosti na področju romske skupnosti.  **Kratek opis izvedenih aktivnosti v letu 2019**:  Izveden je bil javni razpis za sofinanciranje kulturnih projektov na področju romske skupnosti, v katerem so se prednostno podpirale dejavnosti v jeziku pripadnikov romske skupnosti ali dvojezični projekti ter projekti, ki spodbujajo bralno pismenost.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Na tem področju je bilo v okviru posebnega javnega razpisa na področju romske skupnosti v letu 2019 sofinanciranih 26 projektov za spodbujanje ohranjanja in učenja romskega jezika ter spodbujanje izdaje literature v romskem jeziku in dvojezične izdaje. To je več, kot je bilo planiranih projektov razpisa. Gre za projekte, kot so: razni časopisi, knjige, pravljice, literarni natečaji, večeri in literarne delavnice, predavanja in tečaji romskega jezika ter veliko delavnic za otroke, kjer so preko pisanja, branja in različnega ustvarjanja spoznavali in utrjevali romski jezik ter radijske oddaje za promocijo in spodbujanje romskega jezika. Otroci in mladi so bili vključeni v vse te projekte na različne načine (kot udeleženci v projektih; večinoma je šlo za delavnice in tečaje ali pa projekte, namenjene njim; večinoma je bila v okviru projektov podprta tudi izdaja literature).  **Dodeljena in porabljena finančna sredstva v letu 2019**:  V okviru rednega javnega razpisa na področju romske skupnosti je bilo za ta ukrep namenjenih 30.450 evrov (kar pomeni 33% vseh sredstev razpisa).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Števila vključenih oseb ni možno podati, saj se tega ne spremlja sistematično, lahko se poda samo podatek, da je bilo vključenih (kor prijavitelji in partnerji): 22 nevladnih organizacij in 1 samozaposlena oseba.  **Pozitivne / negativne izkušnje pri izvajanju ukrepa**:  Nevladne organizacije izvajajo veliko (dobrih) projektov za ohranjanje in razvoj romskega jezika predvsem za otroke in mlade.  **Predlogi za izboljšave oziroma potrebe po morebitnem prihodnjem ukrepanju**:  Ohranjanje in razvoj romskega jezika je tudi v prihodnje potrebno spodbujati. |
| **UKREP:**  **Nudenje pomoči in svetovanje romski skupnosti za prijavo in izvedbo kulturnih projektov.**  **Podlage za izvajanje ukrepa**:  Zakon o izvrševanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg) in NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, saj je to svetovanje namenjeno prijaviteljem, ki se prijavljajo na javni razpis na področju romske skupnosti ter izvajalcem kulturnih projektov na področju romske skupnosti.  **Kratek opis izvedenih aktivnosti v letu 2019**:  V letu 2019 je bila dne 22. oktobra 2019 v Murski Soboti na sedežu Zveze Romov Slovenije ob 14. uri izvedena delavnica za pomoč pri prijavi na Javni razpis za izbor kulturnih projektov na področju romske skupnosti v RS za leto 2019. Izvedenih je bilo tudi veliko daljših individualnih svetovanj za izvedbo projektov, za izpolnjevanje prijavnih dokumentov in računov, o težavah organizacij, o pripravi dokumentacije za poročilo o izvedbi projektov ipd.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Izvedenih je bilo več kot načrtovanih (6 daljših) svetovanj, poleg tega tudi delavnica za prijavitelje. Rezultat takih svetovanj so boljše prijave, manj dopolnjevanj vlog na razpis glede na pretekla leta in bolje izvedeni projekti.  **Dodeljena in porabljena finančna sredstva v letu 2019**:  Finančna sredstva niso bila potrebna, ker se ukrep izvaja v okviru redne dejavnosti Službe za kulturne raznolikosti in človekove pravice.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Tega podatka ni možno podati, lahko se poda samo oceno, da je letno v ta ukrep vključenih vsaj 50 posameznikov.  **Pozitivne / negativne izkušnje pri izvajanju ukrepa**:  Poleg pomoči strokovna služba ministrstva na nekaterih sestankih, posvetih in srečanjih z udeleženci najde tudi nove ideje in izboljšave za rešitev težav ali izboljšanje ukrepov. Izvajalci kulturnih projektov pa imajo možnost ministrstvu predstaviti svoje težave in vizijo delovanja.  **Predlogi za izboljšave oziroma potrebe po morebitnem prihodnjem ukrepanju**:  MK ocenjuje, da je s tem ukrepom potrebno nadaljevati tudi v prihodnje, saj ne samo, da so prijave boljše, to je tudi ena izmed možnosti komunikacije med ministrstvom in deležniki na področju romske skupnosti. |
| **UKREP:**  **Spodbujanje ustvarjalcev, umetnikov in profesionalcev, ki delujejo na področju romske kulturne dejavnosti.**  **Podlage za izvajanje ukrepa**:  Zakon o izvrševanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg) in NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, namenjen ustvarjalcem, ki delujejo na področju romske skupnosti.  **Kratek opis izvedenih aktivnosti v letu 2019**:  V okviru rednega javnega razpisa na področju romske skupnosti je bilo sofinanciranih 5 projektov dveh samozaposlenih v kulturi na področju romske skupnosti.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Izvedena je bila več kot 1 posebna storitev za romske umetnike kot načrtovano in financirani so bili več kot 3-je projekti, to je 5 projektov 2-eh samozaposlenih v kulturi. Mladi niso bili vključeni.  **Dodeljena in porabljena finančna sredstva v letu 2019**:  Za posebne storitve sredstva niso bila potrebna, ker se storitve (posveti) izvajajo v okviru rednega delovanja Službe za kulturne raznolikosti in človekove pravice. Za financirana projekta v letu 2019 je bilo namenjenih skupno 5.900 evrov (to je 6 %).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  V ukrep sta bila vključena 2 ustvarjalca, ki delujeta na področju romske skupnosti.  **Pozitivne / negativne izkušnje pri izvajanju ukrepa**:  Prisluhniti idejam in težavam romskih ustvarjalcev se je izkazalo za pomembno. Žal na MK ni možno vedno ponuditi rešitev za njihove morebitne težave.  **Predlogi za izboljšave oziroma potrebe po morebitnem prihodnjem ukrepanju**:  Posveti in krajši sestanki z zainteresiranimi romskimi ustvarjalci in sofinanciranje kulturnih projektov ustvarjalcev naj se nadaljujejo, seveda na podlagi njihovih pobud. |
| **UKREP:**  **Ustvarjanje pogojev za usposabljanje in zaposlovanje Romov na področju kulture.**  **Podlage za izvajanje ukrepa**:  Podlago za izvedbo ukrepa Javnega razpisa za izbor operacij za večjo socialno vključenost pripadnikov ranljivih družbenih skupin na področju kulture v okviru ESS v letih 2018–2019 (JR ESS) predstavljata Nacionalni program za kulturo 2014–2017: pot do novega modela kulturne politike, ki kot enega od ukrepov predvideva implementacijo razvojno naravnanih kulturnih programov in projektov za ustavno priznane manjšinske skupnosti, med drugim tudi za romsko skupnost, in Operativni program za izvajanje Evropske kohezijske politike v obdobju 2014–2020. Slednji predstavlja podlago za črpanje sredstev iz ESS, kjer je predvideno sofinanciranje projektov, namenjenih ranljivim družbenim skupinam, kamor spadajo tudi Romi.  **Ali gre za ciljno usmerjen ukrep ali za integracijski ukrep**:  JR ESS predstavlja splošen integracijski ukrep, v okviru katerega so Romi le ena od ciljnih skupin. V besedilu predmeta JR ESS so posebej izpostavljeni pripadniki romske skupnosti:  »Predmet javnega razpisa je sofinanciranje operacij, na področju kulture (kulturnega in kreativnega sektorja) v podporo zagotavljanju večjih zaposlitvenih možnosti na trgu dela, dvigu ravni usposobljenosti, kulturne ustvarjalnosti in kreativnosti ter krepitvi samozavesti in socialne vključenosti v širše družbeno okolje pripadnikov ranljivih skupin, ki so:   * manjšinske etnične skupnosti (pripadniki italijanske in madžarske narodne skupnosti, romske skupnosti, narodnih skupnosti, opredeljenih v Deklaraciji Republike Slovenije o položaju narodnih skupnosti pripadnikov narodov nekdanje SFRJ v Republiki Sloveniji, nemško govoreče etnične skupine v Sloveniji, različnih manjšinskih etničnih skupnosti ter priseljencev) in * invalidi.«   **Kratek opis izvedenih aktivnosti v letu 2019**:  V obdobju 2018/2019 je bilo za sofinanciranje izbranih 12 operacij (7 operacij iz kohezijske regije Vzhodna Slovenija, v vrednosti 659.990,71 evra, in 5 iz kohezijske regije Zahodna Slovenija, v vrednosti 540.000 evrov). Operacije so se začele izvajati v letu 2018 in so se zaključile 31. decembra 2019. Med 12 izbranimi operacijami sta bili dve iz kohezijske regije Vzhodna Slovenija, v okviru katerih *je bila romska skupnost vključena kot ena izmed ciljnih skupin.*  1. *Operacija:* MULTI – KULTI ZA BOLJŠI JUTRI  *Upravičenec:* Mozaik, društvo za socialno vključenost, so.p.  *Partnerske organizacije:* Kulturno-turistično društvo Örség Hodoš; Zveza za razvoj romske manjšine - Preporod; Zavod Mensana, zavod za usposabljanje in zaposlovanje invalidov, Murska Sobota.  *Čas izvedbe aktivnosti:* oktober 2018 – december 2019.  *Višina sofinanciranja:* 113.784,80 evra.  *Namen operacije:* je povečati delovno usposobljenost ranljivih ciljnih skupin ter zagotoviti pogoje za njihovo trajno zaposlovanje v dejavnostih, povezanih z ohranjanjem kulturne dediščine, in s tem krepiti njihovo socialno vključenost. Cilji operacije so: zaposliti pripadnika manjšinske etnične skupnosti; usposobiti 80 oseb iz ciljnih skupin za dela pri revitalizaciji pohištva in ustvarjanju dekorativnih predmetov, z vključevanjem elementov kulturne dediščine, krepiti povezanost in sodelovanje med posameznim organizacijami in povečati ozaveščenost širše javnosti ter razbijati predsodke ter stereotipe o ranljivih ciljnih.  *Ciljna skupina udeležencev:* pripadniki madžarske narodne skupnosti; pripadniki romske skupnosti; invalidi.  2. *Operacija:* ANI-ETNO-MACIJA  *Upravičenec:* Društvo za razvijanje prostovoljnega dela Novo mesto.  *Partnerske organizacije:* Kulturno umetniško društvo Sevdah Novo mesto; Srbsko kulturno društvo Novo mesto; Romsko društvo Opre Roma.  *Čas izvedbe aktivnosti:* oktober 2018 – december 2019.  *Višina sofinanciranja:* 91.031,47 evra.  *Namen operacije:* je motivirati dve najbolj ranljivi skupini pripadnikov etničnih manjšin na Dolenjskem – romske ženske in mlade – za izboljšanje lastne vključenosti in zaposljivosti s spodbujanjem njune aktivacije na področju kreativne industrije. Vključeni bosta v usposabljanja, skozi katera bosta ob črpanju iz lastne kulturne dediščine soustvarili dva sodobna produkta, s katerima bosta lahko samostojno nastopali na trgu delovne sile in z njuno pomočjo povečevali pozitivno prepoznavnost svojih kultur: otroške etno-animacije in etno-linijo oblačil po principu modne predelave rabljenih oblačil v nova. Cilji operacije so: zaposliti pripadnika manjšinske etnične skupnosti; usposobiti 60 udeležencev usposabljanj.  *Ciljna skupina udeležencev:* pripadniki romske skupnosti; pripadniki narodnih skupnosti, opredeljenih v Deklaraciji Republike Slovenije o položaju narodnih skupnosti pripadnikov narodov nekdanje SFRJ v Republiki Sloveniji: Albanci, Bošnjaki, Hrvatje, Makedonci, Srbi.  Z namenom priprave novega javnega razpisa za obdobje 2020/2021 je bil dne 3. septembra 2019 na MK izveden posvet za zainteresirane posameznike in nevladne organizacije o potrebah na tem področju.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno**):  Ciljna vrednost iz NPUR 2017–2021 je bila dosežena, saj je bilo predvideno, da bo na javni razpis vsaj 1 od sofinanciranih projektov vključeval ciljno skupino pripadnikov romske skupnosti, v JR ESS pa sta bila med 12-imi v sofinanciranje izbranimi operacijami 2 operaciji, v okviru katerih so se izvajale aktivnosti, namenjene med drugim tudi Romom, kot eni izmed ciljnih skupin.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Aktivnosti operacij so se zaključile 31. decembra 2019. Iz informacijskega sistema e-MA je razvidno, da je upravičenec Mozaik, društvo za socialno vključenost, so.p., vključil skupno v letih 2018–2019 113 udeležencev, Društvo za razvijanje prostovoljnega dela Novo mesto pa 60 udeležencev. Ker so upravičenci zavezani k poročanju o zaključku operacije z evalvacijskim poročilom o učinkovitosti izvedenih aktivnostih in doseženih rezultatov operacije do 30. maja 2020, se bo o številu vključenih pripadnikov romske skupnosti lahko poročalo naknadno.    **Dodeljena in porabljena finančna sredstva v letu 2019**:  Za operaciji, v katerih je bila romska skupnost vključena kot ena izmed ciljnih skupin, je bilo namenjenih 204.816,27 evra, od tega 163.853,01 evra iz sredstev ESS in 40.963,26 evra iz proračuna RS. V letu 2019 je bilo upravičencu Mozaik, društvo za socialno vključenost, so.p., izplačano 69.311,49 evra in Društvu za razvijanje prostovoljnega dela Novo mesto 52.852,86 evra.  **Pozitivne / negativne izkušnje pri izvajanju ukrepa**:  O pozitivnih in negativnih izkušnjah pri izvajanju operacij v tem trenutku še ni mogoče poročati, saj poročil o zaključku operacij z evalvacijskim poročilom o učinkovitosti izvedenih aktivnostih in doseženih rezultatov operacije MK še ni prejel.  **Predlogi za izboljšave oziroma potrebe po morebitnem prihodnjem ukrepanju**:  Na MK si bodo prizadevali, da bi bil glede na potrebe romske skupnosti na področju kulture v novem programskem dokumentu za izvajanje evropske kohezijske politike vključen ukrep Krepitev kompetenc romskih organizacij za kulturno dejavnost in delovanje na področju kulture z zaposlitvijo posameznika v tej organizaciji ter usposabljanje posameznikov za pridobitev kompetenc na tem področju. |
| **UKREP:**  **Spodbujanje večkulturnosti v splošnih knjižnicah.**  **Podlage za izvajanje ukrepa**:  Splošne knjižnice, ki delujejo na območjih, kjer živijo pripadniki romske skupnosti, so po Zakonu o knjižničarstvu (Uradni list RS, št. 87/01, 96/02 – ZUJIK in 92/15)dolžne izvajati knjižnično dejavnost za Rome kot skupino uporabnikov s posebnimi potrebami. Gre za načelo večkulturnosti delovanja splošnih knjižnic, ki jo je treba izvajati s prilagojenimi organizacijskimi prijemi oziroma s prilagojenim načinom dela. Podlaga je poleg NPUR 2017–2021 tudi Zakon o izvajanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg).  **Ali gre za ciljno usmerjen ukrep ali za integracijski ukrep**:  Gre za integracijski ukrep, ki so ga izvajale knjižnice v okviru knjižnične javne službe.  **Kratek opis izvedenih aktivnosti v letu 2019**:  *Ljudska knjižnica Metlika*  V Ljudski knjižnici Metlika nadaljujejo z izvajanjem projekta »Romi, povabljeni v knjižnico«, v okviru katerega pripravljajo ure pravljic, ustvarjalne delavnice, predstave, predšolsko bralno značko, počitniške dejavnosti itd., občasno tudi predstavitve knjig romskih avtorjev in računalniško usposabljanje za otroke in mladino ter odrasle. V romskem naselju Boriha – Rosalnice, ki je največje v občini, imajo t. i. »Modro polico«, kjer si Romi lahko izposojajo knjige. (Projekt je prejel nagrado IRA (The International Reading Association) za inovativni projekt za promocijo branja v Evropi 2011 (Award for Innovative Reading Promotion in Europe 2011), ki jo IRA podeljuje vsaki dve leti od leta 1997 dalje.) S projektom bodo nadaljevali tudi v prihodnje.  *Knjižnica Mirana Jarca Novo mesto*  Knjižnica Mirana Jarca Novo mesto je do leta 2016 imela v romskem naselju Brezje–Žabjak v vozilu odsluženega »bibliobusa« organizirano izposojevališče z okoli 6.000 enotami knjižničnega gradiva. Izposojo sta vodila predstavnika Romov preko programa javnih del. Program je bil 95% financiran iz javnih del, 5% pa iz lastnih sredstev knjižnice. Nakup knjižničnega gradiva je delno sofinanciralo tudi Ministrstvo za kulturo. Ker pa je prostor postal neprimeren, so izposojevališče zaprli. Načrtujejo, da bodo nove prostore za izvajanje knjižnične dejavnosti pridobili predvidoma do leta 2020 v okviru celovite prenove romskega naselja Žabjak, ko bodo zgrajeni tudi novi prostori za izvajanje javnih programov. Knjige iz izposojevališča trenutno hranijo v osrednji knjižnici, kjer čakajo na ustrezne prostore. Še vedno pa v omenjenem naselju enkrat mesečno izvajajo pravljične ure v romskem vrtcu Pikapolonica. Pravljične urice redno obiskuje od 8 do 15 otrok. Z dejavnostjo bodo nadaljevali tudi v letu 2020.  *Mestna knjižnica Grosuplje*  V knjižnici poleg osnovnih storitev za Rome organizirajo še:   * bibliopedagoške dejavnosti za predšolske in osnovnošolske otroke; * počitniške ustvarjalne delavnice; * razstave izdelkov; * predstavitve knjig v romskem jeziku; * pripovedovalski festival v sodelovanju z društvom Preplet; * sodelujejo v projektu  INTESYS.   *Pokrajinska in študijska knjižnica Murska Sobota*  Knjižnica ima organizirano posebno (specializirano) zbirko romskega gradiva z okoli petsto knjižničnimi enotami. Večinoma gre za strokovno gradivo in zbornike ter leposlovna dela v romskem jeziku. Zbirko redno dopolnjujejo. Finančna sredstva za dopolnjevanje zbirke zagotavlja lokalna skupnost v okviru financiranja redne knjižnične dejavnosti. Poleg urejanja romskega oddelka in dopolnjevanje romske zbirke z novim gradivom je knjižnična dejavnost za Rome obsegala:   * izposojo in seznanjanje s knjižničnim gradivom; * pravljične urice z ustvarjalnimi delavnicami v vrtcu na Pušči in v knjižnici; * razstavno dejavnost; * predstavitve knjižnice, njene dejavnosti s poudarkom na romskem oddelku v lokalnih medijih (radio Romic, TV, časopis Romanu them, spletni portali); * zbiranje podatkov za potrebe posebne rubrike z romskimi vsebinami na spletni strani knjižnice (namenjeno obveščanju in ozaveščanju o romskem življenju in njihovi bogati dediščini, z novicami/novostmi, digitalnimi vsebinami, fotogalerijo, biografijami znanih Romov ipd.).   *Mestna knjižnica Ljubljana*  Zbirka Hiša svetov je specializirana zbirka Društva Humanitas v prostorih Knjižnice Otona Župančiča. Namenjena je vsem, ki jih zanimajo aktualne družbene teme. V zbirki so na voljo strokovna literatura, priročniki, DVD-ji, igre, posterji in drugo izobraževalno gradivo. Gradivo je na knjižnih policah razdeljeno na posamezne tematske sklope, med drugim tudi na vsebinsko področje medkulturnosti, znotraj tega je na voljo tudi gradivo o Romih.  *Digitalna dostopnost gradiva*  Od leta 2009 deluje Digitalna zbirka evropskih Romov, ki jo dopolnjuje okoli 25 nacionalnih knjižnic, tudi Narodna in univerzitetna knjižnica. Raste tudi obseg digitalne zbirke na slovenskem domoznanskem portalu Kamra, kjer so dostopne tudi vsebine, povezane z romsko skupnostjo.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Uspešno razvijanje knjižnične dejavnosti za pripadnike romske skupnosti je vezano na ciljno organizirano delovanje, prilagojeno trenutnim razmeram v lokalni skupnosti, kjer knjižnica deluje. Cilji, ki jih pri tem knjižnica zasleduje so naslednji: zmanjšanje socialnih razlik, dvig izobrazbene strukture, razvijanje pismenosti in širitev bralnih navad.  **Dodeljena in porabljena finančna sredstva v letu 2019**:  Splošne knjižnice so občinski javni zavodi, njihovo delovanje, skladno z zakonom ter na podlagi ugotovljenih splošnih in posebnih potreb v okolju financirajo občine. Zakonska naloga države je, da delno sofinancira nakup knjižničnega gradiva, računalniške opreme in bibliobusov, kar je namenjeno vsem državljanom. Posebne programe/projekte za Rome tako pretežno financirajo lokalne skupnosti v okviru knjižnične javne službe. Programi in projekti knjižnic so namreč zasnovani celovito in upoštevajo lokalne potrebe po vključevanju različnih ciljnih skupin, med katere sodijo tudi uporabniki s posebnimi potrebami (med  njimi Romi). Nobena od splošnih knjižnic v letu 2019 ni izvajala programov/projektov za Rome, namensko podprtih z državnimi sredstvi.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Ni podatkov.  **Pozitivne / negativne izkušnje pri izvajanju ukrepa**:  Slovenske splošne knjižnice, ki delujejo na območjih, kjer živijo pripadniki romske skupnosti, so skladno s svojim poslanstvom, opredeljenim z ZKnj-1, dolžne izvajati knjižnično dejavnost za Rome kot ranljivo skupino oz. skupino uporabnikov s posebnimi potrebami. Knjižnicam žal še ne uspeva enako uspešno organizirati knjižnične dejavnosti za Rome kot za večinsko populacijo. Ovire predstavljajo objektivni in subjektivni razlogi, zlasti pa različni romski jeziki, ki po vsej verjetnosti še poglabljajo slabo pismenost oziroma nepismenost, zato morajo knjižnice svoje delo za omenjeno etnično skupino prilagoditi z drugačnimi načini dela. Tako mora vsaka knjižnica sama identificirati drugačnost svojega okolja in nato najti model, po katerem bo delovala.  **Predlogi za izboljšave oziroma potrebe po morebitnem prihodnjem ukrepanju**:  Splošne knjižnice so se v svoji strategiji razvoja do leta 2020 zavezale, da bodo še naprej nadgrajevale storitve s sistematičnim pristopom k razvoju različnih vidikov informacijske in funkcionalne pismenosti. Eden od zapisanih ukrepov je tudi oblikovanje storitev za spodbujanje večkulturnosti v splošnih knjižnicah. V letu 2018 je Nacionalni svet za knjižnično dejavnost sprejel nova Strokovna priporočila in standarde za splošne knjižnice (za obdobje 2018–2028), ki postavljajo smernice razvoja splošnih knjižnic za naslednje desetletno obdobje. Zasnovana so kot okvir za uresničevanje strokovne avtonomnosti knjižnic, zato v ospredje postavljajo načelna izhodišča strokovnega delovanja, ki jih bo vsaka knjižnica strokovno odgovorno konkretizirala zase in za svoje okolje. Poudarek strokovnih priporočil je zato na povezanosti splošne knjižnice z lokalno skupnostjo ter na odličnosti v njenem upravljanju in ponudbi storitev za uporabnike, tudi tiste s specifičnimi potrebami, kot so Romi. |
| **UKREP:**  **Spodbujanje javnega obveščanja in obveščenosti romskih skupnosti ter razširjanje programskih vsebin v romskem jeziku.**  **Podlage za izvajanje ukrepa**:  4. in 4.a člen Zakona o medijih (Uradni list RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12, 47/15 – ZZSDT, 22/16, 39/16, 45/19 – odl. US in 67/19 – odl. US) ter 104. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg).  **Ali gre za ciljno usmerjen ukrep ali za integracijski ukrep**:  Gre za splošni integracijski ukrep, v okviru katerega so Romi le ena od ciljnih skupin, v okviru rednega javnega razpisa za sofinanciranje programskih vsebin medijev. Vključena sta tudi 2 kriterija, ki sta določena pri ocenjevanju projektov na področju programov posebnega pomena, in sicer:   * zagotavljanje upoštevanja načela kulturne raznolikosti, načela enakih možnosti spolov in uveljavljanja strpnosti, ter * omogočanje uresničevanja pravice do javnega obveščanja in obveščenosti lokalnim in manjšinskim skupnostim in ali se razširja v manjšinskih jezikih.   Poleg projektov v okviru javnega razpisa za sofinanciranje programskih vsebin medijev so se v letu 2019 financirali tudi projekti v okviru rednega javnega razpisa za romsko skupnost.  **Kratek opis izvedenih aktivnosti v letu 2019**:  ***Sofinanciranje projekta Most sožitja na Radiu Romic, prijavitelja Zveze Romov Slovenije****:*  Radio Romic je radijski medij romskih in drugih skupnosti, v oddaji v sklopu projekta Most sožitja pa poudarjajo prispevke proti predsodkom proti Romom kot eno najbolj prepoznavnih ranljivih skupin v Sloveniji. Oddaje potekajo v slovenskem jeziku, deloma pa tudi v romščini. Ciljna populacija je romska in neromska skupnost v Prekmurju in širše, vloga radija pa je predvsem spodbujati skupnosti za strpno in sožitno sodelovanje, osveščanje in prepoznavanje različnih kultur, porekla, zgodovine in skupne preteklosti. Romic skrbi za ohranjanje romskih vrednot in jezika, zbirajo tudi literaturo o Romih in literaturo romskih avtorjev. Člane romskih skupnost spodbuja k aktivnemu družbenemu delovanju tako znotraj romskih kot tudi drugih organizacij.  ***Sofinanciranje še 8 projektov – programskih vsebin medijev, ki so izpolnjevali kriterije in na različne načine vključevali obveščenost romske skupnosti****:*   * Gorenjski glas d.o.o. Kranj – Priloga GG+/Snovanja: v letu 2016 je bila uvedena rubrika »Multikulti«, ki je namenjena manjšinam, etničnim skupnostim, priseljencem in izseljencem. * Radio Murski val d.o.o. – Aktualno, osrednje informativne oddaje na Murskem valu: v osrednji informativni oddaji je dan poseben poudarek vsebinam o Porabskih Slovencih, sodelovanju s sosednjimi krajinami Avstrijsko, Madžarsko in Hrvaško, življenju in delu Madžarov in Romov v Prekmurju. Obmejnost in narodnostna politika sta spričo dejstva, da Murski val deluje na območju, kjer živita madžarska narodna in romska etnična skupnost in v soseščini – Porabju, pripadniki slovenske narodnosti, programska stalnica. * Univox d.o.o. – Zahodno dolenjski odmevi: v svojih programskih vsebinah se loteva tudi reševanja romske problematike na Kočevskem in Ribnici. V sklopu projekta, z redno mesečno oddajo »Romano urice«, nudi možnost, da širšo javnost seznani s težavami in tudi specifikami življenja in kulture Romov. * Tv Idea – Kanal 10 d.o.o. – Pomurski dnevnik: v Pomurskem dnevniku se v pomembni meri osredotočajo tudi na življenje in delovanje madžarske narodne in romske etnične skupnosti, ki sta močno prisotni v tem lokalnem okolju. * Naš čas d.o.o., Radio Velenje – Prvi pri vas doma: v projektu so zastopane tudi posebne vsebine, kot so predstavljanje življenja in kulturnega snovanja različnih manjšin in drugih narodov, Romano Vazo – romsko društvo, Medžimursko društvo, Bošnjaško društvo, Hrvaško kulturno društvo, Srbsko društvo, kar je prispevek k boljšemu medsebojnem razumevanju in uveljavljanju strpnosti. * Televizija Novo mesto d.o.o. – Novice: v oddaji obravnavajo tudi tematiko romske skupnosti, ki je na tem območju močno prisotna. * Prak d.o.o., Televizija As – Dogodki: skozi oddaje poleg aktualnih dogodkov objavljajo še vsebine iz življenja in dela Slovencev v zamejstvu, pripadnikov madžarske in hrvaške narodne skupnosti, Romov ter drugih. * Zavod Multimedija Panonija-MMP, TV As – Klepetalnica: oddaja Klepetalnica je zasnovana tako, da je med drugim v oddaje vključevala manjšine in Rome, govorila o položaju Madžarov in Hrvatov, ki živijo v Pomurju, ter predstavljala romsko kulturo in politično življenje Romov.   ***Sofinanciranje še 6-ih projektov v okviru posebnega javnega projektnega razpisa na področju romske skupnosti za leto 2019****:*   * Romano them/Romski svet, sofinanciranje osrednjega časopisa Zveze Romov Slovenije, * Romano nevijpe/Romske novice, sofinanciranje časopisa prijavitelja Zveze Romov Slovenije, * Šunen le Romen/Prisluhnite Romom, sofinanciranje oddaj radia Romic prijavitelja Zveze Romov Slovenije, * Romano Ilo/Romsko srce, sofinanciranje radijskih oddaj Zavoda Mariborski radio študent – MARŠ, * Romano Anglunipe, sofinanciranje romske radijske oddaje na spletnem radiu RIC Anglunipe z delavnicami praktičnega usposabljanja za radijske sodelavce prijavitelja Romski informacijski center Anglunipe in * Romano lil/Romski list, sofinanciranje časopisa prijavitelja Romski informacijski center Anglunipe.   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  V letu 2019 je bilo izvedenih in sofinanciranih 9 medijskih vsebin, 1 od tega izključno z vsebinami za romsko skupnost, 8 pa tudi za romsko skupnost, poleg tega je bilo izvedenih in sofinanciranih še 6 projektov iz posebnega razpisa na področju romske skupnosti, ki so na kakršnikoli način prispevali k spodbujanje javnega obveščanja in obveščenosti romskih skupnosti.  **Dodeljena in porabljena finančna sredstva v letu 2019**:  Iz proračunske postavke za medijski razpis za namen sofinanciranja projekta Most sožitja na Radiu Romic, prijavitelja Zveze Romov Slovenije, je bilo dodeljenih 19.814,03 evra, za ostalih 8 projektov pa skupno 458.114,54 evra, a v slednjem primeru ni mogoče oceniti, koliko sredstev se namenja za vsebine, namenjene romskim skupnostim (ker so del širših vsebin). Poleg tega so bila dodeljena še sredstva iz proračunske postavke Kulturna dejavnost romske skupnosti v skupni višini 14.800 evrov.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Števila oseb ni možno oceniti, še posebej, ker ne gre za ciljno usmerjen ukrep. Izpostavi se lahko samo podatek, da sta bili vključeni 2 nevladni romski organizaciji ter 9 medijev (d.o.o.-jev).  **Pozitivne / negativne izkušnje pri izvajanju ukrepa**:  V skladu z ZMed lahko na rednem letnem javnem razpisu za sofinanciranje programskih vsebin medijev za pridobitev javnih sredstev kandidirajo tudi mediji, ki so namenjeni manjšinskim skupnostim, oziroma ki jih izdajajo te skupnosti. Še več, pri tovrstnih programskih vsebinah je podana tudi pozitivna diskriminacija, saj se pri ocenjevanju prijavljenih projektov med drugim upoštevata tudi naslednja zakonska kriterija:   * zagotavljanje upoštevanja načela kulturne raznolikosti, načela enakih možnosti spolov ter uveljavljanja strpnosti, * omogočanje uresničevanja pravice do javnega obveščanja in obveščenosti lokalnim in manjšinskim skupnostim in ali se razširja v manjšinskih jezikih.   Vsebine, ki jih v okviru sofinanciranih projektov izvajajo mediji, med drugim omogočajo kakovostno vključevanje pripadnikov narodnih skupnosti v družbeno okolje, spodbujajo k strpnosti in sodelovanju, pripomorejo k osveščanju in prepoznavanju različnih kultur, hkrati pa pripomorejo tudi k ohranjanju jezika in kulture manjšinskih skupnosti.  **Predlogi za izboljšave oziroma potrebe po morebitnem prihodnjem ukrepanju**:  MK se zaveda pomena ohranjanja kulturne in jezikovne raznolikosti tudi na medijskem področju in bo še naprej delovalo v tej smeri ter se v okviru pravnih in finančnih zmožnosti trudilo najti še učinkovitejše zakonske rešitve. |

| NOSILEC: MINISTRSTVO ZA KMETIJSTVO, GOZDARSTVO IN PREHRANO |
| --- |
| **Prioritetno področje: UKREPI IN PRISTOPI NA LOKALNI RAVNI** |
| **3.3.8.1 Cilj: spodbujanje socialne vključenosti, zmanjševanja revščine in gospodarskega razvoja podeželskih območij (Program razvoja podeželja 2014–2020).**  **UKREP:**  **Podpora za izvajanje operacij v okviru strategije lokalnega razvoja, ki ga vodi skupnost v okviru ukrepa *Podpora za lokalni razvoj v okviru pobude LEADER (lokalni razvoj, ki ga vodi skupnost: podukrep Podpora za izvajanje operacij v okviru strategije lokalnega razvoja, ki ga vodi skupnost*).**  **Podlage za izvajanje ukrepa**:  Uredba o izvajanju lokalnega razvoja, ki ga vodi skupnost, v programskem obdobju 2014–2020 (Uradni list RS št. 42/15, 28/16, 73/16, 72/17, 23/18, 68/18 in 68/19).  **Ali gre za ciljno usmerjen ukrep ali za integracijski ukrep**:  Gre za integracijski ukrep. V okviru ukrepa *Podpora za lokalni razvoj v okviru pobude LEADER (lokalni razvoj, ki ga vodi skupnost)* iz Programa razvoja podeželja je oblikovan podukrep *Podpora za izvajanje operacij v okviru strategije lokalnega razvoja, ki ga vodi skupnost*, v okviru katerega se na podlagi javnega poziva lokalne akcijske skupine (LAS) namenjajo nepovratna sredstva za sofinanciranje stroškov, nastalih pri izvedbi operacij LAS ali lokalnih akterjev. V okviru tega podukrepa ni natančno opredeljenih operacij in vrst ukrepov za izvajanje, saj je tip operacij odvisen od ciljev, določenih v posamezni strategiji lokalnega razvoja (SLR). SLR so pripravila lokalna partnerstva in so prožnejše od drugih pristopov, zato je v skladu s tem prožnejši tudi nabor operacij, ki so predmet sofinanciranja. Operacije, ki jih LAS izbere na podlagi jasnih meril za izbor, opredeljenih v SLR, morajo slediti ciljem SLR, in to na podlagi potreb lokalnega območja in skladno s tistimi tematskimi področji ukrepanja, ki jih je LAS v strategiji opredelil kot ključna za razvoj podeželja na območju LAS. Podprte operacije naj bi zajemale ukrepe zlasti na naslednjih štirih tematskih področjih ukrepanja: ustvarjanje delovnih mest, razvoj osnovnih storitev, varstvo okolja in ohranjanje narave ter večja vključenost mladih, žensk in drugih ranljivih skupin (npr. brezposelni, Romi, starejši). S tem se osredotočajo na izzive, kot so socialno vključevanje, podnebne spremembe, skrb za okolje, brezposelnost zlasti mladih, razvitost lokalnih osnovnih storitev ter zmanjševanje razlik med mestom in podeželjem. Predlogi operacij prihajajo od spodaj navzgor, zato se pričakujejo številni inovativni pristopi oziroma operacije, ki bodo prispevali k celostnemu razvoju lokalnega okolja z aktivacijo endogenih potencialov.  Ukrep LEADER ni ciljno usmerjen, je pa ukrep v okviru katerega je mogoče podpirati tudi operacije, katerih ciljna skupina je romska skupnost. Šest lokalnih akcijskih skupin je v svojih SLR Rome prepoznalo kot ranljivo skupino, skupaj s še drugimi ranljivimi skupinami, kot so npr. starejši, brezposelni, ženske. Romi so v operacije tako lahko vključeni, vendar pa to ni nujno, prav tako ni nujno, da so operacije namenjene izključno Romom.  V okviru lokalnega razvoja, ki ga vodi skupnost, lokalniprebivalci prevzamejo nadzor in vzpostavijo lokalno partnerstvo, ki oblikuje in izvaja celovito razvojno strategijo. Pristop je namenjen vsem lokalnim akterjem (društva, občine, podjetniki, regionalne razvojne agencije, posamezniki, ki jih zanima razvoj lokalnega območja itd.), ki jih zanima lokalni razvoj po pristopu »od spodaj navzgor«. To pomeni, da potrebe in cilje lokalnega območja identificirajo prebivalci tistega območja. O lokalnem razvoju odločajo prebivalci tistega območja, to pomeni, da sodelujejo pri pripravi SLR, po potrditvi SLR pa s svojimi projekti kandidirajo na javne pozive lokalnih akcijskih skupin. Operacije, ki se predložijo v potrditev Agenciji za kmetijske trge in razvoj podeželja, izbere lokalno partnerstvo v skladu s potrebami lokalnega območja.  **Kratek opis izvedenih aktivnosti v letu 2019**:  LAS Dolenjska in Bela krajina je imel v letu 2018 odobrene 4 vloge, ki se navezujejo na ranljive skupine v vrednosti 233.934,89 evra. V letu 2019 LAS ni imel odobrene nobene dodatne operacije, ki se navezuje na ranljive skupine.  LAS Goričko v letu 2018 in 2019 ni imel vloženih ali odobrenih vlog, ki bi se nanašale na ranljive skupine.  LAS Po poteh dediščine od Turjaka do Kolpe v letu 2018 in 2019 ni ime vložene ali odobrene vloge, ki bi se nanašala na ranljive skupine.  LAS Posavje je imel v letu 2018 odobrene 3 vloge, ki se navezujejo na ranljive skupine v skupni vrednosti 252.356,50 evra. V letu 2019 je imel LAS odobrene tri dodatne vloge, ki posegajo na področje ranljivih skupin v skupni vrednosti 350.214,63 evra. V letu 2019 je bila izplačana ena operacija v višini 62.695,38 evra, ki posega na področje ranljivih skupin, vendar ne neposredno na področje romske problematike.  LAS Pri dobrih ljudeh v letu 2018 in 2019 ni ime vložene ali odobrene vloge, ki bi se nanašala na ranljive skupine.  LAS STIK je imel v letu 2018 odobrene 4 vloge, ki se navezujejo na ranljive skupine v skupni vrednosti 95.712,20 evra. Ena operacija je bila v letu 2018 zaključena in izplačana višini 21.639,84 evra. V letu 2019 LAS ni imel odobrene nobene dodatne operacije, ki se navezuje na ranljive skupine.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  V letu 2019 je bila izplačana ena operacija v višini 62.695,38 evra, ki posega na področje ranljivih skupin, vendar ne neposredno na področje romske problematike.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |

| NOSILEC: MINISTRSTVO ZA NOTRANJE ZADEVE |
| --- |
| **Prioritetno področje: OZAVEŠČANJE IN BOJ PROTI DISKRIMINACIJI** |
| **3.3.7.1.3 Cilj: izboljšanje usposobljenosti javnih uslužbencev, ki v okviru svojih pristojnosti delajo s pripadnicami in pripadniki romske skupnosti.**  **3.3.7.1.3.1 Podcilj: ozaveščanje policistov in drugih delavcev Policije za delo v romski skupnosti.**  **UKREP:**  **Usposabljanje javnih uslužbencev, ki se v okviru svojih pristojnosti srečujejo s pripadnicami in pripadniki romske skupnosti (sodelujoči organ: UN).**  **Podlage za izvajanje ukrepa**:   * Letni načrt dela policije za leto 2019; * NPUR 2017–2021; * Zavedanje stereotipov, obvladovanje predsodkov ter preprečevanje diskriminacije v multikulturni skupnosti – verificiran program usposabljanja v Policiji, št. 007-107/2009/4 (2631-1).   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, katerega cilj je predvsem dvigniti usposobljenost javnih uslužbencev v komunikaciji s pripadniki romske skupnosti, s katerimi se srečujejo v okviru svojega dela. Eden izmed glavnih namenov tega ukrepa je tudi osveščanje o predsodkih in stereotipih do Romov v določenem okolju in spoprijemanje javnih uslužbencev z lastnimi predsodki in stereotipi ter iskanje praktičnih rešitev na specifične izzive v posameznem okolju, iz katerega prihajajo tako javni uslužbenci kot tudi predstavniki romske skupnosti.    Z izvajanjem tega ukrepa se, preko specifičnega usposabljanja javnih uslužbencev, prizadeva za vpeljavo dobre osnove za razumevanje vseh specifik, ki jih delo z romsko skupnostjo prinaša javnim uslužbencem. Glede na cilje, predvsem usklajenega in okrepljenega sodelovanja vseh relevantnih institucij na lokalni ravni ter na podlagi izkušenj policijskega dela v skupnosti, je to tudi nujna nadgradnja dosedanjega dialoga med vsemi subjekti s ciljem osnovnega razumevanja posebnosti pri delu s predstavniki romske skupnosti, ustreznega odziva na posamezne problemske situacije ter njihovega uspešnega reševanja. Javni uslužbenci z usposabljanjem pridobivajo osnovne informacije in znanja s področja boja proti diskriminaciji, normativne ureditve in pomena doslednega izvajanja pozitivne zakonodaje na področju varovanja človekovih pravic, zavedanja stereotipov in predsodkov o romski skupnosti. Spoznavajo različne načine in oblike pristopov k reševanju posameznih problemskih situacij, ki so najpogostejši pri delu z romsko skupnostjo. Posebno področje je namenjeno obvladovanju najrazličnejših konfliktov, s katerimi se posamezni javni uslužbenci pri delu z romsko skupnostjo srečujejo. Pri izvedbi vsakega usposabljanja po potrebi aktivno sodeluje tudi predstavnik romske skupnosti iz okolja, iz katerega prihajajo javni uslužbenci, ki preko lastnih izkušenj in v komunikaciji z udeleženci usposabljanj poskuša poiskati možne praktične rešitve izzivov glede na razmere v tistem okolju (NPUR 2017–2021).  **Kratek opis izvedenih aktivnosti v letu 2019**:  V letu 2019 so bila izvedena 4 usposabljanja za javne uslužbence, ki se v okviru svojih pristojnosti srečujejo s pripadniki romske skupnosti:   * 12. marec 2019: za uslužbence Finančnega urada Območne enote Murska Sobota; udeležilo se ga je 22 udeležencev. * 18. april 2019: za uslužbence CSD Celje in strokovne delavce enot Laško, Šentjur pri Celju, Slovenske Konjice, Šmarje pri Jelšah, Celje in Krizni center za mlade Celje ter šolske svetovalne delavce osnovnih in srednjih šol; udeležilo se ga je 39 udeležencev. * 14. maj 2019: za javne uslužbence CSD Severne Primorske; udeležilo se ga je 23 udeležencev. * 21. november 2019: za javne uslužbence CSD Savinjsko–Šaleške, OŠ KDK Šoštanj, OŠ Polzela, OŠ Prebold, OŠ Gustava Šiliha, Varna hiša, OŠ Antona Aškerca, OŠ Šmartno ob Paki, OŠ MPT, OŠ Vransko-Tabor in enoti Velenje, Žalec, II. OŠ Žalec, CVIU Velenje, II. OŠ Slovenj Gradec, OŠ Juričevega Drejčka. udeležilo se ga je 45 udeležencev.   Policija tudi aktivno sodeluje pri aktivnostih po ukrepu v NPUR 2017–2021: »*Priprava protokola v postopkih obravnave primerov zunajzakonskih skupnosti z mladoletnimi osebami – Obravnava primerov begov mladoletnih oseb v škodljiva okolja (prezgodnje poroke) in prisilnih porok v romski skupnosti*«, ki ga izvaja UN. V okviru teh aktivnosti so bile tudi dogovorjene aktivnosti za ozaveščanje delavcev v pravosodju, ki jih je Center za izobraževanje v pravosodju, vključil v svoje izobraževalne dogodke – sodniške šole, ki jih vodijo vrhovni sodniki, z izvedbo predavanj sodnikom in zaposlenim v pravosodju, kar izvaja Center za raziskovanje in socialne veščine, Policijske akademije, Generalne policijske uprave. Tako so bila v 2019 opravljena predavanja na 7 sodniških šolah z naslovom *»Izzivi pri delu z romsko skupnostjo ter njene posebnosti«*, in sicer:   * 7. marec 2019: na Civilno-pravni sodniški šoli 2019, * 13. marec 2019: na Izvršilni sodniški šoli 2019, * 21. marec 2019: na Civilno-pravni sodniški šoli 2019, * 27. marec 2019: na Izvršilni sodniški šoli 2019, * 8. april 2019: na Šoli insolventnega prava 2019, * 8. maj 2019: na Registrski sodniški šoli 2019, * 4. junij 2019: na Šoli za brezplačno pravno pomoč 2019.   Aktivnosti se bodo nadaljevale tudi v 2020.  Po predhodni predstavitvi vloge in dela policije v večkulturni družbi in s subkulturnimi skupinami na sestanku v Uradu Zagovornika načela enakosti, je bilo za uslužbence urada dne 16. novembra 2019 opravljeno predavanje »Vloga policije delu v romski skupnosti ter njene posebnosti«, ki je bilo odlično sprejeto.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Povratne informacije po izvedbi usposabljanj kažejo, da so usposabljanja dosegla namen in so dobrodošla pri delu javnih uslužbencev. Še posebej so bila predavanja odlično sprejeta na vseh sodniških šolah (povprečna ocena vseh predavanj 2018 in 2019 in evalvacij je 4,6 od 5) in ob predavanju uslužbencem Urada Zagovornika načela enakosti.  **Dodeljena in porabljena finančna sredstva v letu 2019**:  Ni bilo porabljenih finančnih sredstev.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Skupno se je usposabljanj po ukrepu udeležilo 129 udeležencev. Točnih podatkov udeležencev na predavanjih na 7-ih sodniških šolah ni, okvirno pa je možno oceniti, da se je predavanj udeležilo okoli 500 udeležencev.  **Pozitivne / negativne izkušnje pri izvajanju ukrepa**:  Izkušnje in povratne informacije po izvedenih usposabljanjih kažejo na potrebo po tovrstnih znanjih in usposabljanjih, saj poleg teoretičnih osnov, ki so cilj usposabljanja, udeleženci dobijo tudi praktičen vpogled v reševanje posameznih problemskih situacij, s katerimi se najpogosteje srečujejo pri svojemu delu. Te se tudi nanašajo na njihovo specifično okolje in konkretne primere. Povratne informacije s predavanj udeležencev na sodniških šolah prav tako izkazujejo izredno zanimanje za to tematiko, kajti udeleženci se do sedaj tovrstnih predavanj niso udeleževali. Ravno vpogled v vlogo in delo policije pri delu v večkulturni družbi in s subkulturnimi skupinami kaže na potrebo javnih uslužbencev, da spoznavajo specifike različnih multikulturnih skupnosti v Sloveniji, s katerimi se srečujejo pri svojem delu. Nepoznavanje specifik na eni strani in prisotnost predsodkov in stereotipov na drugi strani, pomeni veliko oviro pri delu javnih uslužbencev tako s pripadniki romske skupnosti, kot tudi s pripadniki ostalih manjšinskih skupnosti.    Težave pri izvajanju tega ukrepa se kažejo v slabi zainteresiranosti posameznih institucij. Veliko truda je potrebno vložiti v predstavitev namena in ciljev usposabljanja, kar pa se kasneje izkaže za koristno. To kaže predvsem na dejstvo, da so bila opravljena samo4 usposabljanja, ki so se jih večinoma udeležili javni uslužbenci centrov za socialno delo, osnovnih šol in srednjih šol. Dogovori s posameznimi lokalnimi skupnostmi so potekali, vendar termini niso bili potrjeni. V letu 2019 so bila vzpostavljena sodelovanja in sestanki s predstavniki Skupnosti občin Slovenije, Združenja občin Slovenije in Združenja mestnih občin Slovenije glede ozaveščanja javnih uslužbencev, da prepoznajo potrebo in dodano vrednost teh usposabljanj. Poudarek je bil tudi na vzpostavitvi in okrepitvi večdeležniškega pristopa reševanja posameznih problemskih situacij v lokalnih skupnosti in okrepitvi dela v varnostnih sosvetih, občinskih komisijah za romska vprašanja in drugih posvetovalnih telesih.  **Predlogi za izboljšave oziroma potrebe po morebitnem prihodnjem ukrepanju**:  MNZ (Policija) predlaga, da se na ustrezen način posameznim javnim uslužbencem predstavijo prednosti, ki jim jih taka usposabljanja prinašajo, tako v smislu ozaveščanja o specifikah pri delu z romsko skupnostjo kot tudi pri boljšem delu javnih uslužbencev. Potrebno je vzpostaviti vedenje pri javnih uslužbencih, da taka usposabljanja obstajajo, in zavedanje, da lahko zaprosijo za tovrstna usposabljanja.  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_    **UKREP:**  **Izobraževanje in usposabljanje delavcev Policije po programu Zavedanje stereotipov, obvladovanje predsodkov ter preprečevanje diskriminacije v multikulturni skupnosti.**  **Podlage za izvajanje ukrepa**:   * Letni načrt dela policije za leto 2019; * NPUR 2017–2021; * Zavedanje stereotipov, obvladovanje predsodkov ter preprečevanje diskriminacije v multikulturni skupnosti – verificiran program usposabljanja v Policiji, št. 007-107/2009/4 (2631-1).   **Ali gre za ciljno usmerjen ukrep ali za integracijski ukrep**:  Policija skladno z verificiranim programom »Zavedanje stereotipov, obvladovanje predsodkov in preprečevanje diskriminacije v multikulturni skupnosti« izvaja usposabljanja za policiste in druge delavce policije, ki je namenjen pridobitvi ustreznega znanja za prepoznavanje in razumevanje različnih oblik diskriminacije in spoznavanja vseh specifik, ki so značilne za posamezne multikulturne skupnosti, kakor spoznavanja modelov dobrih praks ter uspešnega reševanja problemskih situacij. Gre za integracijski ukrep, saj je namenjen temu, da se delavci Policije usposobijo za ustrezno odzivanje v stikih z »drugačnimi«, odrinjenimi na rob družbe, socialno izključenimi zaradi njihovega porekla, vrednot, načina življenja, usmerjenosti (spolne, verske, politične itd.) in osebnostnih lastnosti.    Pri izvajanju tega ukrepa izvajalec usposabljanj (Center za raziskovanje in socialne veščine, Policijske akademije, Generalne policijske uprave, ob sodelovanju pristojnih policijskih uprav (PU)), upošteva potrebe posameznih policijskih enot tako na regionalnem kot lokalnem nivoju. Izvedba usposabljanj – spoznavanje specifik posameznih multikulturnih skupnosti – konkretno o romski skupnosti se torej prilagodi potrebam policijskih enot.  **Kratek opis izvedenih aktivnosti v letu 2019**:  V letu 2019 je bilo izvedenih 7 usposabljanj za policiste iz vsebin programa »Zavedanje stereotipov, obvladovanje predsodkov in preprečevanje diskriminacije v multikulturni skupnosti«, in sicer:   * 12. februar 2019 na PU Murska Sobota, ki se ga je udeležilo 19 udeležencev, * 12. marec 2019 na PU Murska Sobota, ki se ga je udeležilo 33 udeležencev, * 14. marec 2019 na PU Maribor, ki se ga je udeležilo 41 udeležencev, * 18. april 2019 na PU Celje, ki se ga je udeležilo 22 udeležencev, * 23. september 2019 na PU Novo mesto, ki se ga je udeležilo 21 udeležencev, * 21. november 2019 na PU Celje, ki se ga je udeležilo 15 udeležencev.   Skupno se je usposabljanj udeležilo 151 policistov.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Povratne informacije po izvedbi usposabljanj kažejo, da so usposabljanja dosegla namen.  **Dodeljena in porabljena finančna sredstva v letu 2019**:  Ni bilo porabljenih finančnih sredstev.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Skupno se je usposabljanj udeležilo 151 policistov.  **Pozitivne / negativne izkušnje pri izvajanju ukrepa**:  Izkušnje in povratne informacije po izvedenih usposabljanjih kažejo na potrebo po tovrstnih znanjih, saj poleg teoretičnih osnov, ki so cilj usposabljanja, udeleženci dobijo tudi praktičen vpogled v reševanje posameznih problemskih situacij, s katerimi se najpogosteje srečujejo pri svojemu delu. Tovrstna usposabljanja se v policiji izvajajo že od leta 2009 in jih je policija že dodobra spoznala in sprejela kot sestavni del izobraževalnega procesa in usposabljanja.  Poleg usposabljanj na policijskih upravah se tovrstne vsebine predstavijo tudi v izobraževalnem procesu Višje policijske šole, Policijske akademije, kjer so predavanja namenjena študentom za pridobitev poklica višji policist in policist nadzornik državne meje.  **Predlogi za izboljšave oziroma potrebe po morebitnem prihodnjem ukrepanju**:  / |
| **3.3.7.1.4 Cilj: Izvajanje policijskega dela v skupnosti.**  **UKREP:**  **Izvajanje policijskega dela v skupnosti.**  **Podlage za izvajanje ukrepa**:  Podlage za izvajanje ukrepa so v naslednjih predpisih:   * Zakon o nalogah in pooblastilih policije (Uradni list RS, št. 15/13, 23/15 – popr., 10/17, 46/19 – odl. US in 47/19), * Zakon o organiziranosti in delu policije (Uradni list RS, št. 15/13, 11/14, 86/15, 77/16, 77/17, 36/19 in 66/19 – ZDZ), * Pravila policije, * Resolucija o dolgoročnem razvoju in delu policije do leta 2025 (Uradni list RS, št. 75/15), * Policijsko delo v skupnosti (2013) – usmeritve za delo policije, št. 2214-41/2012/4 (207-07).   **Ali gre za ciljno usmerjen ukrep ali za integracijski ukrep**:  Gre za integracijski ukrep, ki ga Policija izvaja v okviru svoje redne dejavnosti, skladno z letnim načrtom dela Policije. Policijsko delo v skupnosti in preventivne aktivnosti v romski skupnosti se izvajajo na podlagi načrtov dela policijskih uprav in policijskih postaj, kjer so določene tudi ciljne skupine in subjekti, ki sodelujejo. Romsko skupnost se v izvajanje tega ukrepa vključuje s permanentnim sodelovanjem na vseh nivojih Policije, kar je že dalj časa vzpostavljeno.  **Kratek opis izvedenih aktivnosti v letu 2019**:  Policijske uprave in policijske postaje so v letu 2019 načrtovale in izvedle skupno 107 preventivnih aktivnosti, ki so bile (skladno z Usmeritvami za izvajanje preventivnega dela in Navodilom o evidentiranju preventivnih aktivnosti) vnesene v evidenco preventivnih aktivnosti.  Center za raziskovanje in socialne veščine, Policijske akademije, Generalne policijske uprave in stalna delovna skupina Generalne policijske uprave je v letu 2019 opravila 265 preventivnih aktivnosti v romski skupnosti. Te najrazličnejše aktivnosti, usmerjene v romsko skupnost, so se nanašale na izvajanje sestankov, neformalnih razgovorov, svetovanj in opozarjanj, ozaveščanj o posameznih problemskih situacijah ter neposrednih aktivnosti z romsko skupnostjo na terenu.  Skupno je bilo v letu 2019 izvedenih 372 preventivnih aktivnosti.  Policija pri izvajanju policijskega dela v skupnosti in z vsakodnevno prisotnostjo v romski skupnosti z najrazličnejšimi oblikami dela aktivno sodeluje z romsko skupnostjo. Pri tem sodeluje s posamezniki, kot so npr. legitimno izvoljenimi romskimi svetniki v občinskih svetih občin z romsko skupnostjo in s predstavniki romskih zvez, ki delujejo v Sloveniji (*Zveza Romov Slovenije, Zveza Romov za Dolenjsko, Zveza za razvoj romske skupnosti Preporod, Zveza za razvoj romske skupnosti - Bela Krajina, Zveza romske skupnosti Umbrella*–*Dežnik in Forum romskih svetnikov)*.  Policija vzdržuje redne stike in redno sodeluje z legitimnimi predstavniki romske skupnosti, si izmenjuje informacije in sodeluje pri reševanju konkretnih problemskih situacij. V tej zvezi je bil dne 18. marca 2019 na RIC Novo mesto izveden 5. skupni sestanek med Policijo, romskimi svetniki in Forumom romskih svetnikov, UN, ostalimi institucijami in predstavniki Mestne občine Novo mesto. Prav tako je bil v sodelovanju s Forumom romskih svetnikov dne 16. aprila 2019 izveden 1. posvet z romskimi svetniki občin SV Slovenije v Pomurju.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Policijsko delo v skupnosti dosega želene rezultate in učinke ob doslednem in vztrajnem izvajanju in seveda ob sodelovanju vseh subjektov, ki so odgovorni za varnost v posamezni lokalni skupnosti. Poleg osnovne in primarne funkcije, ki jo Policija izvaja v smislu zagotavljanja splošne varnosti ljudi in premoženja, ob vseh ostalih temeljnih nalogah iz Zakona o nalogah in pooblastilih policije, je izvajanje policijskega dela v skupnosti izredno uspešen model policijske dejavnosti, ki dosega boljše rezultate pri odpravi vseh varnostno-problemskih situacij v lokalnih skupnostih. Policijsko delo v romski skupnosti zahteva poseben pristop in seveda veliko prilagodljivost specifikam. Izvajanje policijskega dela v skupnosti nedvomno prinaša želene rezultate po čim večji stopnji varnosti tako v romski skupnosti, pri večinskemu prebivalstvu, v lokalnih skupnostih, kakor tudi sami policiji. Ta pristop vpliva na uspešno skupno reševanje problemskih situacij, pravočasno medsebojno izmenjavo informacij in informiranost ter na odpravljanje vzrokov, ki vodijo do deviantnih problemskih situacij.  Policija se pri izvajanju policijskega dela v skupnosti še vedno srečuje s številnimi težavami in ovirami. Po eni strani gre za nezainteresiranost posameznih lokalnih skupnosti, po drugi strani pa tudi za nezainteresiranost in slabo odzivnost predstavnikov romske skupnosti na preventivne aktivnosti, ki jih izvaja Policija v romski skupnosti. Najbolj učinkovite metode za reševanje posameznih problemskih vprašanj so učinkovito delovanje varnostnih sosvetov ob aktivni vlogi vseh subjektov ter neposredne preventivne aktivnosti opozarjanja in svetovanja predstavnikom romske skupnosti.  **Dodeljena in porabljena finančna sredstva v letu 2019**:  Finančnih sredstev v letu 2019 ni bilo porabljenih.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Ni možno podati števila udeležencev.  **Pozitivne / negativne izkušnje pri izvajanju ukrepa**:  Policija z doslednim izvajanjem policijskega dela v skupnosti in preventivnih aktivnosti v romski skupnosti uspešno preprečuje, odkriva in rešuje najrazličnejše problemske situacije ter deviantna ravnanja, ki jih ugotavlja neposredno ali posredno preko prijav občanov, lokalnih skupnosti, civilnih iniciativ in ne nazadnje predstavnikov romske skupnosti. Skupno reševanje problemov je nedvomno zelo učinkovito. Tako se rešujejo kompleksnejše problemske situacije, vsekakor pa je pri tem potrebna tudi vztrajnost in doslednost vseh pristojnih subjektov, ki pri tem sodelujejo. Pozitivne izkušnje se kažejo v tem, da so tako predstavniki lokalne skupnosti, institucij, civilnih iniciativ in predstavniki romske skupnosti zadovoljni s takšnim načinom reševanja problemov. Z boljšo izmenjavo informacij se krepi sodelovanje institucij. S takšnim načinom se tudi zasledujejo naslednji cilji policijskega dela v skupnosti:   * več partnerskega sodelovanja z lokalno skupnostjo in civilno družbo; * več vidnosti in prisotnosti policistov v lokalni skupnosti; * večji občutek varnosti; * večje zaupanje in zadovoljstvo z delom policije.   Negativne izkušnje se izražajo v nezainteresiranosti posameznih predstavnikov romske skupnosti za sodelovanje na najrazličnejših delavnicah, za izobraževanje otrok in odraslih, udeležbo na sestankih ipd. Negativne izkušnje so se pokazale tudi pri dejstvu, da se posamezni predstavniki niso vključevali v reševanje problemskih situacij v njihovih okoljih. Prav tako niso izrazili jasnih stališč pri posameznih perečih problemskih vprašanjih (prisilne in prezgodnje poroke, kazniva dejanja oderuštva ipd.), ko je bilo to potrebno in so bili za to zaprošeni, s čimer bi lahko vplivali na ozaveščanje v lastni skupnosti. S stalnim sodelovanjem s predstavniki romske skupnost se bo z ozaveščanjem le-teh o posameznih tematikah nadaljevalo. Na strani legitimnih predstavnikov romske skupnosti, razen nekaj izjem, ni pripravljenosti za sprejem odgovornosti, kljub temu, da imajo vso podporo policije in drugih institucij.  Policija pri izvajanju svoje primarne funkcije zaznava povečano poslabšanje občutka varnosti ljudi, ki živijo na območjih z romskimi naselji. Slabši občutek varnosti je tako za lokalno skupnost kot policijo in druge institucije merilo (ne)uspešnosti dela in mora biti motiv za nenehno prilagajanje aktivnosti za njegovo povečanje.  Policija je že vrsto let prepoznana kot vodilni in odgovorni organ, ki si prizadeva za pravočasen in učinkovit odziv (tako z represivnim pristopom kot tudi preventivnim delovanjem) na varnostne dogodke, o katerih je obveščena ali jih zazna z lastno dejavnostjo. Na uspešno obravnavanje in ukrepanje ter preprečevanje vplivajo številni dejavniki, ki se kažejo predvsem v neučinkovitosti posameznih organov, neučinkovitosti kaznovalne politike in odsotnosti generalne prevencije.  Pomembno je poudariti, da je delo v in z romsko skupnostjo zelo specifično, zahteva stalno prisotnost in potreben odziv tako policije, kot drugih organov in lokalnih skupnosti, ki so prvenstveno odgovorne za stanje na območjih, kjer živi romska skupnost. Da bi bili na tem področju uspešnejši je zelo pomemben multidisciplinaren pristop. Torej, pomanjkljivost pri represivnem pristopu dela je tudi v odsotnosti učinkovitosti kaznovalne politike, ki bi imela generalno prevencijo na storilce povratnike kaznivih dejanj in prekrškov ter tiste, ki nameravajo/bodo izvrševali kazniva dejanja in prekrške.  Na varnost v širšem smislu in na neposredna odklonska ravnanja imajo vpliv sociološko-varnostna vprašanja, ki jih je dr. Jernej Zupančič (2012) razčlenil na:   * sociološko-varnostna vprašanja znotraj romskih naselij (neprimerna lokacija, neurejeno lastništvo, zgoščevanje naselij, resni notranji konflikti idr.); * sociološko-varnostna vprašanja zunaj romskih naselij (uzurpacija zemljišč, motenje posesti, povzročanje škode in kraje, onesnaževanje okolja, razraščanje kriminalitete idr.); * vprašanja odnosov Romov do oseb, ki opravljajo različne službe, pri čemer se vsakodnevno srečujejo s pripadniki romske populacije (slabi odnosi do socialnih delavcev, zdravstvenih delavcev, učiteljev, vzgojiteljev, policistov, lokalnih samouprav idr.).   Ti dejavniki so, ob odsotnosti primarnega represivnega in preventivnega odziva vseh organov in odsotnosti kaznovalne politike, ključni za poslabšano varnostno situacijo in slabši občutek varnosti ljudi in ovira za uspešno asimilacijo ter integracijo romske skupnosti v družbo. Pri tem je možno navesti, da je tako imenovano »prevzemanje odgovornosti« legitimnih predstavnikov romske skupnosti kot tudi celote, preskromno oziroma zanemarljivo.  Pri delu in spremljanju posameznih problemskih situacij v romski skupnosti na območju JV Slovenije (Dolenjska, Bela krajina, Posavje, Kočevsko-ribniško območje, Grosuplje, Ljubljana) Policija zaznava naslednje najpogostejše dogodke na območjih z romskimi naselji, ki po vsebini in številu izstopajo in jih je Policija (PU Novo mesto, PU Ljubljana, PU Murska Sobota) obravnavala pri svojem delu:   * **Kršitve javnega reda in miru s predvajanjem glasne glasbe** (romske zabave – rojstni dnevi, krsti otrok in druga praznovanja, kjer se s živo ali mehansko glasbo moti mir in počitek ljudi). Te kršitve so najpogostejši moteči dejavnik okoliškega prebivalstva, ki vpliva na slabši občutek varnosti. * **Meddružinski spori** (velikokrat na javnih krajih – bencinski servisi, trgovski kompleksi, zdravstvene ustanove,…), ki imajo za posledico tudi hujše kršitve javnega reda in miru ter kazniva dejanja (tudi s posledicami telesnih poškodb in v nekaj primerih tudi smrt oseb – od leta 2012 je bilo v JV Sloveniji več kot 8 takih primerov). Policija v teh primerih poleg vseh aktivnosti izvaja tudi mediacijo med sprtimi stranmi. Odsotnost ustrezne kaznovalne politike ima izrazito negativen vpliv na prevencijo in ponavljanje nasilnih kaznivih dejanj. * **Streljanje z orožjem v romskih naseljih ob najrazličnejših praznovanjih** (tudi z elementi ogrožanja splošne varnosti ljudi in premoženja). Tukaj policija dosledno izvaja hišne preiskave in vse aktivnosti s ciljem najdbe nelegalnega orožja in streliva. Prav tako pa tudi preventivne delavnice z svetovanjem in opozarjanjem na nevarnost. Učinek preventivnih aktivnosti je slabši, tudi zaradi primerov zavržb kazenskih ovadb na Okrožnih državnih tožilstvih in oprostilnih sodbah za kazniva dejanja po 314. členu KZ-1 (Povzročitev splošne nevarnosti ljudi in premoženja). * **Begi oziroma odhodi otrok in mladoletnic od doma v druga naselja** (v letih 2014 in 2017 po neuradnih podatkih drugih pristojnih institucij okoli 80 primerov). Glede omenjene problematike se Policija aktivno udeležuje različnih sestankov na strokovni ravni in izvaja številne aktivnosti z nosilcem aktivnosti in ukrepa v NPUR 2017–2021, to je UN. Policija aktivno ozavešča tudi romsko skupnost in vključuje predstavnike romskih organizacij. * **Pojav oziroma porast nasilja v družini** – kljub temu, da se zoper kršitelje in storilce ustrezno ukrepa (plačilni nalogi, kazenske ovadbe, ukrepi prepovedi približevanja določeni osebi in kraju itd.), so primeri v porastu, saj storilci izvršujejo ta kazniva dejanja pod vplivom alkohola in prepovedanih drog. * **Kazniva dejanja oderuštva** – v romski skupnosti je zelo prisotno in akutno posojanje denarja za oderuške obresti in izkoriščanje socialnega položaja tistih, ki imajo manj. Tukaj je taka kazniva dejanja težko odkrivati, saj je težko identificirati oškodovance, ki bi zadeve prijavljali in kasneje tudi pričali na sodišču. Policija meni, da so tovrstna kazniva dejanja zelo škodljiva za predvsem socialno šibke Rome, ki jih prisiljujejo k izvrševanju novih kaznivih dejanj in imajo zelo slabe posledice v skupnosti. Na drugi strani gre za »bogatenje« Romov – »posojilodajalcev« na račun šibkejših. Tu se predvsem pogreša tudi ustrezen odziv pristojnih služb (CSD, Finančne uprave Republike Slovenije, lokalne skupnosti idr.) * **Različne oblike ustrahovanj in izsiljevanj** (v zdravstvenih domovih, CSD-jih, izobraževalnih ustanovah, občinah itd.). Največ teh kršitev je prisotnih zaradi medsebojnih sporov ter pričakovanja po takojšnji oskrbi, posamezni storitvi in drugih vzrokov za dosego koristi posameznikov. * **Pojav lažnih klicev na 112 in 113 – kazniva dejanja Zloraba znamenj za pomoč**. Kar nekaj primerov je zabeleženih, ko posamezniki lažno naznanjajo različne dogodke in povzročajo nepotrebno interveniranje interventnih služb. Znani so primeri kaznivih dejanj Poškodovanj tuje stvari (poškodbe gasilskih in reševalnih vozil). * **Problematika uživanja in preprodaje prepovedanih drog v romskih naseljih** – v zadnjem času je zaznati evidenten porast problematike uživanja in preprodaje prepovedanih drog ter drugih psihoaktivnih snovi, kamor prihajajo uživalci prepovedanih drog, bodisi so uživalci teh substanc posamezni pripadniki romske skupnosti. Obstaja bojazen in splošna nevarnost ljudi in premoženja, kot npr. v primerih streljanj z orožjem teh posameznih Romov ob uživanju trdih prepovedanih drog v kombinaciji s prekomernim uživanjem alkohola. * **Problematika črnih gradenj in uzurpacije zemljišča** – zoper storilce so bile, po zaznavi kaznivih dejanj Protipravno zavzetje nepremičnine, podane kazenske ovadbe, v posameznih ugotovljenih primerih pa tudi poročila pristojni inšpekciji. Slednje je pomemben očitek predstavnikov večinske skupnosti, ki ne morejo izvrševati svoje lastninske pravice. Ker se nelegalna romska naselja večajo, slednje pomeni sociološko varnostno vprašanje in težavo pri delu policije in drugih institucij (leta 1984 je bilo v romskem naselju Žabjek – Brezje cca 220 Romov, danes jih na istem območju živi okoli 900). * **Okoljevarstvena problematika** (kurjenje ovojev električnih vodnikov ter najrazličnejših odpadkov, nelegalno zbiranje in skladiščenje odpadnih surovin itd.). Policija najpogosteje ukrepa s podajo predlogov drugim prekrškovnim organom. Gre za pomembno vprašanje splošne varnosti, saj so določena naselja na vodovarstvenih območjih (npr. Roje) in morebitno pronicanje odpadnih olj v podtalnico pomeni nevarnost. * **Problematika potepuških živali** (nelastniški in zapuščeni psi, ki predstavljajo nevarnost za zdravje prebivalcev in vseh, ki izvajajo aktivnosti v romskih naseljih). Odlovi potepuških in nelastniških psov, cepljenja in čipiranja se redko izvajajo, saj to predstavlja lokalnim skupnostim velik strošek (samo v romskem naselju Žabjek – Brezje je preko 300 psov). * **Ne-obiskovanje šolskega pouka** – veliko otrok, ki ne obiskuje šolskega pouka, izvaja beračenje ali kakšne druge oblike kršitev. Policija sodeluje z osnovnimi šolami in podaja predloge drugim prekrškovnim organom za kršitve Zakona o osnovni šoli, kar pa nima učinka, saj šolski inšpektorat zaradi smotrnosti postopkov, večinoma ne uvede prekrškovnih postopkov (po oceni enega župana iz območja JV Slovenije 1 romski otrok v njihovi občini v 5-ih letih zaključi osnovno šolo). * **»Nelegalno« preseljevanje** – je zelo razširjeno, saj se iz različnih vzrokov Romi preseljujejo iz svojih naselij v druga naselja. Problem je tudi pri prijavljanju sprememb bivališč na upravne enote (na sedežu državnega organa CSD Novo mesto je za bivanje prijavljenih cca 180 oseb).   O navedeni problematiki so predstavniki MNZ in Policije poročali tudi na 5., 6., 7. in 8. seji Pododbora za spremljanje romske tematike v Državnem zboru.  **Predlogi za izboljšave oziroma potrebe po morebitnem prihodnjem ukrepanju**:  Predlogi najbolj varnostno obremenjenih policijskih uprav z obravnavano problematiko:   1. **Izboljšanje učinkovitosti kaznovalne politike**   Policija ugotavlja, da so številni prekrškovni in kazensko pravni ter upravni ukrepi pri nezaposlenih stalnih kršiteljih, ki so povrh še brez finančnih ali materialnih sredstev za preživljanje, neučinkoviti z vidika odvračanja od izvrševanja istovrstnih ali podobnih dejanj. Postopki so pogosto (pre)dolgi in ne dosegajo namena generalne prevencije, kar pri krajanih, kljub navzočnosti in aktivnosti policije, močno vpliva na občutek varnosti in hkrati tudi krepi občutek nemoči pristojnih. To se odraža tako, da občani o posameznih dejanjih policiste sicer obvestijo, ne želijo pa podati uradne prijave, »ker se storilcem ne bo nič zgodilo«. Do podobnih ugotovitev Policija prihaja tudi na drugih območjih, kjer ima opredeljena varnostno obremenjena območja, zaradi česar predlaga tudi spremembo zakonodaje z učinkovitimi rešitvami za tovrstno problematiko.    V primerih kaznivih dejanj z elementi nasilja, groženj ali napadov na policiste ter druge uradne osebe, kot tudi za primere kaznivih dejanj nevarnih voženj v cestnem prometu in zadeve v zvezi s spolnimi napadi na mladoletne osebe ali otroke, se predlaga prioritetno obravnavo storilcev in praviloma privedbo v takojšnji postopek.   1. **Primernejša socializacija otrok in mladostnikov**   Glede socializacije in integracije otrok, mladoletnikov in odraslih se predlaga izvedbo učinkovitih ukrepov, kot na primer, da bi bili prejemniki socialnih transferjev vključeni v konkretne programe, kjer bi ob določenih aktivnostih preživeli vsaj 6 ur dnevno in bili zavezani k izvedbi nekega programa.   1. **Transparentnost delitve socialnih transferjev in zagotovitev njihove namenske porabe**   Predlaga se uvedbo ukrepov, s katerimi bi lahko učinkovito zagotavljali namensko rabo finančnih sredstev, namenjenih otrokom. Predlaga se tudi učinkovitejše ugotavljanje izvora premoženja in s tem zmanjšanje odstopanja dejanskega od prikazanega finančnega stanja oseb v kazenskih in drugih postopkih pred državnimi organi, ki se ukvarjajo z zlorabami delovno pravne, davčne ali socialne zakonodaje. Policija meni tudi, da bi bilo treba aktivno in učinkovito pristopiti k preiskovanju primerov neupravičenega bogatenja ali zlorab socialnih transferjev – v sodelovanju med Finančno upravo Republike Slovenije in Policijo.    Glede problematike s področja varstva narave, okolja in živali se predlaga aktivnejše, kontinuirane in načrtovane oblike nadzorov območja skupaj s predstavniki pristojnih inšpekcijskih služb. Doslej je bila pobudnica skupnih inšpekcijskih nadzorov in aktivnosti praviloma vselej policija.   1. **Intenzivnejša in učinkovitejša politika urejanja statusov zemljišč, na katerih stojijo posamezni romski objekti ali romska naselja**   Glede bivanjske problematike in predvidenega povečevanja števila oseb bi bilo smiselno iskati rešitve v okviru preselitve posameznih družin na druge lokacije oziroma izvajanje drugih ukrepov s ciljem, da se preprečuje ustanavljanje »getov« in preprečuje širjenje nelegalnih naselbin. Glede primerov uzurpacij zemljišč in objektov, ki so v državni lasti, se predlaga, da se v vseh primerih takoj in aktivno uporabijo vsa pravna sredstva za njihovo zaščito. Policija predlaga tudi redne nadzore glede stanja zemljišč, ki so v lasti države (preprečevanje nedovoljenih posegov, odlaganje odpadkov ipd.).  Glede na opisano v policiji pri izvajanju svoje primarne vloge ter številnih aktivnosti, ki jih ta izvaja na območjih z romsko skupnostjo, se ugotavlja, da so vzroki za probleme ključni in se jih je potrebno lotiti usklajeno in v sodelovanju več resorjev. Odsotnost učinkov strateških ciljev nacionalnih programov, institucionalna neučinkovitost, neučinkovitost kaznovalne politike (kot tudi sami Romi priznavajo in opozarjajo), neizvajanje obstoječe pozitivne zakonodaje, izrazita stratifikacija/razslojevanje romske skupnosti, trenutna nezmožnost uspešnejše sekundarne socializacije in izrazito slabe bivanjske razmere v večini romskih naseljih, na območju celotne JV Slovenije idr., pa so največja ovira za uspešno integracijo romske skupnosti ter sobivanje romske skupnosti z večinskim prebivalstvom. **Omenjeno pomeni evidentno pričakovanje, da se bo ob demografskih in drugih kazalnikih v prihodnje stanja na območjih, kjer živi romska skupnost, še poslabšalo.** |

| NOSILEC: URAD VLADE REPUBLIKE SLOVENIJE ZA NARODNOSTI |
| --- |
| **Prioritetno področje: OZAVEŠČANJE IN BOJ PROTI DISKRIMINACIJI** |
| **3.3.7.1.1 Cilj: krepitev institucionalnega okvirja predstavništva romske skupnosti v Sloveniji.**  **UKREP:**  **Finančna podpora delovanju Sveta romske skupnosti Republike Slovenije.**  **Podlage za izvajanje ukrepa**:  ZRomS-1 in NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, ki je namenjen krepitvi krovne organizacije romske skupnosti, ustanovljene na podlagi zakona, ki je oseba javnega prava.  **Kratek opis izvedenih aktivnosti v letu 2019**:  Svet romske skupnosti RS je v letu 2019 izvedel štiri redne seje. Potekale so: v Mariboru dne 9. marca 2019 in v Murski Soboti dne 12. julija 2019, 21. septembra 2019 in 20. decembra 2019. Svet je izvedel tudi dve izredni seji, in sicer v Murski Soboti dne 17. aprila 2019 in v Velenju dne 21. maja 2019, na katerih je obravnaval vprašanja, ki se nanašajo na interese, položaj in pravice romske skupnosti.  Poleg samih sej je svet izvajal še druge naloge skladno s svojim vsebinskim in finančnim načrtom za leto 2019, in sicer:   * izvedel je simpozij na temo zaposlovanja Romov, ki je potekal dne 21. maja 2019 v Velenju (naslov simpozija: »Zaposlovanje Romov je za vključitev v družbo zelo pomembno«; namen simpozija je bil, da se izpostavijo določeni pozitivni primeri predvsem tistih Romov, ki so s svojim lastnim delom in zagnanostjo uspeli na področju trga dela); * udeleževal se je sestankov in srečanj, ki so bili na temo romske skupnosti sklicani s strani državnih organov in organov samoupravnih lokalnih skupnosti; * v sodelovanju z MK je izvedel delavnico za pomoč pri prijavi na javni razpis MK za izbor kulturnih projektov na področju romske skupnosti v Republiki Sloveniji; * na Vlado RS je naslovil nekaj pobud in pozivov, s strani pristojnih organov pa je bil v dveh primerih zaprošen tudi za posredovanje mnenja oziroma predlogov (priprava osnutka pokrajinske zakonodaje in priprava sprememb in dopolnitev Zakona o medijih); * sodeloval je z nevladnimi organizacijami, ki jih ustanavljajo pripadniki romske skupnosti, in jih obveščal o različnih objavljenih javnih razpisih, jim pomagal pri pripravi prijav na javne razpise in pri pripravi zaključnih bilanc in poročil; * pomagal je posameznikom (Romom), ki so se nanj obračali po pomoč pri pisanju različnih prošenj, prijav na delovno mesto, prošenj za pomoč v primeru bolezni, pri izpolnjevanju obrazcev za pridobitev socialnih transferjev itd.; * izvedel je javni razpis za sofinanciranje programov aktivnosti organizacij romske skupnosti (romske zveze) v letu 2019 (JR-PRS 2019)[[9]](#footnote-10); * izvedel je javni razpis za sofinanciranje programov in projektov romskih društev v letu 2019 (JR-RD 2019)[[10]](#footnote-11); * preko sofinanciranja Romskega informativnega centra Romic in Radia Romic je spodbujal informativno in založniško dejavnost, ki je pomembna za razvoj romske skupnosti in pripomore k ohranitvi identitete, jezika, kulture in obveščanja v lastnem jeziku ter izobraževanja.   V okviru sofinanciranih programov in projektov romskih društev so se v letu 2019 izvajale aktivnosti na področju spodbujanja vseživljenjskega učenja, medgeneracijskega sodelovanja, spodbujanja enakosti in izobraževanja, ohranjanja, razvoja in promocije romske kulture in identitete ter ozaveščanja in boja proti diskriminaciji in nestrpnosti na terenu. V okviru sofinanciranih programov aktivnosti organizacij romske skupnosti pa so se izvajale aktivnosti zvez društev, ki so bile namenjene spodbujanju vključevanja otrok in mladih v lokalnih okoljih v različne formalne in neformalne programe na področju vzgoje in izobraževanja; spodbujanju aktivacije pripadnikov romske skupnosti, še posebej romskih žensk in mladih v lokalnih okoljih, za približevanje trgu dela; ozaveščanju otrok in mladih iz večinske skupnosti ter zaposlenih v javni upravi in pravosodnih organih o prisotnosti romske skupnosti, njeni kulturi in jezikovni sestavi ter pomenu za slovenski prostor; usposabljanju predstavnikov romske skupnosti v svetih samoupravnih lokalnih skupnosti in predstavnikov društev ter ostalih aktivistov iz vrst romske skupnosti; zagotavljanju pomoči društvom pri prijavi na razpise na različnih področjih.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Z dodeljevanjem sredstev krovni romski organizaciji v Sloveniji in drugim romskim organizacijam in združenjem se je tudi v letu 2019 nadaljevalo s podporo krepitvi zmogljivosti romske civilne družbe, medtem ko so postopki vključevanja romske civilne družbe v načrtovanje, izvajanje in spremljanje akcijskih načrtov in ukrepov zagotovljeni tako v zakonskih določilih ZRomS-1 kot tudi v praksi, ko pristojna ministrstva in vladne službe ter lokalne samoupravne skupnosti (občine) obravnavajo vprašanja, povezana s pripadniki romske skupnosti.  **Dodeljena in porabljena finančna sredstva v letu 2019**:  Svet naloge in aktivnosti izvaja v skladu z vsakoletnim vsebinskim in finančnim načrtom sveta, ki ga predhodno uskladi z UN. Sredstva, namenjena sofinanciranju sveta, so razvidna iz priloge pregleda sofinanciranja v korist romske skupnosti (priloga 2).  V letu 2019 je bilo na podlagi ZRomS-1 in programa dela ter finančnega načrta sveta za leto 2019 s strani UN zagotovljeno sofinanciranje v višini:   * za delovanje sveta: 83.000 evrov; * za posodobitev osnovne IT opreme: 982,73 evra; * za delovanje radia ROMIC: 50.000 evrov; * za pripravo in izvedbo javnega razpisa za sofinanciranje programov in projektov romskih društev v letu 2019: 19.327 evrov (skupaj z ostanki na podlagi javnih razpisov iz leta 2017 in iz leta 2018 je imel svet za pripravo in izvedbo javnega razpisa na razpolago skupaj 22.243,75 evra); * za pripravo in izvedbo javnega razpisa za sofinanciranje programov aktivnosti organizacij romske skupnosti (romske zveze) v letu 2019: 190.000 evrov.   **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  Svet si še vedno želi čim več konstruktivnega sodelovanja z vsemi institucijami, pristojnimi za reševanje romske problematike.  Po oceni UN svet prejme dovolj finančnih sredstev, da bi lahko še učinkoviteje opravljal svoje naloge, v zvezi s čimer je bilo v letu 2019 izvedenih več delovnih sestankov med predstavniki UN in predstavniki sveta. |
| **3.3.7.1.2 Cilj: podpora aktivnostim za izboljšanje položaja Romov in prepoznavanja romske skupnosti kot sestavnega dela slovenske družbe ter aktivnostim, usmerjenim v preprečevanje diskriminacije in odpravljanje predsodkov in stereotipov do Romov na lokalni ravni s poudarkom na romskih ženskah, deklicah in mladih.**  **UKREP:**  **Podpora aktivnostim za izboljšanje položaja pripadnic in pripadnikov romske skupnosti in prepoznavanja romske skupnosti kot sestavnega dela slovenske družbe ter aktivnostim, usmerjenim v preprečevanje diskriminacije in odpravljanje predsodkov in stereotipov do Romov na lokalni ravni s poudarkom na romskih ženskah, deklicah in mladih.**  **Podlage za izvajanje ukrepa**:  ZRomS-1 in NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  Svet romske skupnosti Republike Slovenije je v letu 2019 izvedel dva javna razpisa, namenjena aktivnostim organizacij romske skupnosti, in sicer:   * *Javni razpis za sofinanciranje programov in projektov romskih društev v letu 2019, JR-RD 2019*   Svet je v Uradnem listu Republike Slovenije št. 38/19 z dne 14. junija 2019 objavil javni razpis za sofinanciranje programov in projektov romskih društev v letu 2019.  Predmet javnega razpisa je bilo sofinanciranje programov in projektov romskih društev v letu 2019, ki podpirajo cilje javnega razpisa, in sicer spodbujanje izvajanja programov in projektov romskih društev:  – na področju spodbujanja vseživljenjskega učenja,  – na področju medgeneracijskega sodelovanja,  – na področju spodbujanja enakosti,  – na področju spodbujanja izobraževanja,  – na področju ohranjanja, razvoja in promocije romske kulture in identitete,  – na področju ozaveščanja in boja proti diskriminaciji in nestrpnosti na terenu.  Okvirna višina sredstev za javni razpis je bila 22.000 evrov. Sofinanciranih je bilo 11 društev.   * *Javni razpis za sofinanciranje programov aktivnosti organizacij romske skupnosti (romske zveze) v letu 2019, JR-PRS2019*   Svet je v Uradnem listu Republike Slovenije št. 8/2019 z dne 7. februarja 2019 objavil javni razpis za sofinanciranje programov aktivnosti organizacij romske skupnosti (romske zveze) v letu 2019. Postopek javnega razpisa je vodila komisija za pripravo in izvedbo postopka javnega razpisa.  Na podlagi javnega razpisa so prijaviteljice in prijavitelji lahko prijavili programe, skladne s cilji javnega razpisa, ki so spodbujali aktivacijo in večje vključevanje pripadnic in pripadnikov romske skupnosti v družbo, prispevali k opolnomočenju pripadnic in pripadnikov skupnosti in izboljšanju njihovega položaja ter prispevali k odpravljanju nestrpnosti med večinskim in manjšinskim prebivalstvom, še posebej v lokalnih okoljih.  Sofinancirani so bili programi aktivnosti:   * namenjeni spodbujanju vključevanja otrok in mladih v lokalnih okoljih v programe predšolske vzgoje, programe osnovnošolskega, srednješolskega (vključno s poklicnim) in univerzitetnega izobraževanja, spodbujanju uspešnega zaključevanja programov izobraževanja in odpravljanja pojava osipništva ter promociji izobraževanja kot vrednote in gonilne sile razvoja posameznika in skupnosti; * namenjeni spodbujanju aktivacije pripadnic in pripadnikov romske skupnosti, še posebej romskih žensk in mladih v lokalnih okoljih, za približevanje trgu dela preko spodbujanja vključevanja v ukrepe Aktivne politike zaposlovanja, spodbujanju razvoja programov za izboljšanje njihovih zaposlitvenih možnosti (npr. oblikovanje novih, inovativnih programov itd.) in promociji zaposlovanja kot vrednote in gonilne sile zagotavljanja boljših življenjskih pogojev posameznika ter posledično razvoja skupnosti; * namenjeni ozaveščanju otrok in mladih iz večinske skupnosti ter zaposlenih v javni upravi in pravosodnih organih o prisotnosti romske skupnosti, njeni kulturi in jezikovni sestavi ter pomenu za slovenski prostor, s ciljem približevanja in odpravljanja predsodkov ter stereotipov; * namenjeni usposabljanju predstavnic in predstavnikov romske skupnosti v svetih samoupravnih lokalnih skupnosti, predstavnic in predstavnikov društev in ostalih aktivistk in aktivistov iz vrst romske skupnosti; * namenjeni zagotavljanju pomoči društvom pri prijavi na razpise na različnih področjih, tako tistih, namenjenih izključno romski skupnosti, kot tudi tistih, namenjenih vsem nevladnim organizacijam.   V razpisu so imeli prednost programi aktivnosti, ki so bili dolgoročno naravnani, usmerjeni v izboljšanje položaja pripadnic in pripadnikov romske skupnosti na lokalni ravni, ki so vključevali aktivnosti v različnih regijah v Sloveniji, kjer živijo Romi, ki so spodbujali medsebojno povezovanje in sodelovanje organizacij romske skupnosti in ki niso podvajali aktivnosti, ki jih izvajata Zavod RS za zaposlovanje in pristojni centri za socialno delo.  Okvirna višina sredstev za javni razpis je bila 183.000 evrov. Sofinancirani so bili programi aktivnosti 4 zvez društev.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Zveza Romov Slovenije  Zveza se je kljub temu, da so bila pridobljena sredstva manjša od načrtovanih, potrudila izvesti večino prijavljenih aktivnosti in jih tudi uspešno izvedla. Izvedla je aktivnosti, namenjene romskim otrokom in njihovim staršem, odraslim Romom in romskim ženskam, ki so po statističnih podatkih manj izobražene od romskih moških, čeprav je pri večinskem prebivalstvu obratno. Del aktivnosti je bil namenjen predšolskim romskim otrokom za uspešno vključevanje v osnovno šolo in povečanje učne uspešnosti romskih otrok v osnovni šoli. Namen je bil tudi prenašati pozitivne izkušnje na področju Slovenije v kraje, kjer so izkušnje slabe oziroma, kjer jih sploh ni. Eden izmed ciljev je bil tudi odprava diskriminacije romskih otrok, saj se preko igre romski in ne-romski otroci spoznavajo, igrajo in razbijajo predsodke in stereotipe. Velik poudarek je bil na opolnomočenju romskih žensk, ki temelji na osveščanju in informiranju romskih žensk o pomembnosti izobrazbe, vključevanju v družbeno življenje, o enakosti spolov, ukrepanju zoper diskriminacijo, zmanjševanju predsodkov o kulturi Romov itd.  V okviru svojega programa aktivnosti je zveza ob različnih priložnostih izvedla številne dogodke – prireditve, okrogle mize itd.  Zveza je izvajala tudi aktivnosti za povezovanje in sodelovanje med društvi znotraj zveze in z večinskim prebivalstvom ter z romskimi organizacijami, ki delujejo na mednarodni ravni. Na območju SV Slovenije v okviru deluje v okviru zveze tudi koordinator med zvezo in romskimi društvi pri izvedbi programov.  S povezovanjem vseh zgoraj omenjenih zveza uspešno izvaja programe, aktivnosti in projekte. Eden izmed uspešnejših projektov je elektrifikacija, ki jo izvaja forum romskih svetnikov, ki deluje pri zvezi. Skupaj z dobaviteljem elektrike so se urejali električni priključki na nelegalnih objektih v romskih naseljih na podlagi že nekaterih izvedenih priključkov (primer priključek elektrike na objekt lopa), saj je to način ureditve električnih priključkov v nekaterih romskih naseljih. Aktivnosti v to smer so se pričele že v letu 2018 in so se nadaljevale v letu 2019.  Zveza je izvedla še številne aktivnosti za ohranjanje romske kulturne dediščine in promocijo romske skupnosti, aktivna pa je bila tudi na področju zdravja, kjer je začela razvijati koncept romskega zdravstvenega pomočnika na terenu – ta aktivnost je bila inovacija, ki jo je zveza v letu 2019 skušala uvesti in v zvezi s katero je želela vzpostaviti okvirne cilje in namene za izvedbo aktivnosti na terenu. Cilj je bil izobraziti in opolnomočiti romske zdravstvene pomočnike na področju vsebin javnega zdravstva in prispevati k preprečevanju bolezni in krepitvi zdravja na splošno. Namen romskega zdravstvenega pomočnika bi bil, da bi postal pomemben člen pri vzpostavljanju zaupanja v zdravstveno osebje in pri zmanjševanju neenakosti na področju zdravstva. Prihodnost romskega zdravstvenega pomočnika na terenu zveza vidi podobno kot obstoječega romskega pomočnika v šoli.  Zveza za razvoj romske manjšine – Preporod  Aktivnosti zveze v letu 2019 so zaznamovala predvsem štiri ključna področja:   * trajnostno vključevanje romske skupnosti v okolje, * razvoj romske politične participacije in zagovorništva, * opolnomočenje romskih žensk in aktivacija mladih, * podporno okolje za razvoj romske skupnosti.   Zveza je pri izvajanju aktivnosti sledila prijavljenemu programu, ki je predvideval izvedbo aktivnosti v višini 169.410 evrov. Svet romske skupnosti RS je okviru razpisa zvezi za leto 2019 dodelil 65.510,37 evra oz. 38,6 % zaprošenih sredstev. Iz tega razloga je zveza aktivnosti izvedla v zmanjšanem obsegu oz. jih prilagodila na način, da bo v največji možni meri možno zasledovati zastavljene cilje v okviru štirih prijavljenih prioritet. Iz tega razloga je prišlo tudi do odstopanja med predvidenimi in realiziranimi aktivnostmi. V letu 2019 se je zveza soočala tudi s težavami pri financiranju, saj je prva sredstva prejela šele v drugi polovici leta, drugi del pa je bil izplačan šele v jesenskem delu. Skupaj je bilo v letu 2019 izvedenih 77 aktivnosti v obliki dogodkov in storitev, kjer je zveza nastopila v vlogi organizatorja oz. partnerja. Zveza je v letu 2019 sodelovala pri izvedbi programa z več kot 20 organizacijami, društvi, zavodi itd. Posredno ali neposredno pa je bilo vključenih več kot 1000 udeležencev. Zveza je številnim romskim organizacijam in društvom ponudila pomoč pri pripravi dokumentacije, programov, dogodkov, administracije, projektov in razpisov. Pripravljeni so bili tudi štirje strateški dokumenti.  Zveza romske skupnosti Slovenije Umbrella – Dežnik  Vse izvedene aktivnosti zveze so bile v letu 2019 namenjene:   * spodbujanju vključevanja otrok in mladih v lokalnih okoljih v vzgojno-izobraževalne programe; * spodbujanju aktivacije pripadnic in pripadnikov romske skupnosti, še posebej romskih žensk in mladih v lokalnih okoljih, za približevanje trgu dela; * ozaveščanju otrok in mladih iz večinske skupnosti ter zaposlenih v javni upravi in pravosodnih organih o prisotnosti romske skupnosti, njeni kulturi in jezikovni sestavi ter pomenu za slovenski prostor, s ciljem približevanja in odpravljanja predsodkov ter stereotipov; * pomoči društvom pri prijavi na razpise na različnih področjih, tako tiste, namenjene izključno romski skupnosti, kot tudi ostale razpise.   Vse aktivnosti so potekale kontinuirano od januarja do decembra 2019. V okviru teh aktivnosti so zveza in njena društva združevala različne metode izvedbe, in sicer od skupinskih delavnic, okroglih miz in posvetov, do terenskega dela, individualnih pomoči in svetovanj ter podpore zaposlenih zveze pripadnikom romske skupnosti. Ciljne skupine, ki so se jim pri izvedbi aktivnosti posvečali, so zajele romske otroke in mladino, romska društva, aktiviste iz vrst romske skupnosti in prostovoljce, s specifičnimi aktivnostmi pa je zveza naslavljala tudi večinsko prebivalstvo in javne institucije, katerih delovanje v podporo romski skupnosti je izrednega pomena. Pomembno podporo pri izvedbi celotnega programa aktivnosti zagotavljajo redno zaposleni na zvezi, ki so tudi skrbniki kontinuitete in dolgoročnosti usmeritev delovanja.  Svet romske skupnosti RS ni posredoval informacij o rezultatih izvedenih aktivnosti Romske športne zveze Slovenije.    **Dodeljena in porabljena finančna sredstva v letu 2019**:  V letu 2019 je bilo na podlagi ZRomS-1 svetu za pripravo in izvedbo javnega razpisa za sofinanciranje programov aktivnosti organizacij romske skupnosti (romske zveze) dodeljenih 190.000 evrov Na podlagi javnega razpisa je svet za programe aktivnosti organizacij romske skupnosti (romske zveze) razdelil 183.225,62 evra.  Podprti so bili 4 programi aktivnosti organizacij romske skupnosti, in sicer:   * program Zveze romske skupnosti Slovenije Umbrella – Dežnik v višini 47.749,87 evra; * program Romske športne zveze Slovenije v višini 3.673,84 evra; * program Zveze Romov Slovenije v višini 66.291,54 evra in * program Zveze za razvoj romske manjšine – Preporod v višini 65.510,37 evra.     **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:   * Zveza Romov Slovenije: ca. 1500 oseb (ca. 870 žensk in 630 moških); * Zveza za razvoj romske manjšine – Preporod: ca. 800 oseb (ca. 169 žensk in 631 moških); * Zveza romske skupnosti Slovenije Umbrella – Dežnik: ca. 180 oseb (ca. 80 žensk in 100 moških).   **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **Prioritetno področje: BIVANJSKE RAZMERE IN DOSTOP DO STANOVANJ** |
| **3.3.5.1.2 Cilj: spodbujanje oblikovanja in razvoja integracijskih pristopov in ukrepov na področju zagotavljanja stanovanjske politike samoupravnih lokalnih skupnosti.**  **UKREP:**  **Informiranje in zagotavljanje strokovne podpore samoupravnim lokalnim skupnostim, kjer živijo Romi, o obstoječih možnostih za oblikovanje in razvoj integracijskih pristopov in ukrepov na področju zagotavljanja lokalne stanovanjske politike.**  **Podlage za izvajanje ukrepa**:  Program sofinanciranja zagotavljanja javnih najemnih stanovanj v letih 2016 do 2020 (Uradni list RS št. 41/2016, z dne 10. junij 2016, št. 88/2016, z dne 22. december 2016 in št. 10/2019, z dne 15. februar 2019) in NPUR 2017–2021.  **Ali gre za ciljno usmerjen ukrep ali za integracijski ukrep**:  Splošni integracijski ukrep, v okviru katerega so Romi le ena od ciljnih skupin.  Ukrep je namenjen pridobivanju javnih najemnih stanovanj in bivalnih enot na območju celotne Slovenije za vse skupine prebivalstva kot zagotavljanje možnosti sofinanciranja za upravičene prosilce, med katerimi so tudi samoupravne lokalne skupnosti in javni nepremičninski skladi lokalnih skupnosti, kjer živijo Romi.  Prosilci lahko v okviru obstoječih možnostih in modelov Programa sofinanciranja zagotavljanja javnih najemnih stanovanj v letih 2016 do 2020 prijavijo projekte – podajo vloge za sofinanciranje projektov, s katerimi bodo pripomogli k zagotavljanju bivanjskih zmogljivosti v občinah, kjer živijo Romi.  **Kratek opis izvedenih aktivnosti v letu 2019**:  S strani UN v letu 2019 ni bilo izvedenih aktivnosti, kjer bi se posebej predstavljalo Program sofinanciranja zagotavljanja javnih najemnih stanovanj v letih 2016 do 2020, saj so bile aktivnosti (sploh v okviru projekta Nacionalne platforme za Rome (SIFOROMA3) vsebinsko usmerjene večinoma v področje izobraževanja, zaposlovanja, socialnega varstva in socialnega vključevanja ter zdravja, delo s predstavniki romske skupnosti v občinskih svetih in v aktivnosti za pripravo realnih in celovitih akcijskih načrtov v občinah ter krepitvi medinstitucionalnega sodelovanja na lokalni ravni.  Nekaj aktivnosti na tem področju je v letu 2019 izvedel samo SSRS (več o tem na str. 27-28).  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  /  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **Prioritetno področje: SOCIALNO VARSTVO, SOCIALNO VKLJUČEVANJE, ZAŠČITA OTROK, ŽENSK IN MLADIH TER ŠTIPENDIRANJE** |
| **3.3.3.1.5 Cilj: Usklajeno in koordinirano ukrepanje pristojnih institucij v postopkih obravnave primerov zunajzakonskih skupnosti z mladoletnimi osebami.**  **UKREP:**  **Priprava protokola ukrepanja v postopkih obravnave primerov zunajzakonskih skupnosti z mladoletnimi osebami.**  **Podlage za izvajanje ukrepa**:  NPUR 2017–2021.  **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep.  **Kratek opis izvedenih aktivnosti v letu 2019**:  UN, ki je koordinator izvajanja tega ukrepa, je do konca leta 2019 izvedel naslednje aktivnosti:   * na podlagi dogovorov tretjega skupnega sestanka t. i. ad hoc delovne skupine, ki se je oblikovala v letu 2017 na pobudo UN, z dne 7. decembra 2018 je UN februarja 2019 izvedel štiri sestanke s pristojnimi ministrstvi (dne 11. februarja 2019 dva sestanka, in sicer s predstavnikom MZ in s predstavnico MIZŠ; dne 20. februarja 2019 pa še dva sestanka, in sicer s predstavnicama MDDSZ in s predstavniki MP); * dne 12. decembra 2019 je UN izvedel še četrti skupni sestanek ad hoc delovne skupine, kjer je bil opravljen pregled izvedenih aktivnosti na tem področju, delovna skupina pa se je dogovorila tudi o nadaljnjih korakih za pripravo posebnega priročnika o prepoznavanju in ukrepanju v primerih prezgodnjih in prisilnih porok; * na podlagi dogovorov s sestanka z MP je UN ministrstvu dne 2. decembra 2019 z dopisom ponovno poslal zabeležko sestanka iz februarja 2019, saj do takrat ni prejel nobene informacije, da bi bile dogovorjene aktivnosti izvedene, in MP zaprosil za pisne informacije o izvedenih aktivnostih; UN informacij MP še ni prejel; * v okviru projekta Nacionalne platforme za Rome (»Krepitev nacionalnega posvetovalnega procesa v Sloveniji preko nadaljevanja in nadgradnje dela Nacionalne platforme za Rome – SIFOROMA3«) je UN izvedel dva posveta, na katerih se je več-deležniško obravnavala problematika t. i. prisilnih in prezgodnjih porok v romski skupnosti in ki so se ju udeležili predstavniki ključnih institucij: centrov za socialno delo, policije, tožilstva, pristojnih ministrstev in drugih institucij. Prvi posvet je potekal dne 18. aprila 2019 na Otočcu na temo begov mladoletnih oseb v škodljiva okolja oz. t. i. prezgodnjih porok romskih otrok, drugi posvet pa dne 23. aprila 2019 v Mariboru na temo prisilnih porok romskih otrok. Ugotovitve in zaključki obeh posvetov so strnjeni v dve ločeni poročili, ki sta bili v odziv in nadaljnjo obravnavo poslani pristojnim resorjem, prav tako pa predstavljata izhodišče za nadaljnje ukrepanje; * dne 28. novembra 2019 se je predstavnica UN udeležila seminarja, ki ga je organizirala Socialna zbornica Slovenije za strokovne delavce CSD, in na seminarju predstavila aktivnosti UN tem področju; * v okviru projekta Nacionalne platforme za Rome (*»Krepitev nacionalnega posvetovalnega procesa v Sloveniji preko nadaljevanja in nadgradnje dela Nacionalne platforme za Rome – SIFOROMA3«*) je UN to problematiko naslovil tudi v okviru večdeležniške razprave na nacionalni ravni, ki je v okviru projekta potekala v zvezi z uresničevanjem ukrepov NPUR 2017–2021 dne 26. novembra 2019 v Ljubljani. Namen te večdeležniške razprave je bil strniti vse pretekle ugotovitve in predloge z razprav po posameznih področjih in oblikovati izhodišča za pripravo novega NPUR za obdobje 2021–2030; UN si bo še naprej prizadeval, da bo ta problematika v prihodnjem obdobju čimbolj ustrezno naslovljena tudi v okviru novega NPUR.   Dodatno k navedenemu, ki se nanaša na ukrep iz NPUR 2017–2021, pa je UN tudi v letu 2019 izvedel še druge aktivnosti, ki se nanašajo na t. i. prisilne poroke (kot oblike trgovine z ljudmi). Na podlagi sodelovanja med UN in UKOM je bila v Javni razpis za sofinanciranje ozaveščevalnih in izobraževalnih projektov nevladnih organizacij v letu 2019 (Uradni list RS, št. 84/18) vključena tudi vsebina ozaveščanja o prisilnih in dogovorjenih porokah. Izvajalec, izbran na razpisu, to je bilo društvo Ključ, si je moral prizadevati, da aktivnosti potekajo tudi v okoljih, kjer živijo pripadniki romske skupnosti. Aktivnosti so bile usmerjene na učence tretje triade osnovnih šol in na srednješolce in mladostnike. UN je za izvajanje vsebin v okoljih, kjer živijo pripadniki romske skupnosti, oziroma za izvedbo javnega razpisa na UKOM prerazporedil 5.000 evrov iz svojega finančnega načrta.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2018**:  Sredstva za izvedbo posvetov, ki so potekali 18. aprila 2019, 23. aprila 2019 in 26. novembra 2019, so bila zagotovljena v okviru projekta Nacionalne platforme za Rome (95 % EU udeležba, 5 % SI udeležba – v finančnem načrtu UN). Sredstva, ki so bila s strani UN preusmerjena na UKOM (5.000 evrov) so bila zagotovljena v okviru finančnega načrta UN.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  UN ponovno izpostavlja, da gre za izredno kompleksno in težko problematiko, ki je prežeta z miselnostjo, da gre za kulturo in tradicijo romske skupnosti, zato je znotraj ukrepanja še posebej težko naslavljati izzive ozaveščanja pripadnikov romske skupnosti o škodljivosti teh praks. Ta miselnost je prisotna predvsem v nekaterih romskih skupnostih, zaznati pa jo je mogoče tudi skozi pregled oziroma analizo dosedanje sodne prakse in ukrepanja pristojnih institucij. Bistvenega pomena je nenehno ozaveščanje tako institucij oziroma javnih uslužbencev in zaposlenih v pravosodnih organih kot tudi samih pripadnikov romske skupnosti. UN ocenjuje, da je bilo do sedaj izvedenih kar nekaj ozaveščevalnih aktivnosti, ki so bile namenjene institucijam, primanjkuje pa ozaveščevalnih aktivnosti, namenjenih pripadnikom romske skupnosti, in pristopov, kako zagotoviti, da se bodo pripadniki romske skupnosti teh aktivnosti udeleževali. Največjo oviro pri tem predstavlja samo dejstvo, da se s tovrstnimi aktivnostmi želi počasi in postopoma spreminjati miselnost in prepričanje v še vedno številnih romskih skupnostih, ki menijo, da je to del njihove kulture in tradicije. Predvsem je to miselnost zaznati v večjih mestih (pogostejša oblika tam so t. i. prisilne poroke) in v JV Sloveniji (Dolenjska in Bela krajina, Posavje, kočevsko-ribniško območje; na teh območjih je v večji meri prisotna oblika t. i. prezgodnjih porok oziroma begov mladoletnih oseb v škodljiva okolja). Razlike med romskimi skupnostmi, ki živijo v različnih delih Slovenije in različnih okoljih, so zelo velike, in so odvisne tudi (in predvsem) od socialno-ekonomskih razmer, izobraženosti, verskega prepričanja in stopnje modernizacije oziroma podvrženosti tradicionalnim vzorcem znotraj posamezne romske skupnosti. UN pri tem ocenjuje, da prostorska in socialno-kulturna ločenost romskih naselij od ostalih naselij v lokalnem okolju ter nezmožnost ali zelo majhna možnost uspešne odselitve romskih prebivalcev iz romskega naselja ter naselitve in vključenosti med večinsko prebivalstvo, še posebej na območju občin, ki so večinoma ruralne, predstavlja največjo oviro. Takšna naselja ostajajo zaprta in vpeta v tradicionalne vzorce in notranja pravila, ki romskim prebivalcem – posameznikom ne dovoljujejo izboljšanja njihove situacije.  Tudi v letu 2019 je bilo skozi dogodke ugotovljeno, da predvsem CSD-ji in nevladne organizacije, ki delajo na terenu in v okoljih, kjer živi romsko prebivalstvo, kot posebej pereče izpostavljajo kadrovsko podhranjenost oziroma primanjkljaj primerno usposobljenih in zavzetih terenskih delavcev, ki bi v naseljih (ena na ena) delali z romskimi družinami. Pri tem je zaradi občutljivosti problematike izredno pomemben oseben odnos takšnega delavca in njegov pristop do posameznikov in družin. Tudi na področju izobraževanja (npr. v šolah) primanjkuje primerno izobraženih in usposobljenih učiteljev, ki bi lahko bili kos takšnim izzivom in bi vedno in dosledno ukrepali, ko bi zaznali kakršne koli znake nasilja, bega mladoletne osebe v škodljivo okolje, prodajo deklice oziroma prisilno poroko itd. Ko je govora o žrtvah in njihovi reintegraciji, je primeren in zadosten kader na CSD-jih ključnega pomena. Trenutno namreč strokovni delavci, ki sestavljajo notranji krizni tim (npr. na centrih za socialno delo), ko pride do obravnave žrtve in ocenjevanja njene stopnje ogroženosti, še vedno to nalogo opravljajo (ne glede na njeno zahtevnost in obsežnost) ob ostalih številnih nalogah, kar je eden glavnih razlogov, da ni večjih uspehov. Vprašanje o dejanskih potrebah in zagotavljanju možnosti za nove ali dodatne zaposlitve celoviteje in bolj sistematično še vedno ni bilo naslovljeno.  Poleg navedenega pa velja poudariti, da so uspehi tudi v primerih zelo angažiranih strokovnih delavcev na različnih pristojnih institucijah omejeni, saj gre, kot omenjeno že zgoraj, za trdno zakoreninjene prakse in prepričanja posameznikov in skupnosti kot tudi za močan vpliv okolja, iz katerega žrtev prihaja. Zaradi tega se zlasti primeri t. i. prezgodnjih porok pogosto ponavljajo in je začarani krog težko prekiniti.  **Predlogi za izboljšave oziroma potrebe po morebitnem prihodnjem ukrepanju**:  Nujno bi bilo potrebno na državni ravni zagotoviti ustrezne programe in finančna sredstva za prisotnost primernega in zavzetega terenskega kadra v okoljih, kjer Romi živijo in kjer se kažejo potrebe za to. Zaenkrat se sredstva za tovrstne socialnovarstvene programe namenjajo preko javnega razpisa MDDSZ, kjer so sredstva in pogoji omejeni. Tovrstni programi se v določenih okoljih izvajajo tudi v okviru projekta Skupaj za znanje, v večjem delu sofinanciranega iz sredstev ESS. Različne aktivnosti na terenu se izvajajo tudi skozi posamezne projekte, ki jih prijavitelji prijavijo na različne javne razpise na nacionalni ravni ali na javne razpise na evropski ravni (navadno gre v teh primerih za večja finančna sredstva). Programi se zato izvajajo le v nekaterih okoljih, navadno tam, kjer je potencialni prijavitelj NVO ali CSD, pa še to le tam, kjer je ta zelo ozaveščen in proaktiven. Aktivnosti, ki se izvajajo skozi krajše obdobje trajajoče projekte, so sicer lahko trenutno dobre in koristne, vendar je njihova časovna in finančna zamejenost lahko zelo destimulativna za udeležence oziroma pripadnike romske skupnosti, ki se vsakodnevno srečujejo s slabimi stanovanjskimi razmerami, nizko stopnjo izobrazbe, visoko stopnjo brezposelnosti in socialnimi stiskami.  Potrebno bi bilo tudi sistematično usposabljanje na eni strani vsaj socialnih delavcev, vzgojiteljev, učiteljev, zdravstvenih delavcev ter zaposlenih v sodstvu, tožilstvu in pravosodnih organih, na drugi strani pa pripadnikov romske skupnosti. Glede slednjih bi bilo potrebno skupaj s pripadniki romske skupnosti, ki dobro poznajo miselnost v romskih skupnostih in ki se zavedajo posledic teh škodljivih praks za otroke in mlade, razviti primerne in učinkovite programe z vsebinami in pristopi, ki bi pritegnili mlade (tako dekleta, fante in starše) in jim pomagali na njihovi poti do izoblikovane odrasle osebe, ki bo tudi sama prej ali kasneje postala starš. |
| **Prioritetno področje: UKREPI IN PRISTOPI NA LOKALNI RAVNI** |
| **3.3.8.2 Cilj: krepitev dialoga in sodelovanja vseh relevantnih subjektov za izboljšanje položaja pripadnic in pripadnikov romske skupnosti in njihove večje vključenosti v družbo.**  **UKREP:**  **Nacionalna platforma za Rome in njene aktivnosti – krepitev posvetovalnega procesa na tem področju v Sloveniji.**  **Podlage za izvajanje ukrepa**:   * zaprti poziv EK 2015 (JUST/2015/RDIS/AG/NRP2):   [JUST/2015/RDIS/AG/NRP2](http://ec.europa.eu/justice/grants1/calls/2015_action_grants/just_2015_rdis_ag_nrcp_en.htm)   * zaprti poziv EK 2016 (REC-RDIS-NRCP-AG-2016):   [REC-RDIS-NRCP-AG-2016](https://ec.europa.eu/research/participants/portal/desktop/en/opportunities/rec/topics/rec-rdis-nrcp-ag-2016.html)   * zaprti poziv EK 2017 (REC-RDIS-NRCP-AG-2017):   [REC-RDIS-NRCP-AG-2017](https://ec.europa.eu/info/funding-tenders/opportunities/portal/screen/opportunities/topic-details/rec-rdis-nrcp-ag-2017)   * NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, katerega namen je krepitev posvetovalnega procesa na tem področju na lokalni in nacionalni ravni.  **Kratek opis izvedenih aktivnosti v letu 2019**:  UN je v letu 2019 nadaljeval z začetim delom v preteklih projektih Nacionalne platforme za Rome in se je uspešno prijavil na tretji poziv EK v podporo nacionalnim kontaktnim točkam. Projekt se je izvajal od 1. januarja 2019 do 31. decembra 2019.  Namen projekta v tretjem letu izvajanja je bil nadgraditi pretekle projekte z aktivnostmi, ki so imele jasen poudarek na izvajanju ukrepov NPUR 2017–2021 in na strukturiranem dialogu o spremljanju izvajanja tega programa. Na dogodkih v okviru projekta je bil poudarek na treh področjih ključnih izzivov, in sicer:   * vzgoji in izobraževanju; * spodbujanju zaposlovanja Romov; * zdravstvenemu varstvu.   Z namenom krepitve sodelovanja na lokalni ravni je UN skozi projekt nudil tudi podporo in pomoč občinam, v katerih živijo Romi, pri razvijanju lokalnih akcijskih načrtov za vključevanje Romov in pri krepitvi medinstitucionalnega pristopa in sodelovanja z namenom oblikovanja učinkovitih rešitev na lokalno specifične izzive. UN je skozi projekt nadaljeval tudi z aktivnostmi glede problematike t. i. prezgodnjih in prisilnih porok romskih otrok in z oblikovanjem učinkovitih ukrepov za sistemsko ter preventivno naslavljanje izzivov z multidisciplinarnim pristopom. Poleg teh aktivnosti je UN preko usposabljanj nudil tudi podporo romskim svetnikom pri opravljanju njihovih nalog.  **Pregled izvedenih aktivnosti v letu 2019**:   * 19. februar 2019 v Ljubljani: uvodni dogodek in predstavitev prve letne evalvacije uresničevanja NPUR 2017–2021. Uvodni dogodek projekta je imel dvojni namen, in sicer vsem ključnim deležnikom predstaviti prvo letno evalvacijo uresničevanja NPUR 2017–2021, ki jo je izvedel Mirovni inštitut, in predstaviti aktivnosti projekta Nacionalne platforme za Rome v letu 2019 (SIFOROMA3). * 12. marec 2019 v Ljubljani: usmerjena razprava »Skupaj smo uspešnejši: Izobraževanje kot temelj za uspešno vključevanje Romov v družbo«. Z ukrepi NPUR 2017–2021 se na področju izobraževanja želi izboljšati izobrazbeno strukturo Romov, udeležbo romskih otrok v programih predšolske vzgoje in šoloobveznih romskih otrok v rednem izobraževanju ter povečati vključenost mladih in odraslih v nadaljevanje izobraževalnega procesa v skladu z načelom vseživljenjskega učenja. Temeljni okvir za ukrepanje na področju izobraževanja predstavlja Strategija vzgoje in izobraževanja Romov v RS, ki je bila sprejeta leta 2004 in dopolnjena leta 2011. Izhodišče za dogodek je predstavljala letna evalvacija NPUR 2017–2021, ki jo je opravil Mirovni inštitut, cilji usmerjene razprave pa so bili: * predstavitev letne evalvacije o stanju na področju socialnega vključevanja Romov v okoljih, kjer živijo, * poglobljeno razumevanje tematike, * oblikovanje smernic za izboljšave pri vključevanju romskih otrok v izobraževalni sistem. * 15. april 2019 v Ribnici: sestanek v prostorih občine Ribnica in obisk romskih naselij v občini Ribnica. Z namenom izvedbe večdeležniške razprave na temo priprave celovitega in realnega akcijskega načrta občine za vključevanje Romov ter vzpostavitve medinstitucionalnega sodelovanja v občini na tem področju je bil v okviru projekta izveden predhoden sestanek s predstavniki občine in ogled romskih naselij. Župan je na sestanku predstavil stanje in izzive v zvezi s pripadniki romske skupnosti v občini, v nadaljevanju pa so potekali dogovori o lokalnem dogodku v okviru projekta Nacionalne platforme za Rome. V zvezi s tem je bilo dogovorjeno, da se lokalni dogodek v Ribnici izvede v maju oziroma v začetku junija 2019. S strani UN je bil predlagan termin 16. maj 2019, vendar so predstavniki občine prosili, da bi bil termin dogodka kasnejši (druga polovica maja ali začetek junija). UN je obljubil, da bo možne termine preveril z moderatorko dogodka in jih nato uskladil z občino. Po končanem sestanku je bil izveden še ogled treh lokacij, kjer strnjeno živijo Romi (Goriča vas, Otavice in Lepovče). Ob naknadnem usklajevanju možnih terminov za izvedbo dogodka je župan občine predlagal, da se zaradi drugih obveznosti dogodek preloži na jesenski čas, do česar pa zaradi neodzivnosti občine ni prišlo. Občinski svet Občine Ribnica je v mesecu novembru 2019 imenoval komisijo za spremljanje položaja romske skupnosti, katere člani so predstavnik občinskega sveta, zdravstvenega doma, centra za socialno delo, policijske postaje, vrtca, osnovne šole, krajevne skupnosti in romske skupnosti. Komisija je ves čas zelo aktivna, saj so člani v stalnih telefonskih kontaktih s predstavnikoma obeh romskih skupnosti in redno na terenu potekajo dogovori glede pomoči na vseh področjih. * 18. april 2019 na Otočcu: posvet »Skupaj smo uspešnejši: Begi mladoletnih oseb v škodljiva okolja – t. i. prezgodnje poroke romskih otrok«. Na nacionalnem posvetu, ki je na temo begov mladoletnih oseb v škodljiva okolja (t. i. prezgodnjih porok) in prisilnih porok v romskih skupnostih potekal 8. novembra 2018 v Ljubljani, je bilo ugotovljeno, da je poleg sistemskega naslavljanja problematike pomembno tudi regijsko in/ali lokalno povezovanje ključnih institucij, tako za uspešno preventivno kot intervencijsko delovanje. Vsaka regija in vsako okolje, kjer živijo Romi, ima namreč svoje specifike, zato je poznavanje dejanskih razmer na terenu, in iz njih izhajajoče ustrezno ukrepanje, izredno pomembno. Izhajajoč iz teh ugotovitev, se je na tem regionalnem dogodku večdeležniška razprava osredotočala na problematiko begov mladoletnih oseb v škodljiva okolja (t. i. prezgodnjih porok), in sicer z naslednjimi nameni in cilji: * senzibilizacija sektorjev za obstoj in multidisciplinarno naslavljanje pojava prezgodnjih porok v jugovzhodni Sloveniji, * multidisciplinarni pogled na bege mladoletnih oseb v škodljiva okolja oziroma t. i. prezgodnje poroke romskih otrok: stanje, trendi, izzivi, * razumevanje vlog posamičnih pristojnih institucij in podpornih organizacij v ukrepanju in preventivi, * identifikacija področij za izboljšave na ravni intervencije, prevencije in krepitve pristojnih institucij. * 23. april 2019 v Mariboru: posvet »Skupaj smo uspešnejši: Prisilne poroke romskih otrok«. Posebej je bil izhajajoč iz ugotovitev nacionalnega posveta z dne 8. novembra 2018 izveden še regionalni dogodek na temo prisilnih porok v romskih skupnostih, ki je potekal v Mariboru, saj je v večjih mestih, kjer živijo Romi (del romske skupnosti), zaznati ta pojav. Cilji večdeležniške usmerjene razprave v Mariboru so bili: * o pojavih prisilnih porok otrok spregovoriti odkrito in slišati poglede in izkušnje vseh, ki so kakorkoli vključeni v ali povezani z obravnavo teh pojavov, torej medinstitucionalno in multidisciplinarno, * definirati ključne vzvode za napredek – za učinkovite intervencije in za sistemsko ter preventivno naslavljanje izzivov z multidisciplinarnim pristopom. * 3. junij 2019 na Otočcu: usmerjena razprava »Skupaj smo uspešnejši: Iskanje novih pristopov in možnosti za večjo vključenost Romov na trg dela«. Izhodišče za dogodek je bila letna evalvacija o NPUR 2017–2021, ki jo je pripravil Mirovni inštitut. Ta namreč ocenjuje, da so na področju zaposlovanja potrebni dodatni in specifični ukrepi za izboljšanje zaposlitvenih možnosti romskega prebivalstva in zmanjšanje njihove brezposelnosti, saj ima to področje daljnosežen vpliv na opolnomočeno življenje in na napredek romske skupnosti. Cilji večdeležniške usmerjene razprave so tako bili: * doseči poglobljeno razumevanje tematike iz večdeležniške perspektive, * izluščiti smernice in dejavnike uspeha za oblikovanje rešitev, * identificirati ključne vzvode za napredek. * 3. julij 2019 v Metliki: usposabljanje v podporo delu predstavnic in predstavnikov romske skupnosti v občinskih svetih ter seznanitveni sestanek v občinah Metlika in Črnomelj. V prostorih Občine Metlika je potekalo usposabljanje v podporo delu predstavnikov romske skupnosti v občinskih svetih. Predstavnica občinske uprave Občine Metlika je predstavila občinsko spletno stran in njeno uporabo za potrebe dela članov občinskega sveta, Darko Rudaš (predsednik Foruma romskih svetnikov in svetnik v mestnem svetu MO Murska Sobota) pa je predaval o pravicah in dolžnostih romskih svetnikov v občinskem svetu ter o načinih zastopanja in izpostavljanja romske tematike na sejah občinskega sveta. Po končanem usposabljanju je sledil terenski ogled romskega naselja Svržaki v krajevni skupnosti Rosalnice.   Po izvedenem usposabljanju in ogledu naselja je v prostorih občine potekal še pogovor s predstavniki različnih institucij in organizacij, ki delujejo v občini oziroma širše v Beli krajini, kjer so predstavniki institucij in delovnega telesa Občinskega sveta Občine Metlika za spremljanje položaja romske skupnosti predstavili izzive na tem območju.  Po sestanku v Metliki so se predstavniki urada udeležili še sestanka na Občini Črnomelj in opravili pogovor z županom Občine Črnomelj in predstavnico občinske uprave ter se seznanili s stanjem v zvezi z romsko skupnostjo v tej občini. Tudi na Občini Črnomelj ocenjujejo, da so izzivi še vedno veliki, predvsem pa, da ne glede na vse vložene napore občine in ukrepov države ter aktivnosti posameznih institucij, pripadniki romske skupnosti ostajajo izredno neaktivni in nezainteresirani, da bi k izboljšanju svojega položaja prispevali tudi sami.   * 3. september 2019 v Ljubljani: usmerjena razprava »Skupaj smo uspešnejši: Krepitev javnozdravstvenih pristopov in dostopnosti do zdravstvenega varstva na področju romske skupnosti«. Izhodišče za dogodek je bila letna evalvacija o NPUR 2017–2021, ki jo je pripravil Mirovni inštitut. Evalvacija med drugim ocenjuje, da bi bilo potrebno v sodelovanju z romsko skupnostjo pripraviti konkretne cilje in celovit nabor ukrepov za izboljšanje stanja na področju zdravstvene vključenosti pripadnikov romske skupnosti. Cilji večdeležniške usmerjene razprave so bili: * doseči poglobljeno razumevanje tematike iz večdeležniške perspektive, * identificirati ključna področja ukrepov, * oblikovati nastavke ukrepov za izboljšanje situacije. * 17. september 2019 v Ljubljani: 1. seja Komisije Vlade Republike Slovenije za zaščito romske skupnosti (predstavitev do takrat izvedenih aktivnosti projekta). Komisija se je na seji podrobneje seznanila z izvedenimi aktivnostmi od januarja do septembra 2019 in podprla nadaljevanje aktivnosti UN v okviru tega projekta. * 8. oktober 2019 v Kočevju: usmerjena razprava »Skupaj smo uspešnejši: Aktualni izzivi sobivanja med romskim in večinskim prebivalstvom v Občini Kočevje«. Skozi usmerjeno razpravo na temo aktualnih izzivov med romskim in večinskim prebivalstvom v Občini Kočevje se je želelo z večdeležniškim pristopom nasloviti predvsem aktualne varnostne izzive in izzive na področju vzgoje in izobraževanja, da bi se zagotovilo učinkovito in usklajeno odzivanje institucij in izboljšanje sobivanja romskega in večinskega prebivalstva v Občini Kočevje. **Cilji usmerjene razprave** so bili:  doseči poglobljeno razumevanje tematike iz večdeležniške perspektive,identificirati ključna področja ukrepov,oblikovati nastavke ukrepov za izboljšanje situacije.  * 15. oktober 2019 v Rogašovcih: usmerjena razprava »Skupaj smo uspešnejši: usmerjena razprava na temo razvijanja celovitih pristopov in akcijskih načrtov za vključevanje Romov v severovzhodni Sloveniji«. Dogodek je bil namenjen občinam v severovzhodni Sloveniji (Rogašovci, Cankova, Kuzma, Puconci, Tišina) in razvijanju celovitih pristopov in realnih akcijskih načrtov za vključevanje Romov. Pred dogodkom so si predstavniki UN ogledali nekatera romska naselja v omenjenih občinah, in sicer romsko naselje Dolina v občini Puconci in Serdica in Sotina v Rogašovcih, ter opravili pogovore z župani in predstavniki vseh petih občin. Namen večdeležniške usmerjene razprave je bil nasloviti ključne izzive glede romske tematike, izmenjati izkušnje, izdelati predloge ukrepov, okrepiti medinstitucionalno in medobčinsko sodelovanje ter izoblikovati priporočila za sistemske spremembe na nacionalni ravni. Cilji razprave pa so bili: * preko multidisciplinarnega pristopa oblikovati praktično zasnovane akcijske načrte za romska naselja v občinah v severovzhodni Sloveniji, ki niso pomembni samo za usklajen in hitrejši napredek na lokalnem nivoju, temveč so hkrati pokazatelji strateške usmeritve reševanja romske tematike, ki je podlaga za partnersko sodelovanje in sofinanciranje z nacionalne ravni. * vzpostaviti multidisciplinarne time v občinah v severovzhodni Sloveniji, s ciljem krepitve in tesnejšega medinstitucionalnega povezovanja institucij, ki delujejo v lokalnem okolju. * 26. november 2019 v Ljubljani: usmerjena razprava »Skupaj smo uspešnejši: oblikovanje izhodišč za pripravo Nacionalnega programa ukrepov Vlade Republike Slovenije za Rome za obdobje 2021–2030 na področjih vzgoje in izobraževanja, zaposlovanja in socialnega vključevanja ter zdravstvenega varstva«. Cilj zadnjega vsebinskega dogodka, tokrat dogodka na nacionalni ravni, je bil oblikovati izhodišča za pripravo NPUR za obdobje 2021–2030 na področjih vzgoje in izobraževanja, zaposlovanja in socialnega vključevanja ter zdravstvenega varstva. Podlaga za izhodišča so bili zaključki predhodnih tematskih razprav in razprav na lokalnih nivojih v okviru projekta Nacionalne platforme za Rome, ki so bili izvedeni v letu 2019. Razprava je potekala v treh vzporednih tematskih skupinah, medtem ko so v plenarnem delu udeleženci identificirali t. i. presečne cilje in ukrepe, ki učinkujejo na več področij hkrati. Tako so se izoblikovali predlogi strateških ciljev, kot tudi predlogi ukrepov, ki so bili zbrani v celovitem poročilu z dogodka ter kot izhodiščno gradivo za pripravo novega NPUR 2021–2030 decembra 2019 posredovani vsem pristojnim ministrstvom in vladnim službam. Ti naj bi jih pregledali in proučili ter po potrebi preoblikovali oziroma se do njih opredeliti, v smislu premisleka, katere predloge je možno upoštevati in katere ne. * 17. december 2019 v Ljubljani: 2. seja Komisije Vlade Republike Slovenije za zaščito romske skupnosti (predstavitev rezultatov projekta v letu 2019). Na seji je koordinatorica projekta predstavila rezultate projekta in pregled izvedenih aktivnosti od septembra do decembra 2019, podrobneje pa je predstavila predvsem večdeležniški dogodek na nacionalni ravni, ki je potekal dne 26. novembra 2019. S tem dogodkom in sejo komisije se je projekt Nacionalne platforme za Rome v letu 2019 (SIFOROMA3) zaključil, v letu 2020 pa bo UN aktivnosti Nacionalne platforme za Rome nadaljeval skozi projekt SIFOROMA4.   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Ključni doseženi rezultati:   * nadaljevala in okrepila sta se dialog in sodelovanje med vsemi pristojnimi in zainteresiranimi deležniki na nacionalni in lokalni ravni ter med nacionalno in lokalno ravnijo; * izboljšala se je komunikacija med Romi in lokalnimi oblastmi ter ustreznimi institucijami na lokalni ravni (zlasti v Občini Kočevje in Občini Rogašovci); * na skupnih razpravah, ki so bile organizirane z uporabo participativnih metod, z namenom pridobiti vpogled in informacije o izvajanju ukrepov in njihovem vplivu na lokalni ravni, je bila dosežena izmenjava mnenj in identifikacija ter opredelitev skupnih ciljev med vsemi različnimi deležniki iz določenih fokusnih skupin; * na podlagi prve letne ocene izvajanja NPUR 2017–2021, ki jo je pripravil Mirovni inštitut in je bila predstavljena na uvodnem dogodku projekta, so ključne ugotovitve in priporočila, ki so izhajala iz ocene, služila kot osnova za nadaljnje delo na dogodkih projekta v letu 2019; * med razpravami na lokalni in nacionalni ravni so bila ustvarjena izhodišča za pripravo novega NPUR za obdobje 2021–2030 na področjih izobraževanja, zaposlovanja, socialnega vključevanja in zdravstvenega varstva, ki so bila skupaj s pozivom UN za pripravo prispevkov za novi NPUR za obdobje 2021–2030 konec decembra 2019 posredovana vsem pristojnim ministrstvom. Priprava novega NPUR 2021–2030 naj bi potekala drugače kot v prejšnjih obdobjih, saj so do zdaj institucije, ki delujejo na lokalni ravni, nevladne organizacije in Varuh človekovih pravic RS ves čas poudarjali, da vladni program ne odraža dejanskih razmer in okoliščin na terenu ter da dosedanji ukrepi ne morejo celovito reševati izzivov na terenu, zaradi česar so lahko tudi sicer dobro zastavljeni ukrepi v praksi neučinkoviti; * skozi dogodke je bilo več pozornosti namenjene razmeram na terenu in aktivnostim, ki vzpostavljajo dialog med organizacijami, ki delujejo na terenu, in pristojnimi ministrstvi; * v celotnem projektu je UN nadaljeval z aktivnostmi na področju t. i. prezgodnjih in prisilnih porok v romski skupnosti, v zvezi s čimer so bili skozi dva vsebinsko kompleksna in bogata posveta oblikovani predlogi ukrepov za sistematično in preventivno reševanje izzivov z multidisciplinarnim pristopom; * z namenom, da bi dosegli njihovo bolj aktivno vlogo in kompetenten dialog z ustreznimi lokalnimi institucijami, je bila podpora delu predstavnikov romske skupnosti v občinskih svetih ponujena z usposabljanjem o pravilih, zakonodaji in postopkih na področjih, ki so za njihovo delo najpomembnejša; * na podlagi zaključne spletne ankete oziroma spletnega evalvacijskega vprašalnika je bil pridobljen vpogled v mnenje udeležencev o dosedanjih izvedenih dogodkih projekta in dosedanjega postopka posvetovanja, kar bo služilo kot vodilo UN za nadaljnje delo; * preko projekta je bila okrepljena koordinacijska vloga nacionalne kontaktne točke (UN); * zagotovljena je bila večja preglednost obstoječih in prihodnjih dejavnosti in projektov, namenjenih Romom na lokalni ravni.   **Dodeljena in porabljena finančna sredstva v letu 2019**:  Skupna vrednost projekta na podlagi podpisane pogodbe z EK je bila 68.296,80 evra (95 % EU udeležba, 5 % SI udeležba – v finančnem načrtu UN). V obdobju izvajanja projekta (od 1. januar 2019 do 31. december 2019) je bilo porabljenih skupaj 63.995,14 evra, od tega 60.795,38 evra sredstev EU udeležbe in 3.199,76 evra slovenske udeležbe.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  V vse aktivnosti je bilo vključenih približno 248 oseb (predstavnikov različnih nacionalnih in lokalnih institucij, pripadnikov romske skupnosti, predstavnikov NVO, strokovnjakov in medijev).  **Pozitivne / negativne izkušnje pri izvajanju ukrepa**:  Glavne težave / negativne izkušnje pri izvajanju projekta so bile naslednje:   * glavne omejitve projekta UN vidi predvsem v slabi odzivnosti ministrstev, v katerih pristojnost in delovno področje sodijo vsebine, ki se nanašajo na romsko skupnost. UN je sicer velikokrat koordinator različnih aktivnostih (npr. koordinacija priprave poročila vlade, koordinacija priprave NPUR, koordinacija priprave odgovorov vlade itd.) in v tej vlogi izvaja naloge, vendar pa sam vsebinsko ni pristojen ne za področja, na katerih se pojavljajo izzivi, ne za predpise na teh področjih, in s tem ne more konkretno vplivati na oblikovanje učinkovitih rešitev, ki bi jih ti izzivi zahtevali; * UN ugotavlja, da sta interes in odzivnost občin zelo različna; mnoge na sodelovanje v projektu niso pripravljene. Nadaljnje omejitve projekta UN zaznava tudi v oteženem spremljanju rezultatov aktivnosti, ki so povezane z občinami, saj zaznava slabo pripravljenost občin, da bi po zaključenih aktivnostih same prevzele naloge in oblikovane predloge v okviru projekta ter opravljale vlogo koordinatorja na lokalni ravni in pripravile konkretne ter realne akcijske načrte, ki bi bili namenjeni izboljšanju položaja pripadnikov romske skupnosti in njihovi večji socialni vključenosti; * zaznati je tudi premajhno odzivnost Sveta romske skupnosti RS in velikokrat neudeležbo predstavnikov sveta na dogodkih; * zaznati je slabo odzivnost tudi ostalih predstavnikov romske skupnosti (npr. romskih svetnikov) in njihovo neudeležbo na dogodkih, kljub temu da je zagotovljeno povračilo nastalih potnih stroškov zaradi udeležbe na dogodkih (dogodkov so se udeleževali vedno isti predstavniki, ki že tako ali tako aktivno sodelujejo in si prizadevajo za izboljšanje položaja pripadnikov romske skupnosti in dobro opravljajo svoje naloge v občinskem svetu); * zaznati je tudi premajhno odzivnost nekaterih ministrstev za udeležbo na dogodkih, ki so pogosto podajala opravičila, da se zaradi drugih delovnih in številnih nalog dogodkov ne morejo udeležiti ali pa svoje neudeležbe sploh niso opravičila – zaradi pomanjkanja kompetentnih sogovornikov na strani ministrstev, ki vsebinsko pokrivajo področja in izvajanje zakonodaje, so večkrat vsebinska vprašanja, ki bi lahko bila odgovorjena že med samimi razpravami, ostala neodgovorjena, prav tisti, ki bi morali slišati izkušnje s terena, saj oblikujejo programe, ukrepe in pripravljajo zakonodajo na posameznem področju, pa zaradi neudeležbe niso mogli pridobiti vpogleda v stanje na terenu.   **Predlogi za izboljšave oziroma potrebe po morebitnem prihodnjem ukrepanju**:  Na podlagi odgovorov na spletni vprašalnik, ki je bil poslan vsem udeležencem večdeležniških razprav, ki so bile v okviru projekta izvedene v letu 2019, je možno ugotoviti, da je velika večina udeležencev mnenja, da bi bilo potrebno z delom v okviru projekta nadaljevati, saj se razmere v velikem številu romskih naselij slabšajo, okrepiti pa bi bilo potrebno končni epilog (po mnenju udeležencev) sicer zelo dobro organiziranih razprav.  Glavne ugotovitve glede potrebnih izboljšav in potreb po prihodnjem okrepljenem ukrepanju so naslednje:   * v evalvacijskem vprašalniku so udeleženci dogodkov izpostavili, da bi bilo nujno potrebno, da pri aktivnostih projekta aktivneje sodelujejo in se dogodkov udeležujejo predstavniki Sveta romske skupnosti RS in ostali vidnejši romskih predstavniki ter drugi mnenjski voditelji (iz različnih organizacij civilne družbe). Do sedaj so bili ti vedno povabljeni na vse dogodke v okviru projektov Nacionalne platforme za Rome, vendar so se le redkokdaj dogodkov udeleževali oziroma se jih je udeleževalo le zelo malo in predvsem vedno isti predstavniki; * pomembno je širjenje informacij o projektu, njegovih aktivnostih in rezultatih; v prihodnje bi morali bolje izkoristiti možnosti obveščanja medijev in ciljno začeti graditi sodelovanje z njimi ter načrtno objavljati pozitivne informacije o rezultatih projekta in poskušati bolje izkoristiti spletno stran UN za objavo informacij o projektu in njegovih aktivnostih in rezultatih; * v prihodnje bo potrebno še bolj konkretno vnaprej pripraviti gradiva za potrebe večdeležniških razprav; * treba bo zagotoviti, da se bodo dogodkov udeležili predstavniki vseh pristojnih institucij, ki se ukvarjajo z različnimi problematikami, povezanimi s pripadniki romske skupnosti; * več napora bo treba vložiti v aktivnosti, ki bodo sledile po izvedenih večdeležniških razpravah, s ciljem, da ugotovitve in predlogi ne bi ostali le na papirju in pogovorih ter se ponavljali. Potrebno bo nasloviti vprašanje, kako doseči, da se bodo ugotovitve in predlogi z večdeležniških razprav upoštevali, saj ni dovolj, da se posredujejo ustreznim institucijam in se ne realizirajo; * nadaljevati s pristopi, da se različna problematika osvetli iz različnih zornih kotov, predvsem pa skozi izkušnje iz prakse; * treba bo opraviti razmislek o motivaciji in primernih metodah, ki bi pritegnile v razpravo več pripadnikov romske skupnosti, ki bi morali postati bolj aktivni pri izboljšanju lasnega položaja in podobe v širši družbi; * nasloviti bi bilo potrebno tudi vprašanje učinkovitega spremljanja izvajanja ukrepov in aktivnosti pristojnih deležnikov (npr. rezultati dela posameznih resorjev bi morali biti merljivi na določena časovna obdobja) ter po potrebi oblikovati in razviti nove načine oziroma modele spremljanja (npr. za prihodnje obdobje NPUR). |
| **3.3.8.3 Cilj: povezovanje in sodelovanje institucij za zagotavljanje večjega in hitrejšega socialnega vključevanja pripadnic in pripadnikov romske skupnosti v lokalnem okolju ter oblikovanja celostnih rešitev in ukrepov na lokalni ravni, ki bodo zagotavljali sinergijske učinke.**  **UKREP:**  **Spodbujanje vzpostavitve multidisciplinarnih timov v lokalnih skupnostih, kjer živijo Romi, preko aktivnosti nacionalne platforme za Rome.**  **Podlage za izvajanje ukrepa**:   * zaprti poziv EK 2016 (REC-RDIS-NRCP-AG-2016):   [REC-RDIS-NRCP-AG-2016](https://ec.europa.eu/research/participants/portal/desktop/en/opportunities/rec/topics/rec-rdis-nrcp-ag-2016.html)   * zaprti poziv EK 2017 (REC-RDIS-NRCP-AG-2017):   [REC-RDIS-NRCP-AG-2017](https://ec.europa.eu/info/funding-tenders/opportunities/portal/screen/opportunities/topic-details/rec-rdis-nrcp-ag-2017) in   * NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, katerega namen je krepitev posvetovalnega procesa na tem področju na lokalni in nacionalni ravni. Preko ukrepa se želi:   * pripomoči k (bolj učinkovitem) izvajanju obstoječih ukrepov za vključevanje romske skupnosti; * izboljšati dialog na lokalni ravni med pripadniki romske skupnosti, predstavniki Romov, romskimi organizacijami in združenji, občino, lokalnimi institucijami (kot so vrtci, šole, centri za socialno delo, zavodi za zaposlovanje, itd.), nevladnimi organizacijami na lokalni ravni in ostalimi institucijami ter organizacijami, s čimer se zasleduje boljše medsebojno razumevanje in sodelovanje ter posledično učinkovitejše izvajanje nalog v okviru pristojnosti; * opredeliti možne rešitve za izboljšanje obstoječega položaja romske skupnosti na lokalni ravni z: * opredelitvijo možnih rešitev v okviru obstoječega sistema (na primer več srečanj z več zainteresiranimi stranmi, izboljšana komunikacija, prilagojeni pristopi, kadar je to potrebno, itd.) in, * opredelitvijo potrebnih novih rešitev oziroma ugotovitvijo, kateri novi ali naslednji koraki so potrebni za izboljšanje položaja Romov na lokalni ravni.   Ena glavnih aktivnosti je bila osredotočena na podporo in pomoč občinam, v katerih Romi živijo, da postanejo dejansko koordinator medinstitucionalnega povezovanja in sodelovanja na lokalni ravni ter da se okrepi povezovanje in sodelovanje različnih institucij, organizacij in predstavnikov lokalnega romskega in neromskega prebivalstva v občinah (vzpostavljanje multidisciplinarnih timov oziroma povezovanja, vzpostavljanje varnostnih sosvetov itd.).  **Kratek opis izvedenih aktivnosti v letu 2019**:  Aktivnosti so se tudi v letu 2019 izvajale v okviru projekta Nacionalne platforme za Rome (SIFOROMA3), in sicer skozi dva dogodka in pripravo nanju: skozi usmerjeno razpravo na temo aktualnih izzivov sobivanja med romskim in večinskim prebivalstvom v občini Kočevje, ki je potekala 8. oktobra 2019 v Kočevju, in usmerjeno razpravo na temo razvijanja celovitih pristopov in akcijskih načrtov za vključevanje Romov v severovzhodni Sloveniji, ki je potekala 15. oktobra 2019 v Rogašovcih.  Namen obeh dogodkov je bil med drugim nasloviti tudi pomembnost multidisciplinarnega in medinstitucionalnega povezovanja in sodelovanja ter vključevanja pripadnikov romske skupnosti v ta proces v vseh njegovih fazah. V prvem primeru je bila potreba po medinstitucionalnem povezovanju in sodelovanju naslovljena skozi vprašanje sobivanja med romskim in večinskim prebivalstvom v občini Kočevje, v drugem primeru pa skozi vprašanje potrebe po razvijanju celovitih pristopov in realnih akcijskih načrtov za vključevanje Romov v občinah v severovzhodni Sloveniji (Rogašovci, Cankova, Kuzma, Puconci, Tišina). V obeh primerih so občine same izrazile interes po sodelovanju z UN v okviru projekta.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Izvedeni so bili predhodni sestanki z občinami, ogled romskih naselij v navedenih občinah v severovzhodni Sloveniji in dve večdeležniški razpravi. Posebni multidisciplinarni timi (še) niso bili vzpostavljeni, so pa vse navedene občine poročale o okrepljenem medinstitucionalnem sodelovanju ali pa, da zaenkrat ni potrebe po okrepitvi tega sodelovanja, saj to dobro poteka (še posebej z institucijami kot so npr. CSD, OŠ, Policija itd.).  **Dodeljena in porabljena finančna sredstva v letu 2019**:  Sredstva so bila zagotovljena v okviru projekta Nacionalne platforme za Rome (95 % EU udeležba, 5 % SI udeležba – v finančnem načrtu UN).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Večdeležniške razprave dne 8. oktobra 2019 v Kočevju se je udeležilo 49 predstavnikov različnih institucij, organizacij, romske skupnosti in zainteresiranih posameznikov; večdeležniške razprave dne 15. oktobra 2019 v Rogašovcih pa se je udeležilo 34 predstavnikov različnih institucij, organizacij, romske skupnosti in zainteresiranih posameznikov. Skupaj: 83 udeležencev.  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  Na podlagi izkušenj, ki so se nabrale v okviru projekta, in na podlagi poročil občin je možno ugotoviti, da v različnih oblikah in intenzivnostih medinstitucionalno povezovanje in sodelovanje na lokalni ravni že obstajata in potekata. Vzpostavljene so različne oblike sodelovanja in povezovanja, tako v bolj formalni obliki (npr. na podlagi ZRomS-1) kot tudi v neformalni obliki (sploh v majhnih občinah, kjer se predstavniki institucij med seboj poznajo in so po potrebi operativno v navezi). V prihodnje bo potrebno analizirati različne obstoječe oblike in v smeri zagotavljanja čim večje operativnosti in učinkovitosti podati predloge o najbolj optimalnih oblikah, ki bi jih bilo v prihodnje dobro spodbujati in podpreti. V primeru, da občina sprejme svoj akcijski načrt na tem področju oziroma podrobni področni program skladno z ZRomS-1, je smiselno, da vzpostavi tudi obliko medinstitucionalnega sodelovanja (npr. v obliki tima), ki nato spremlja sprejeti načrt (sploh, če je ta bolj operativne narave). V primerih, ko podrobni področni program (strategijo, program ukrepov itd.) sprejme občinski svet, je smiselno, da njegovo izvajanje spremlja vsaj delovno telo občinskega sveta za spremljanje položaja romske skupnosti na podlagi 7. člena ZRomS-1, lahko pa občina vzpostavi tudi bolj operativni medinstitucionalni tim za izvajanje in spremljanje tega programa. Oblikovanje tovrstnih oblik medinstitucionalnega sodelovanja je sicer v celoti v pristojnosti občin. |
| **3.3.8.4 Cilj: podpora vzpostavitvi in izboljšanju pristopov lokalnih skupnosti na področju integracije pripadnic in pripadnikov romske skupnosti.**  **UKREP:**  **Identifikacija, promocija in prenos že osvojenih znanj, pozitivnih izkušenj in primerov dobrih praks v okolja, kjer so zaznani primanjkljaji in izražene potrebe lokalnih skupnosti.**  **Podlage za izvajanje ukrepa**:   * zaprti poziv EK 2016 (REC-RDIS-NRCP-AG-2016):   [REC-RDIS-NRCP-AG-2016](https://ec.europa.eu/research/participants/portal/desktop/en/opportunities/rec/topics/rec-rdis-nrcp-ag-2016.html)   * zaprti poziv EK 2017 (REC-RDIS-NRCP-AG-2017):   [REC-RDIS-NRCP-AG-2017](https://ec.europa.eu/info/funding-tenders/opportunities/portal/screen/opportunities/topic-details/rec-rdis-nrcp-ag-2017) in   * NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, katerega namen je krepitev posvetovalnega procesa na tem področju na lokalni ravni preko izmenjave pozitivnih izkušenj in dobrih praks med različnimi lokalnimi okolji in institucijami (predvsem občinami, ostalimi institucijami, ki delujejo na lokalni ravni, predstavniki romske skupnosti v občinskih svetih in različnimi NVO, ki delujejo na področju romske skupnosti).  **Kratek opis izvedenih aktivnosti v letu 2019**:  Aktivnosti so se tudi v letu 2019 izvajale v okviru projekta Nacionalne platforme za Rome (SIFOROMA3), in sicer skozi vse večdeležniške razprave, ki so bile izvedene (glej pri ukrepu v okviru cilja 3.3.8.2), usmerjeno na lokalna okolja pa še posebej skozi naslednje dogodke:   * usmerjeno razpravo na temo aktualnih izzivov sobivanja med romskim in večinskim prebivalstvom v občini Kočevje, ki je potekala 8. oktobra 2019 v Kočevju; * usmerjeno razpravo na temo razvijanja celovitih pristopov in akcijskih načrtov za vključevanje Romov v severovzhodni Sloveniji, ki je potekala 15. oktobra 2019 v Rogašovcih; * dva regijska posveta na temo begov mladoletnih oseb v škodljiva okolja (t. i. prezgodnjih porok) in prisilnih porok romskih deklic (dne 18. aprila 2019 na Otočcu in 23. aprila 2019 v Mariboru).   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Na dveh večdeležniških dogodkih (razpravah), ki sta potekala v Kočevju (8. oktober 2019) in Rogašovcih (15. oktober 2019), ter na predhodnih sestankih s predstavniki Občine Kočevje in občin Rogašovci, Tišina, Kuzma, Puconci in Cankova in ogledih nekaterih romskih naselij na Goričkem so bile v pogovorih in razpravah ter v okviru delavniškega načina dela izmenjane nekatere identificirane uspešne oblike delovanja in pristopanja ter izmenjane dosedanje izkušnje tako med uradom, občinami, drugimi institucijami in organizacijami, kot tudi med občinami in drugimi institucijami ter organizacijami samimi. Na dveh regijskih posvetih, ki sta bila izvedena na Otočcu (18. april 2019) in v Mariboru (23. april 2019), pa je bil predvsem zagotovljen prenos znanj in izkušenj na teh specifičnih področjih med vsemi pristojnimi institucijami, organizacijami, predstavniki romske skupnosti in zainteresiranimi posamezniki. Pri tem je bilo uspešno izvedeno regijsko in/ali lokalno povezovanje ključnih institucij, tako za uspešno preventivno kot intervencijsko delovanje.    **Dodeljena in porabljena finančna sredstva v letu 2019**:  Sredstva so bila zagotovljena v okviru projekta Nacionalne platforme za Rome (95 % EU udeležba, 5 % SI udeležba – v finančnem načrtu UN).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Enako kot pri prejšnjem ukrepu.  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  V prihodnje bi se morali predstavniki vseh pristojnih ministrstev in ostalih pristojnih organov na državni ravni udeleževati tako dogodkov z občinami kot dogodkov, ki so namenjeni povezovanju institucij z namenom učinkovitejšega ukrepanja in ozaveščanja v primerih t. i. prezgodnjih in prisilnih porok. S tem bi ti lahko že na samih dogodkih podali konkretne odgovore na nekatera vprašanja, si izmenjali izkušnje in dosedanje prakse oziroma pristope in se medsebojno ozaveščali. Sami bi ob tem lahko pridobili koristne informacije za prihodnje načrtovanju ukrepov in aktivnosti na posameznem področju. Dosedanje tako pozitivne kot negativne izkušnje občin in ostalih institucij ter organizacij, ki delujejo na lokalni ravni, pa bi lahko pristojnim ministrstvom in ostalim organom na državni ravni služili kot usmeritev za prihodnje načrtovanje ukrepov in aktivnosti oziroma kot vpogled in pomoč pri okrepitvi izvajanja obstoječih aktivnosti. |
| **3.3.8.5 Cilj: doseganje učinkovitejše integracije pripadnic in pripadnikov romske skupnosti v lokalnem okolju.**  **UKREP:**  **Spodbujanje samoupravnih lokalnih skupnosti k oblikovanju konkretnih in realnih akcijskih načrtov za integracijo Romov, prilagojenih stanju v posamezni lokalni skupnosti.**  **Podlage za izvajanje ukrepa**:   * zaprti poziv EK 2016 (REC-RDIS-NRCP-AG-2016):   [REC-RDIS-NRCP-AG-2016](https://ec.europa.eu/research/participants/portal/desktop/en/opportunities/rec/topics/rec-rdis-nrcp-ag-2016.html)   * zaprti poziv EK 2017 (REC-RDIS-NRCP-AG-2017):   [REC-RDIS-NRCP-AG-2017](https://ec.europa.eu/info/funding-tenders/opportunities/portal/screen/opportunities/topic-details/rec-rdis-nrcp-ag-2017) in   * NPUR 2017–2021.   **Ali gre za ciljno usmerjen ukrep ali za integracijski ukrep**:  Enako kot pri ukrepu v okviru cilja 3.3.8.3.  **Kratek opis izvedenih aktivnosti v letu 2019**:  Aktivnosti so se tudi v letu 2019 izvajale v okviru projekta Nacionalne platforme za Rome (SIFOROMA3), in sicer skozi dogodek in pripravo nanj: usmerjeno razpravo na temo razvijanja celovitih pristopov in akcijskih načrtov za vključevanje Romov v SV Sloveniji, ki je potekala 15. oktobra 2019 v Rogašovcih.  Dogodek projekta je bil namenjen občinam Rogašovci, Cankova, Kuzma, Puconci in Tišina ter razvijanju celovitih pristopov in realnih akcijskih načrtov za vključevanje Romov v teh občinah. Pred dogodkom so si predstavniki UN ogledali nekatera romska naselja v teh občinah, in sicer romsko naselje Dolina v občini Puconci in naselji Serdica in Sotina v Rogašovcih, ter opravili pogovore z župani in predstavniki vseh petih občin (delovni sestanki na vsaki od teh občin).  Glavna cilja dogodka sta bila predvsem dva:   * preko multidisciplinarnega pristopa oblikovati praktično zasnovane akcijske načrte za romska naselja v občinah v severovzhodni Sloveniji, ki niso pomembni samo za usklajen in hitrejši napredek na lokalnem nivoju, temveč so hkrati pokazatelji strateške usmeritve reševanja romske tematike, ki je podlaga za partnersko sodelovanje in sofinanciranje z nacionalne ravni; * vzpostaviti multidisciplinarne time v občinah v severovzhodni Sloveniji, s ciljem krepitve in tesnejšega medinstitucionalnega povezovanja institucij, ki delujejo v lokalnem okolju.   Namen dogodka je bil nasloviti ključne izzive glede romske tematike, izmenjati izkušnje, izdelati predloge ukrepov, okrepiti medinstitucionalno in medobčinsko sodelovanje ter izoblikovati priporočila za sistemske spremembe na nacionalni ravni. Dogodek je zbral predstavnike iz vseh petih občin, in sicer iz različnih institucij in organizacij ter iz različnih delov romske skupnosti. Ugotovitve in zaključki posveta so zapisani v poročilu, ki vsebuje:   * ključna priporočila za odločevalce na nacionalni ravni, ki jih je UN posredoval oblikovalcem politik v pristojnih resorjih; * področja ukrepov na lokalni ravni: bivanjske razmere, plačilna disciplina, izobraževanje, zaposlovanje, zdravje, varnost, sovražni govor in medijsko predstavljanje Romov, medobčinsko sodelovanje; * horizontalne pristope za izboljšanje situacije na lokalni ravni; * horizontalne pristope za izboljšanje situacije s strani romske populacije.   **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Izvedeni so bili sestanki z občinami, ogled romskih naselij v navedenih občinah v severovzhodni Sloveniji in dve večdeležniški razpravi. Akcijski načrti v teh občinah kot posledica izvedenih aktivnosti (še) niso bili oblikovani, vse občine pa so poročale o izvajanju ukrepov, ki so namenjeni izboljšanju položaja pripadnikov romske skupnosti in njihovemu večjemu socialnemu vključevanju.  **Dodeljena in porabljena finančna sredstva v letu 2019**:  Sredstva so bila zagotovljena v okviru projekta Nacionalne platforme za Rome (95 % EU udeležba, 5 % SI udeležba – v finančnem načrtu UN).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  Enako kot pri prejšnjih dveh ukrepih.  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  V prihodnje potrebne nadaljnje aktivnosti UN in projekta v smeri razvijanja celovitih pristopov in realnih akcijskih načrtov za vključevanje Romov v teh in ostalih občinah, ki bi izrazile interes. Pri tem je ključna pripravljenost občine na sodelovanje in na dejansko oblikovaje in sprejem akcijskega načrta. Do sedaj je bil s strani občin ta interes slab, prav tako realizacija. Pri nadaljevanju aktivnosti za pripravo in sprejem akcijskih načrtov občin se bo treba osredotoči na naloge, ki so v pristojnosti občin, in naloge, ki so v pristojnosti ostalih institucij, ki delujejo na lokalni ravni, posebej pa identificirati tiste izzive, ki zahtevajo morebitno spremembo predpisov, usmeritev pristojnih ministrstev in/ali spremembo oziroma uvedbo ukrepov na nacionalni ravni (če gre za naloge, ki niso v pristojnosti lokalne ravni). Zelo koristno bi bilo zagotoviti udeležbo predstavnikov vseh pristojnih ministrstev na dogodkih z občinami, saj bi ti lahko že na samih dogodkih podali konkretne odgovore na nekatera vprašanja in razčistili določene dileme. Pri tem pa bi dosedanje pozitivne in negativne izkušnje občin in ostalih institucij ter organizacij, ki delujejo na lokalni ravni, ministrstvom lahko koristile kot usmeritev pri pripravi prihodnjih ukrepov in aktivnosti (npr. javnih razpisov na posameznem področju) oziroma kot vpogled in pomoč pri okrepitvi izvajanja obstoječih ukrepov in aktivnosti. |
| **3.3.8.6 Cilj: krepitev vloge in podpora delovanju predstavnikov romske skupnosti v svetih samoupravnih lokalnih skupnosti.**  **UKREP:**  **Usposabljanja in nudenje strokovne podpore za krepitev vloge in opravljanja nalog predstavnikov romske skupnosti v svetih samoupravnih lokalnih skupnosti.**  **Podlage za izvajanje ukrepa**:   * zaprti poziv EK 2016 (REC-RDIS-NRCP-AG-2016):   [REC-RDIS-NRCP-AG-2016](https://ec.europa.eu/research/participants/portal/desktop/en/opportunities/rec/topics/rec-rdis-nrcp-ag-2016.html)   * zaprti poziv EK 2017 (REC-RDIS-NRCP-AG-2017):   [REC-RDIS-NRCP-AG-2017](https://ec.europa.eu/info/funding-tenders/opportunities/portal/screen/opportunities/topic-details/rec-rdis-nrcp-ag-2017) in   * NPUR 2017–2021.   **Ali gre za ciljno usmerjen ukrep ali za integracijski ukrep**:  Gre za ciljno usmerjen ukrep, katerega namen je krepitev posvetovalnega procesa na tem področju na lokalni in nacionalni ravni. V okviru projekta se želi krepiti tudi vlogo in opravljanje nalog predstavnikov romske skupnosti v svetih samoupravnih lokalnih skupnosti, saj ti potrebujejo usposabljanja in izobraževalne dejavnosti, ki bi jim pomagali bolje razumeti zakonodajo, ureditev in postopke ter pravila. S potrebnim znanjem bi »romski svetniki« lahko bolj kompetentno in aktivneje sodelovali v pomembnih zadevah na lokalni ravni.    **Kratek opis izvedenih aktivnosti v letu 2019**:  Dne 3. julija 2019 je bilo v prostorih Občine Metlika izvedeno usposabljanje v podporo delu predstavnikov romske skupnosti v občinskih svetih. Predstavnica občinske uprave Občine Metlika je praktično predstavila občinsko spletno stran in njeno uporabo za potrebe dela članov občinskega sveta. Po njeni predstavitvi je Darko Rudaš (predsednik Foruma romskih svetnikov in svetnik v mestnem svetu MO Murska Sobota) udeležencem predaval o pravicah in dolžnostih romskih svetnikov v občinskem svetu ter o načinih zastopanja in izpostavljanja romske tematike na sejah občinskega sveta. Po končanem usposabljanju so se udeleženci skupaj z županom, predstavnicama pristojnega CSD in člani Delovnega telesa za spremljanje položaja romske skupnosti v Občini Metlika odpravili na terenski ogled romskega naselja Svržaki v krajevne skupnosti Rosalnice.  Isti dan je v prostorih Občine Metlika potekal še seznanitveni sestanek v zvezi s problematiko romske skupnosti v občini, ki so se ga udeležili župan občine, predstavnice pristojnega CSD, člani Delovnega telesa za spremljanje položaja romske skupnosti v Občini Metlika, predstavnica ZIK Črnomelj in predstavniki UN. Institucije in organizacije, ki delujejo v tej občini, so UN seznanile s stanjem in izzivi, ki jih imajo pri delu s pripadniki romske skupnosti v občini. Bilo je ugotovljeno, da tamkajšnje institucije dobro sodelujejo in komunicirajo med sabo ter da so vzpostavljeni vsi pogoji, da bi se pripadniki romske skupnosti lahko uspešno vključevali v družbo, vendar žal temu ni tako. Vsi predstavniki institucij, ki delujejo v tem okolju, so se strinjali in opozorili, da na tem področju zaznavajo spremembe na slabše, predvsem pa izredno veliko neaktivnost in nemotiviranost samih pripadnikov romske skupnosti za spremembo svojega položaja. S strani predstavnikov teh institucij je bil zato podan predlog, da se pripravi »plastičen« opis problemov, s katerimi se soočajo v občini Metlika.  Po sestanku v Metliki, so se predstavniki urada udeležili še sestanka na Občini Črnomelj, kjer so opravili pogovor z županom Občine Črnomelj in predstavnico občinske uprave. Na sestanku so se seznanili s stanjem v zvezi z romsko skupnostjo v tej občini. Tudi na Občini Črnomelj ocenjujejo, da so izzivi še vedno veliki, predvsem pa, da ne glede na vse vložene napore občine in ukrepov države ter aktivnosti posameznih institucij, pripadniki romske skupnosti ostajajo izredno neaktivni in nezainteresirani, da bi k izboljšanju svojega položaja prispevali tudi sami.  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Izvedeno konkretno in v prakso usmerjeno usposabljanje za predstavnike romske skupnosti v občinskih oziroma mestnih svetih.  **Dodeljena in porabljena finančna sredstva v letu 2019**:  Sredstva so bila zagotovljena v okviru projekta nacionalne platforme za Rome (95 % EU udeležba, 5 % SI udeležba – v finančnem načrtu UN).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  7 predstavnikov romske skupnosti v svetih samoupravnih lokalnih skupnosti.  **Pozitivne / negativne izkušnje pri izvajanju ukrepa**:  Kljub temu, da je UN za izvedbo usposabljanj iskal najbolj primerne in koristne vsebine v sodelovanju in posvetovanju s samimi predstavniki romske skupnosti v občinskih in mestnih svetih, je bila udeležba na usposabljanjih dokaj slaba. Usposabljanja, ki je bilo izvedeno v Metliki, so se večinoma udeležili tisti predstavniki, ki že tako ali tako uspešno opravljajo svoje naloge in večinoma dobro sodelujejo z občino ter so več ali manj dobro sprejeti tudi med lokalnim romskim prebivalstvom, ki jih je izvolilo. Udeležba je bila slaba tudi navkljub dejstvu, da se je skozi projekt udeležencem povrnilo potne stroške za udeležbo na usposabljanjih.    Ker je bil s strani samih predstavnikov romske skupnosti izražen interes, da bi se bolje usposobili tudi za delo z računalnikom, je UN pristopil k izvedbi določenih aktivnosti v smeri organizacije usposabljanj v smislu računalniškega tečaja. Po ponovnem preverjanju interesa, da bi vedel, kje usposabljanje izvesti, pa je žal ugotovil, da zadostnega interesa dejansko ni. Iz tega razloga usposabljanje nato ni bilo izvedeno.  **Predlogi za izboljšave oziroma potrebe po morebitnem prihodnjem ukrepanju**:  Z usposabljanji bo UN nadaljeval tudi v letu 2020 v okviru nadaljevanja projekta Nacionalne platforme za Rome, bo pa upošteval predloge, ki so bili s tem v zvezi podani skozi spletni evalvacijski vprašalnik, ki je bil po koncu projekta SIFOROMA3 poslan vsem udeležencem dogodkov. |

| NOSILEC: GENERALNI SEKRETARIAT VLADE REPUBLIKE SLOVENIJE V SODELOVANJU Z URADOM VLADE REPUBLIKE SLOVENIJE ZA NARODNOSTI IN OSTALIMI PRISTOJNIMI VLADNIMI ORGANI |
| --- |
| **Prioritetno področje: UKREPI IN PRISTOPI NA LOKALNI RAVNI** |
| **3.3.8.7 Cilj: krepitev dialoga, povezovanja in sodelovanja med predstavniki Vlade Republike Slovenije in predstavniki samoupravnih lokalnih skupnosti, kjer živijo Romi.**  **UKREP:**  **Vzpostavitev kontinuiranega dialoga med predstavniki Vlade Republike Slovenije in predstavniki samoupravnih lokalnih skupnosti, kjer živijo Romi.**  **Podlage za izvajanje ukrepa**:   * sklep vlade št. 09501-5/2016/11 z dne 25. maj 2017 in * NPUR 2017–2021.   **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  V letu 2019 je dialog s predstavniki samoupravnih lokalnih skupnosti in njihovimi združenji potekal kontinuirano, še posebej v okviru aktivnosti UN in projekta Nacionalne platforme za Rome. Dialog s predstavniki samoupravnih lokalnih skupnosti je kontinuirano potekal tudi v okviru dela Komisije Vlade RS za zaščito romske skupnosti, katere člani so bili tudi predstavniki samoupravnih lokalnih skupnosti (člani v letu 2019 so bili predstavniki občin Beltinci, Črnomelj, Krško in Turnišče).  V okviru projekta Nacionalne platforme za Rome so bila vsa združenja občin vabljena na vse glavne dogodke, ki so bili organizirani v okviru projekta, potekal pa je tudi bolj poglobljen dialog s posameznimi občinami (v sami občini; npr. Ribnica, Kočevje, Rogašovci, Tišina, Puconci, Kuzma in Cankova).  Samoupravne lokalne skupnosti so bile vključene tudi v pripravo Šestega poročila o položaju romske skupnosti v Sloveniji, ki ga sprejme Vlada Republike Slovenije in ga posreduje v obravnavo Državnemu zboru. Predstavniki združenj občin so bili povabljeni tudi na obe seji Komisije Vlade RS za zaščito romske skupnosti, kjer so se obravnavala različna gradiva in aktivnosti na tem področju.    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  V letu 2019 ni prišlo do srečanja med generalnim sekretarjem vlade, pristojnimi državnimi sekretarji in predstavniki samoupravnih lokalnih skupnosti.  **Dodeljena in porabljena finančna sredstva v letu 2019**:  Niso bila potrebna oziroma so se sredstva zagotavljala v okviru finančnega načrta UN (redne naloge) in v okviru projekta Nacionalne platforme za Rome (95 % EU udeležba, 5 % SI udeležba – v finančnem načrtu UN).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  Že na srečanju med najvišjimi predstavniki samoupravnih lokalnih skupnosti in Vlade Republike Slovenije, ki je potekalo leta 2017, je bil s strani predstavnikov samoupravnih lokalnih skupnosti in njihovih združenj takšen pristop ocenjen kot velik korak naprej. Izražena je bila tudi želja, da bi bilo tovrstnih srečanj več in da bi potekala na določeno časovno obdobje. S strani županov občin oziroma predstavnikov samoupravnih lokalnih skupnosti je bilo poudarjeno, da je ključnega pomena, da je srečanje leta 2017 organizirala takratna generalna sekretarka vlade v sodelovanju z UN in da so se ga s strani predstavnikov Vlade Republike Slovenije udeležili vsi državni sekretarji pristojnih ministrstev in vladnih služb. Če bi srečanje potekalo v organizaciji UN, takšna udeležba ne bi mogla biti zagotovljena.  **Predlogi za izboljšave oziroma potrebe po morebitnem prihodnjem ukrepanju**:  Potrebna bi bila zagotovitev rednejših srečanj na najvišji ravni s predstavniki samoupravnih lokalnih skupnosti in pri tem zagotovitev udeležbe najvišjih predstavnikov pristojnih ministrstev in vladnih služb. |

| NOSILEC: VLADA REPUBLIKE SLOVENIJE (IZVAJALEC: URAD VLADE REPUBLIKE SLOVENIJE ZA NARODNOSTI) |
| --- |
| **MEHANIZMI IN UKREPI ZA SPREMLJANJE IZVAJANJA NPUR 2017 – 2021 TER POSLEDIČNO NAPREDKA NA PODROČJU VKLJUČEVANJA ROMOV V SLOVENIJI** |
| **1.1 Cilj: preglednost in usklajenost politik in ukrepov ter zagotavljanje večje učinkovitosti za doseganje izboljšanja položaja pripadnic in pripadnikov romske skupnosti in njihove večje vključenosti v družbo.**  **UKREP:**  **Mreža koordinatorjev na ravni državnih sekretarjev, imenovanih pri pristojnih ministrstvih in vladnih službah.**  **Podlage za izvajanje ukrepa**:   * sklep vlade št. 09501-5/2016/11 z dne 25. maj 2017 in * NPUR 2017–2021.   **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  Ker je po oblikovanju nove vlade septembra 2018 prišlo do kadrovskih sprememb v organih državne uprave, je UN posodobil seznam koordinatorjev ter kontaktnih oseb pri pristojnih ministrstvih in vladnih službah. V letu 2019 se je seznam zaradi zamenjav državnih sekretarjev in sprememb pri javnih uslužbencih, ki so opravljali naloge kontaktnih oseb na ministrstvih, še večkrat spremenil.    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Na podlagi sklepa vlade z dne 25. maj 2017 in sprejetega NPUR 2017–2021 je znotraj organov tej tematiki dana večja pozornost, prav tako je s tem zagotovljeno večje in učinkovitejše medresorsko sodelovanje na tem področju. Kljub temu je potrebno medresorsko sodelovanje v prihodnje še okrepiti.  **Dodeljena in porabljena finančna sredstva v letu 2019**:  Niso bila potrebna.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  V praksi se je tudi v letu 2019 dogajalo, da za vsebinska vprašanja, ki sicer vsebinsko sodijo v pristojnost in naloge posameznih ministrstev in se nanašajo na romsko skupnost, v teh organih ni bilo zadolženih javnih uslužbencev, ki bi ta vprašanja pokrivali oziroma so bile te naloge dodeljene eni sami osebi, ki je hkrati opravljala tudi številne druge naloge, kar ni omogočalo kakovostnega in celovitega opravljanja nalog na tem področju. Vprašanja in izzivi, povezani z romsko skupnostjo, so največkrat zelo kompleksni in težki ter zahtevajo ukrepanja na več področjih hkrati, zaradi česar je ključno vzpostaviti dobro in kontinuirano sodelovanje med različnimi sektorji znotraj posameznih organov pa tudi in predvsem dobro medresorsko sodelovanje.  **Predlogi za izboljšave oziroma potrebe po morebitnem prihodnjem ukrepanju**:  Nujno bi bilo potrebno razmisliti o določitvi javnih uslužbencev znotraj organov, ki bi bili stalno zadolženi za opravljanje nalog, ki se nanašajo (tudi) na področje romske skupnosti in ki vsebinsko sodijo v pristojnost teh organov ter znotraj organov po potrebi vzpostaviti tudi načine in oblike učinkovitega sodelovanja med sektorji. Poleg tega bi bilo potrebno najti tudi učinkovitejše mehanizme medresorskega sodelovanja tako pri izvajanju obstoječih ukrepov in aktivnosti kot tudi in predvsem pri oblikovanju novih ukrepov in aktivnosti za prihodnje obdobje NPUR.    Tudi po oblikovanju nove vlade v letu 2020 bo potrebno na novo oblikovati (oziroma posodobiti) seznam koordinatorjev uresničevanja NPUR 2017–2021 (državni sekretarji) in kontaktnih oseb na pristojnih ministrstvih. |
| **UKREP:**  **Koordinator, imenovan pri Svetu romske skupnosti Republike Slovenije.**  **Podlage za izvajanje ukrepa**:  NPUR 2017–2021.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  Na tem področju ni bilo sprememb. Svet je za koordinatorja v zvezi z uresničevanjem ukrepov NPUR 2017–2021, ki predstavlja tudi vez z UN, imenoval predsednika sveta (Jožef Horvat Sandreli).    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  UN na podlagi ZRomS-1 in na podlagi vsakoletnega programa dela in predloga finančnega načrta sveta sofinancira svet pri opravljanju nalog, ki jih določata ZRomS-1 in Poslovnik Sveta romske skupnosti Republike Slovenije (Uradni list RS, št. 61/19).  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  **/** |
| **UKREP:**  **Delovanje Komisije Vlade Republike Slovenije za zaščito romske skupnosti in spremljanje uresničevanja NPUR 2017–2021.**  **Podlage za izvajanje ukrepa**:   * ZRomS-1 in NPUR 2017–2021.   **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  Zaradi oblikovanja nove vlade septembra 2018, rednih lokalnih volitev konec novembra 2018 in konstituiranja Sveta romske skupnosti Republike Slovenije po vsakokratnih lokalnih volitvah (februarja 2019) je UN spomladi 2019 z vsemi potrebnimi aktivnostmi pristopil k pripravi gradiva, s katerim je vlada določila novo sestavo Komisije Vlade RS za zaščito romske skupnosti.  Vlada je tako dne 11. julija 2019 sprejela sklep, s katerim je določila novo sestavo komisije in za predsednika te komisije določila dr. Jerneja Pikala, ministra za izobraževanja, znanost in šport. Za člane komisije so bili imenovani:   * mag. Stanko Baluh, Urad Vlade Republike Slovenije za narodnosti, * Marjeta Ferlan Istenič, Ministrstvo za delo, družino, socialne zadeve in enake možnosti, * Damijan Jagodic, Ministrstvo za zdravje, * Damijan Uranker, Ministrstvo za okolje in prostor, * Marko Drofenik, Ministrstvo za gospodarski razvoj in tehnologijo, * mag. Petra Culetto, Ministrstvo za kulturo, * Manuel Vesel, Ministrstvo za notranje zadeve, * Tamara Potočar, Občina Črnomelj, * Zdravko Pilipovič, Občina Krško, * Boštjan Horvat, Občina Turnišče, * Borut Balažič, Občina Beltinci, * Jožef Horvat Sandreli, Svet romske skupnosti Republike Slovenije, * Janja Rošer, Svet romske skupnosti Republike Slovenije, * Zdenko Pestner, Svet romske skupnosti Republike Slovenije, * Fatmir Bećiri, Svet romske skupnosti Republike Slovenije.   Administrativno-tehnične naloge za komisijo je kot do sedaj opravljal UN.  Od imenovanja dalje je komisija v letu 2019 opravila dve (2) seji, ki sta potekali 17. septembra 2019 in 17. decembra 2019. Obe seji sta potekali v Ljubljani, prva v prostorih MIZŠ, druga seja pa v prostorih Vlade Republike Slovenije.  **1. seja dne 17. 9. 2019**:  Na svoji prvi seji v tem mandatu vlade je komisija potrdila nekaj pomembnejših dokumentov. Potrdila je spremembo poslovnika komisije, ki po novem določa, da so na seje stalno vabljeni tudi predstavniki tistih ministrstev in vladnih služb, ki sicer niso člani komisije, a se njihove pristojnosti in naloge neposredno ali posredno nanašajo na zagotavljanje posebnih pravic pripadnikov romske skupnosti in ustvarjanje pogojev za hitrejše vključevanje pripadnikov romske skupnosti.  Potrdila tudi predlog poročila o delu komisije v letu 2018 in obravnavala predlog Šestega poročila Vlade Republike Slovenije o položaju romske skupnosti v Sloveniji ter ga podprla. Ocenila je, da je gradivo primerno za nadaljnji postopek za sprejem na vladi.  Komisija se je na seji podrobneje seznanila tudi z izvedenimi aktivnostmi od januarja do septembra v okviru projekta *»Krepitev nacionalnega posvetovalnega procesa v Sloveniji preko nadaljevanja in nadgradnje dela Nacionalne platforme za Rome – SIFOROMA3«*, ki ga je v letu 2019 izvajal UN kot nacionalna kontaktna točka za vključevanje Romov. Komisija je podprla nadaljevanje aktivnosti UN v okviru tega projekta.  Predstavniki pristojnih ministrstev in vladnih služb, ki so nosilci ukrepov NPUR 2017–2021, so komisiji poročali o aktualnih informacijah v zvezi z uresničevanjem ukrepov, komisija pa je odločila, da bo ta točka še naprej ostala redna točka sej komisije, saj je za učinkovito uresničevanja programa potrebno tudi njegovo redno spremljanje in sprotno odpravljanje morebitnih težav pri uresničevanju.  Komisija se je seznanila tudi s sklepi vlade v zvezi s postopkom priprave programskih dokumentov za izvajanje evropske kohezijske politike za obdobje 2021–2027 in s tem v zvezi s potrebo po pripravi novega programskega dokumenta na področju vključevanja Romov, ki bo usklajen s Strategijo razvoja Slovenije in bo zajel obdobje od leta 2021 do 2030. Predsedujoči je pozval vsa pristojna ministrstva in vladne službe, da aktivno sodelujejo s Službo Vlade Republike Slovenije za razvoj in kohezijsko politiko in UN ter aktivno prispevajo k pripravi kakovostnega in učinkovitega programa, UN pa naj kot koordinator priprave novega dokumenta o poteku priprave na prihodnjih sejah redno seznanjal komisijo.  Ob koncu seje je komisija obravnavala tudi pobudo združenja Forum romskih svetnikov Slovenije, ki je predlagal, da bi se z namenom vzpostavitve dialoga in možnosti sodelovanja predstavnikov romske skupnosti v mestnih oziroma občinskih svetih na prihodnje seje komisije redno vabilo tudi predstavnika tega združenja. Komisija je pobudo podprla in določila, da se na prihodnje seje vabi tudi predstavnika tega foruma.  **2. seja dne 17. 12. 2019**:  Na seji se je komisija seznanila z rezultati projekta *»Krepitev nacionalnega posvetovalnega procesa v Sloveniji preko nadaljevanja in nadgradnje dela Nacionalne platforme za Rome – SIFOROMA3«* v letu 2019, ki ga je izvajal UN, in podprla nadaljevanje aktivnosti urada v okviru projekta Nacionalne platforme za Rome.  Seznanila se je tudi z aktivnostmi UN v zvezi s koordinacijo priprave novega NPUR za obdobje 2021–2030, ki so bile izvedene med prvo in drugo sejo komisije. Potrdila je časovnico za pripravo NPUR 2021–2030, ki jo je pripravil UN, in pozvala vsa pristojna ministrstva, da pri aktivnostih, vezanih na pripravo tega programskega dokumenta zagotovijo sodelovanje predstavnikov vseh pristojnih služb znotraj ministrstev, ki pokrivajo posamezna vsebinska področja, in njihovo udeležbo na prihodnjih sestankih in dogodkih v zvezi s pripravo tega dokumenta. Glede priprave novega dokumenta je komisija pozvala vsa pristojna ministrstva, da skladno s pozivom UN, ki ga bo ta pripravil do konca decembra 2019, pripravijo podlage in predloge strateških ciljev, ciljev in ukrepov, izhajajoč iz ugotovitev in predlogov, ki so bili podani v okviru dosedanjih razprav projekta Nacionalne platforme za Rome.  V okviru redne točke dnevnega reda so predstavniki pristojnih ministrstev in vladnih služb, ki so nosilci ukrepov veljavnega NPUR 2017–2021, komisiji poročali o aktualnih informacijah v zvezi z uresničevanjem ukrepov, točka pa bo še naprej ostala redna točka sej komisije.  Komisija se je na seji seznanila še z razpravama, ki sta dne 7. novembra 2019 in dne 13. decembra 2019 potekali v Državnem zboru v okviru dela Pododbora za spremljanje romske tematike, in z gradivom, ki ga je na komisijo posredovala Komisija Državnega zbora za peticije, človekove pravice in enake možnosti v zvezi s težavami v lokalnem sobivanju med nekaterimi romskimi družinami in prebivalci vaške skupnosti Mihovica v občini Šentjernej.  Ob koncu seje je komisija obravnavala tudi pobudo Foruma romskih svetnikov pri Zvezi Romov Slovenije, ki je predlagal, da bi se z namenom vzpostavitve dialoga in možnosti sodelovanja predstavnikov romske skupnosti v mestnih oziroma občinskih svetih na prihodnje seje komisije redno vabilo tudi predstavnika tega foruma. Komisija je pobudo podprla.    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  /  **Dodeljena in porabljena finančna sredstva v letu 2019**:  Stroški 1. in 2. seje so skupaj znašali 1.095,12 evra. Od tega je 827,82 evra bremenilo integralni proračun (stroški udeležbe članov komisije), 267,30 evra pa je bremenilo projekt Nacionalne platforme za Rome (95 % EU udeležba, 5 % SI udeležba – v finančnem načrtu UN) za stroški pogostitve.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  /  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  Po oblikovanju nove vlade v letu 2020 bo ponovno potrebno pristopiti k pregledu sklepa vlade z dne 11. julija 2019 in njegove spremembe (vsaj) v delu, ki se nanaša na imenovanje predstavnikov državnih organov. |
| **UKREP:**  **Letno poročilo Vlade Republike Slovenije o položaju romske skupnosti v Sloveniji in o uresničevanju NPUR 2017–2021.**  **Podlage za izvajanje ukrepa**:   * četrti odstavek 4. člena in 6. člen ZRomS-1 ter * NPUR 2017–2021.   **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  UN je v letu 2019 koordiniral aktivnosti za pripravo Šestega poročila o položaju romske skupnosti v Sloveniji. UN je že takoj v začetku leta 2019 pristopil k pripravi poročila in pozval vse pristojne resorje k poročanju o uresničevanju ZRomS-1 in NPUR 2017–2021 v letu 2018.  Poročilo je pripravljeno skladno z izhodišči, ki jih je na svoji 6. seji dne 10. novembra 2017 potrdila Komisija Vlade RS za zaščito romske skupnosti. Poročilo je bilo pripravljeno v sodelovanju z vsemi pristojnimi ministrstvi in vladnimi službami, občinami, kjer živi romska skupnost, in Svetom romske skupnosti Republike Slovenije. Predlog poročila je dne 17. septembra 2019 na svoji 1. seji obravnavala tudi Komisija Vlade RS za zaščito romske skupnosti in ga potrdila. Dne 28. novembra 2019 je poročilo sprejela vlada in ga posredovala v obravnavo Državnemu zboru. Obravnava v Državnem zboru je potekala 15. januarja 2020 v okviru dela matičnega odbora, t.j. Odbora za notranje zadeve, javno upravo in lokalno samoupravo, kjer se je tudi zaključila. Odbor DZ je sprejel sklep, da se je s poročilom vlade seznanil in ocenil, da je to ustrezno ter da obravnava poročila na seji Državnega zbora ni potrebna.  Poročilo je zajelo informacije o uresničevanju obveznosti na podlagi ZRomS-1 v letu 2018, v prilogi pa je bilo podano tudi podrobnejše poročanje o uresničevanju NPUR 2017–2021 v letu 2018. Poročilo je sestavljeno iz osrednjega dela (poročila) in prilog. Vsebinsko je zajelo vse pomembnejše informacije o aktivnostih na tem področju, ki so bile izvedene v letu 2018. Podalo je pregled v zvezi z vprašanjem ponovne priprave predloga novele ZRomS-1, predvsem pa podrobneje predstavilo aktivnosti v zvezi z uresničevanjem NPUR 2017–2021 in odzive pristojnih nosilcev ukrepov na ugotovitve zunanje evalvacije uresničevanja NPUR 2017–2021.  Poročilo je podalo tudi pregled aktivnosti občin na tem področju v letu 2018 in splošen pregled sofinanciranja tako na nacionalni kot tudi lokalni ravni. V prilogah je bilo zajeto podrobno poročanje o uresničevanju NPUR 2017–2021 (po nosilcih ukrepov in samih ukrepih – priloga 1), podrobnejši pregled sofinanciranja na nacionalni ravni (priloga 2) in pregled sprejetih podrobnih področnih programov na podlagi ZRomS-1 po občinah (priloga 3).  **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  Pripravljeno *Šesto poročilo Vlade Republike Slovenije o položaju romske skupnosti v Sloveniji*, dostopno tudi na svetovnem spletu[[11]](#footnote-12).  **Dodeljena in porabljena finančna sredstva v letu 2019**:  Niso bila potrebna.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**:  V pripravo poročila so bila vključena vsa pristojna ministrstva in vladne službe, samoupravne lokalne skupnosti, kjer živijo Romi, združenja občin in Svet romske skupnosti RS.  **Pozitivne / negativne izkušnje pri izvajanju ukrepa**:  /  **Predlogi za izboljšave oziroma potrebe po morebitnem prihodnjem ukrepanju**:  / |
| **1.2 Cilj: letno spremljanje stanja na področju socialnega vključevanja pripadnic in pripadnikov romske skupnosti v okoljih, kjer živijo, in zagotavljanje spremljanja učinka ukrepov NPUR 2017–2021 (evalvacija).**  **UKREP:**  **Letna evalvacija o stanju na področju socialnega vključevanja pripadnic in pripadnikov romske skupnosti v okoljih, kjer živijo, in o učinkih izvajanja ukrepov NPUR 2017–2021.**  **Podlage za izvajanje ukrepa**:  NPUR 2017–2021.  **Ali gre za ciljno usmerjen ukrep ali za integracijski ukrep**:  Ciljno usmerjen ukrep.  **Kratek opis izvedenih aktivnosti v letu 2019**:  NPUR 2017–2021 kot eno od oblik spremljanja določa tudi pripravo letne evalvacije o stanju na področju socialnega vključevanja pripadnikov romske skupnosti v okoljih, kjer živijo, in o učinkih izvajanja ukrepov NPUR 2017–2021. Prvo evalvacijo o uresničevanju NPUR 2017–2021 je v letu 2018 pripravil Mirovni inštitut, zajela pa je obdobje od 25. maja 2017 do 1. junija 2018. Končno poročilo oziroma pripravljena evalvacija je bila s strani izvajalca predana UN dne 22. novembra 2018. Na podlagi tega je nato UN že dne 13. decembra 2018 na 9. seji Komisije Vlade RS za zaščito romske skupnosti komisijo vse nosilce ukrepov seznanil z informacijo, da je evalvacija pripravljena in da bo poslana vsem pristojnim ministrstvom in vladnim službam oziroma nosilcem ukrepov ter Svetu romske skupnosti RS, objavljena pa bo tudi na spletni strani UN. To je UN v začetku leta 2019 tudi izvedel, evalvacijo objavil na spletni strani vlade in jo ob pozivu za pripravo šestega poročila vlade po položaju romske skupnosti (za leto 2018) poslal vsem pristojnim organom ter jih pozval, da se do ugotovitev in priporočil evalvacije opredelijo. Odzivi nosilcev ukrepov so bili vključeni v gradivo Šestega poročila o položaju romske skupnosti v Sloveniji, ki ga je vlada sprejela 28. novembra 2019 in ga posredovala v obravnavo Državnemu zboru.  Na podlagi ugotovitev evalvacije je bil eden od predlogov tudi, da se evalvacija v prihodnje pripravi za posamezno koledarsko leto v celoti, saj je zbiranje informacij drugače oteženo. Zaradi časovnega zamika in prekratkega časa, da bi se upoštevani predlogi izvedli, ter predvsem zaradi potrebe po predčasni pripravi novega NPUR za obdobje 2021–2030, UN v letu 2019 ni pristopil k naročilu izdelave nove letne evalvacije, saj ta ne bi prinesla nobene dodane vrednosti k že ugotovljenemu stanju in predlogom evalvacije, ki jo je pripravil Mirovni inštitut konec leta 2018.  UN je nato v letu 2019 kot udeleženec pristopil k *Javnemu razpisu za izbiro raziskovalnih projektov Ciljnega raziskovalnega programa »CRP 2019« v letu 2019* s temo *Ovire za dostojno življenje prebivalcev v romskih naseljih na področjih, ki so definirana v Okvirju EU za nacionalne strategije vključevanja Romov do 2020*. Cilji v okviru te teme so bili:   * pridobiti kvalitativni vpogled v probleme in ovire, ki prebivalcem romskih naselij onemogočajo ali otežujejo doseganje razmer za dostojno življenje in povzročajo njihovo socialno izključenost; * raziskati dejavnike in vzroke, ki vplivajo na vključenost oziroma izključenost prebivalcev romskih naselij na področjih, ki so definirana v Okvirju EU za nacionalne strategije vključevanja Romov do 2020; * pripraviti predloge za odpravo ali ublažitev problemov in ovir, s katerimi se srečujejo prebivalci romskih naselij; * pripraviti priporočila za pripravo strateškega okvirja in ukrepov programa ukrepov na podlagi 6. člena ZRomS-1 po letu 2021.   Zaradi potrebe po predčasni pripravi novega NPUR, ki bo zajel obdobje 2021–2030, vključitev oziroma upoštevanje celovitih rezultatov tega projekta sicer ne bo možna, saj se projekt zaključi aprila 2021, bodo pa tekom leta 2020 sprotne ugotovitve in delni rezultati projekta upoštevani in vključeni v aktivnosti za pripravo NPUR 2021–2030.    **Pregled oziroma opis rezultatov ukrepa (upoštevati dimenzijo spola in mladih, kjer je to le možno)**:  V letu 2019 (oktober 2019) podpisana pogodba št. 1540-19-000310 z izvajalcem raziskave, Pravno fakulteto Univerze v Ljubljani (partner: Fakulteta za humanistične študije Univerze na Primorskem). Projekt bo sofinanciran za obdobje 18 mesecev (začetek projekta 1. novembra 2019, zaključek projekta 30. aprila 2021).  **Dodeljena in porabljena finančna sredstva v letu 2019**:  Skupna vrednost projekta je 30.000 evrov, od tega 50 % sofinancira UN (v letu 2019: 5.000 evrov; v letu 2020: 5.000 evrov in v letu 2021: 5.000 evrov), 50 % pa ARRS. Za potrebe financiranja projekta CRP so bila v letu 2019 v finančnem načrtu UN zagotovljena in izplačana sredstva v višini 5.000 evrov.  **Število vključenih oseb oziroma število upravičencev ukrepa (upoštevati dimenzijo spola in mladih, če je to le možno)**: /  **Pozitivne / negativne izkušnje pri izvajanju ukrepa**: /  **Predlogi za izboljšave oziroma potrebe po morebitnem prihodnjem ukrepanju**: / |

1. Navesti je potrebno zakonske in/ali programske podlage (dokumente), ki so direktna podlaga za izvajanje ukrepa; v primeru da je direktna podlaga sam NPUR 2017–2021, je to potrebno navesti, prav tako tudi informacijo o sprejetem podrobnem področnem programu oziroma ukrepih (akcijskem načrtu) na podlagi NPUR 2017–2021. [↑](#footnote-ref-2)
2. Navesti je potrebno, ali je to ukrep, ki je namenjen izključno Romom kot ciljni skupini, ali gre za splošni integracijski ukrep, v okviru katerega so Romi le ena od ciljnih skupin – v tem primeru navesti, na kakšen način oziroma s kakšnimi pristopi se jih vključuje v ukrep; navesti tudi, ali gre za sistemski ukrep ali za programski ukrep. [↑](#footnote-ref-3)
3. Vsebinski opis izvedenih aktivnosti naj bo čimbolj kratek, jasen in naj zajame bistvene informacije o tem, kaj je bilo v okviru tega cilja in ukrepa narejenega v letu 2017. [↑](#footnote-ref-4)
4. Navesti je potrebno, kakšni/kateri so rezultati v okviru ali na podlagi ukrepa; podati tudi pregled doseganja kazalnikov, ki so navedeni v NPUR 2017–2021 pri vsakem ukrepu; pri podajanju ocen in predstavitvi rezultatov (prikazovanje realizacije kazalnikov) je potrebno še posebej upoštevati dimenzijo spola in mladih, kjer je to le možno [↑](#footnote-ref-5)
5. Navesti je potrebno finančne vire (državni proračun/sredstva EU) in višino sredstev, ki so bila za izvajanje ukrepa namenjena in porabljena v letu 2017. [↑](#footnote-ref-6)
6. Če je le možno, je potrebno navesti število vključenih oseb oziroma število oseb, ki so bile upravičene do aktivnosti ukrepa – lahko se nevede tudi samo ocena, če ni natančnih podatkov. [↑](#footnote-ref-7)
7. Navesti je potrebno tako pozitivne kot negativne izkušnje pri izvajanju ukrepa, za katere se ocenjuje, da bi jih bilo treba izpostaviti ter se na njih učiti in jih upoštevati pri prihodnjem načrtovanju ukrepov; izpostaviti morebitne dobre prakse (kaj se obnese), itd. [↑](#footnote-ref-8)
8. Navesti je potrebno predloge za izboljšave oziroma za morebitne spremembe in dopolnitve ukrepov na podlagi izkušenj pri izvajanju ukrepov (npr. predlogi za morebitne potrebe po večjem sodelovanju z drugimi organi, če bi želeli doseči večji učinek ukrepa; predlogi za morebitne potrebne spremembe ukrepov (zakonodajno, programsko, organizacijski, itd.) na tem področju ali na drugih področjih, da bi bil učinek večji; predlogi za nove/dodatne ukrepe, itd.). [↑](#footnote-ref-9)
9. Javni razpis je bil objavljen dne 7. februarja 2019 v Ur. l. RS, št. 8/19. Dostopen prek: [Uradni list Republike Slovenije](https://www.uradni-list.si/glasilo-uradni-list-rs/vsebina/2019000800003/javni-razpis-za-sofinanciranje-programov-aktivnosti-organizacij-romske-skupnosti-romske-zveze-v-letu-2019-jr-prs2019-ob-123119) (23. januar 2020). [↑](#footnote-ref-10)
10. Javni razpis je bil objavljen dne 14. junija 2019 v Ur. l. RS, št. 38/19. Dostopen prek: [Uradni list Republike Slovenije](https://www.uradni-list.si/glasilo-uradni-list-rs/vsebina/2019003800006/javni-razpis-za-sofinanciranje-programov-in-projektov-romskih-drustev-v-letu-2019-jr-rd-2019-ob-239719) (23. januar 2020). [↑](#footnote-ref-11)
11. Dostopno prek: [Romska skupnost](https://www.gov.si/teme/romska-skupnost/) (1. april 2020). [↑](#footnote-ref-12)